7

Rome leh Luther Kikhenkhiatna

M

artin Luther in Pope vaihawmna khuamial sung panin upna maan zaw khuavak sungah pawlpi makaih dinga sapkhiatte lak ah amadawk penpa a hi hi. Luther in ama hunin biakna upna pen Lai Siangtho tung bek ah kiphut dinga thu dang phuak tawm lo ding hi ci-a, lau lo takin Pasian bek akihta a ki-aap zo mi, a thanuam a hanciam mipa a hi hi, tua hun-ading mah-a piang a hi hi. Ama hangin Pasian in leitungah khuavak taang sakin puahphatna nasnep athupi pen a kiseem thei hi.

Lungdamnathu a kitangko masak lai-ate mah bangin Luther pen mi zawng a hi man-in hong ding khia hi. Amah aneu lai-in Germany gam sung mizawng lokho innkuan khat sung panin hong khangkhia hi. Nisial-in a pa in lei to-in a tapa pilsin nadingin sum thalawh-in na a seem hi. A tapa upadi lente khat hi dingin hanciam a, ahih hangin Pasian in a kum zalom-a dam dam-a mai nawt pawlpi puah dingin seh sak zaw hi. Mong neilo pilna neipa in Luther pen a khantawn nasep dinga a sehsak kipattahnate in, haksatna, tanggawlna, naa sapi-a seknate ahi hi.

Luther’ pa pen mi thahat, lungsim gina anei, gamtat hoih leh khauh a thuah mi zahtaak kaai, khentel siam, mi thutang khat a hi hi. Amah in panmun khat a let nak leh ama sep ding bang maan takin seem a, a thaman hong tung ding pen ahi bang bang hi sak lel hi. A lungsim-in biakna phungzi saangte muang zolo hi. Amah in phungzi saanga Luther ama thu-a a va kah zong thukim pih het lo hi. A tapa tawh a kimuh uh teh Luther pen saang ah kum nih na kah khin ta a, tua mah zong a lung kim tuan nailo hi.

Luther’ nu leh pate in atate uh pilna sin nading pen anak ngaihsut mah mah uh a hi hi. Amau in atate uh Pasian thei sak-in Khristian hoih asuah nading uh hanciam uh hi. **(121)** A pa’ thungetnate a tapa in zakpih kha zel a, Topa min phawk-in Ama thumaan ah mainawt nading ahuhpa khat a suah nadingin ngen zel hi. Lungsim leh pilnate ah mainawt-in gimtaka a nasepnate uh thaman lungdamna angah kik nading uh ngim gige-a a ngak kinken nu leh pate a hi uh hi. A tate uh mihoih, Pasian zahtak, zat thamcing a suah nading uh lungduai takin leh nakpi takin hanciam uh hi. Amau kipluatna leh hatna hangin ngaat lua kha zel thei uh hi. Puahphapa in zong ama hoihsakpih loh phialpi hi ta leh a seknate uh zui a, a tawpna ah asia sangin ahoih hi zaw hi acihna tam zaw zel hi.

A neulai-a Luther akipuakna saangah ki nak uk mah mah-in nop lo-a, khat vei vei bang thatang gimnate zong om zel hi. A nu leh apa zawng lua uh ahih manin a inn pan khua danga a sang kahna lam dung ah a an nek ding thalawh tawm a, inn sim ah la sa kawi kawi a, sum a ngah loh ni ciangin gilkial lua-in sang kah zo lo hi. Pipu thuciin khuamial biakna lungsim in zong amah tuamcip hi. Zan-in lunggimsa-in lum-in a mailam nuntakna khuamialte ngaihsun a, Pasian pen khauh lua, a thu zuih hak lua sa-in khahkhong keei loa thukhenpa, gilo taka a ukcippa bang pian-in en a, hehpihna tawh a kidim vantunga i Pa ahihna mukha thei lo hi.

Tua bang lungkiat huai lua lakpi mah panin Luther in mai hong nawt a, lungsim gina leh pilna hoih hong ngah hi. Pilna deih mah mah-in lunggulh takpi-a, apua tham bek-a mi muh ding cihna lel hi loin agil akhauh pilna nei nuam-in seem in a zui hi.

Kum 18 aphak ciangin Erfurt university ah lut a, aneu zawk laite sangin a mailam lam-etna hong om zaw deuh hi. A nute apate sum zat kidop siamna leh nakpi nasepna in ama kisapna huuzo sak teei hi. A lawmte tawh maa van’ nading khawng gen-in a beisa-a a sangkahna lungkiat huai lua khuamialte a bei zaw deuh hi. Sia hoih pen pente’ thute **(122)** sim kawi kawi a amau lungsim thupi bangci leng ngah khia thei-in amau pilna teng ngah zo ding cih a hanciam hi. A sangkah masaklai-a a siate in gilo taka a uknate, kiseknate, in hoihna pia a a lungsim zong taang zai-in deih huai hong suak hi. Ciamteh hatnate, lungsim gelkholh siamnate, nakpi-a ngaihsut akul thuphawk khiatnate, cimtak lo-a hih ngit nget akulnate ah a lawm a gualte sangin amadawk zaw hong suak hi. Pilna zonga, kisekna in theihtel na guan-a, a lungsim in tawlnga loin na seem sak ahih manin thu matkhiatna ah hong navaak mah mah a, a khantawn nasepna adingin a kigingkhol hong suak hi.

Luther lungsim ah Topa kihtakna teengden ahih manin a ngimna kipsak kician sak tuam a, Pasian mai ah kiniamkhiat sak den thei hi. A tawntung-in Pasian huh nading muang den a, zingsang sial-in thungetna tawh ki ap den hi. A lungsim-in Pasian makaih ding huhna ngen den hi. “Thungetna in thusinna alang taang bang honghuh hi,” ci hi. (D’Aubigne, “History of the Reformation of the Sixteenth Century,” b. 2, ch. 2).

Ni khat, University-a laibu koihna apheklek leh Latin Lai Siangtho bu a mu kha hi. Tua bang laibu ni dang in mukha ngei naii lo hi. Tua bang laibu a om lam zong thei kha ngei nailo hi. Lungdamnathu sung pawl khat leh laikhakte pawl khat za kha ngei zel teei bek a, tuate zong mipi kikhop biakna-a ki simte bek ahi hi. Tua amuh laibu pen Lai Siangtho bup ahi dingin um hi. Tu-in Pasian Lai Siangtho bup hong mukhia ta a suak hi. A lungsim ah nuam-in alungtang kisai vat vat sa-in nuntakna thubu hong sim sim-a, “Pasian in hih laibu mimal neih dingin hong pia leh deih mah si’ng” a ci hi. (*D’Aubigne, Ibid*.) Pasian vantung mite in akiang pan vil uh a, Pasian kiang pana khuavakte amat khiat theih nadingin huh uh hi. Amah in Pasian anial khak ding a lau den sa hi a, tu in mawhneimi ahih lam nidang sangin a kimu zaw lai hi.

Mawhna pan suakta a Pasian tawh kilemding ut lua ahih manin Phungzi huang ah lut-in hong ki aap hi. Hih thu in amah aniam pen pen nuntakna pan kipan sak a, inn **(123)** khat pan inn khat ah khut dawh ngen-in vaak kul sak hi. Kiphatsak nop pen pen hun laitak ding akum hong cingta a, hih a za neu lua nasep in maizum sak lua mah mah ahi ta zongin thuak kenkon a, tuate amawhna pan a kimaisak nading hi-in a tuat hi.

A nisial nasepte kawm kal ah hun neu cik aneih sun sunte laisimna in zangh a, a ihmut hunte eu liangin lai sim-a, a an neek hun sungte na ngawn pam maih a sa hi. Na dang khempeuh sangin Pasian laibu sim ding thupi a sa pen hi. Convent inn kawmpang ah Lai Siangtho bu kikhihcip khat mu a, tua lai mun ngen kidenna pah pah hi. Amawhnate kiphawk mah mah a, mawh mai nadingin sep zawh thatang hanciam in lungmuanna a zong hi. A nuntak zia a kigawt bawl thei pen pen tawh gawt a, an ngolhnate, vil-a zanhahnate, khauteep-a kisatnate khawng tawh pianpih gitlohnate khawng zawh sawm-a, ahih hangin tua banga kigawtbawlnate in lungmuanna pia tuanlo hi. Pasian mai-a lungsim siangtho angah theih nadingin thuakna khempeuh siit loin a thuak hi. A nung sang cianga apauna khat ah, “Kei pen phungzi hoih-a kigente khat ka hi lo hi. Ka kam-a ka genkhiat kim zawh loh zah-in kuhkal-in ka zui hi. Tua phungzi gamtat hoihte zuihna hangin vantung ki ngah ding hi leh, kei pen in ka ngah tak tak ding hi….Tua baan sep lai ding kul hi leh zong sihna dong thuak-in ka hih ding hi” ci hi (*D’Aubigne, Ibid, ch. 3*). Tua a haksa kisek tawmna te hangin thagui kisaan natna ngah a, dam siangtho zo ngei nawn lo hi. Ahih hangin tua zah-a a hanciamna tawh lungkim tatak thei lo ve ve a, tawldam hetlo ve ve hi. A tawpna ah lung mang zaw hi.

Luther in tuate khempeuh amawkna suak lel hi cih amuh ciangin Pasian in amah huh ding khat a pia hi. Mihoih Staupitz in Luther kiang ah Pasian Lai Siangtho thu hilh a, amah leh amah ki en loin Honpa Zeisu en zaw leh Pasian thukham palsatna in a tawntung dan thuakna hi cih etna pen khawl sak hi. “Na mawhna hangin nang leh nang kigawtbawlna sangin Honpa ang sung kiden na zaw in. Amah Muang in Ama nuntak maan suang in **(124)** la siansuahna a seem dinga A sihna muang zawin….Pasian Tapa thu ngai in Pasian itna na saan’ theih nadingin Amah mihing-in hong piang ahih na um in. Nang hong it masapa it thuk in” a ci hi. (*D’Aubigne, Ibid*.) Tua bangin hih migitna kamtaipa in hilh hi. Tua hong thugente Luther lungsim sungah lut mah mah hi. Sawt veipi kithasaan-a siatna sung pana asuah taak zawh loh, tu in thumaan hong saang thei zaw, hong lung muang thei zaw hi.

Luther hong ki Ordain a, phungzi nuntak panin Professor hong suak to a, Wittenberg University ah hong seem hi. Tua pan-in amah in Lai Siangtho a kigelh cilna kam pau tawh hong sim hi. Lai Siangtho sung thu hilh ding hong kipan hi. Late bu, Gospel bute leh Laikhat bute mipi thu ngaite in hong za uh a, hong thei thei uh hi. Amah sanga upa zaw alawm Staupitz in pulpit ah kahto-in Pasian thu hilh dingin a sawl hi. Luther in mipite mai ah Khrist’ taang-in thu gen dingin thamcing lo mah mah a, gen haksa pian tham hi. Sawtveipi a kisittel khit ciangin alawmte sawlna a mang hi. Lai Siangtho thei mah mah khin a, Pasian thupha zong ama tungah hong tung hi. Ama thugen siamna in thuza mite mancip-a thumaan thu kitel tak leh vanglian tak tawh agenna aw mite in tel thei in a lungsimte uh khoih pha mah mah hi.

Luther pen Pope pawlpi pan-a khangkhia hi a, thu dang bang mah ngaihsun zen zen lo hi. Pasian vaihawm sakna tawh Rome ahawh nading thu hong om hi. A khe-in zin a, lampi dung ah zong phungzi innte ah zintung hi. Italy gam phungzi innte khat a tun’ ciangin hauhna, liatna, a valkhong nopsaknate nasia lua mah mah mu a, lamdang a sa hi. Kumpinu sum tawh kivak phungzite in inn nasia mah mah sung ah teeng-in puantual manpha pen pente tawh kizeem-in an lim pen pente a ne uh hi. Luther in amah leh amah kinial-a kigawt-a a om tawh hong kikhai lua mah mah a, naa sa mah mah hi. A lungsim hong buai gawp zo phial hi.

A tawpna ah agamla sim pan-in khuapi kiphuhna mual sagihte a gal et hi. A lungsim thuk sung pan-in “A siangtho Rome khua aw, salam kong pia hi,” ci-in lei ah bok suk hi. A khuapi sungah va lut a, biak inn tuam tuamte ah a va hawh hi. Siampite in tangthu **(125)** ngaihnono agente uh va za-in a biakpiaknate uh a va siim hi. Mun citeng a a muhteng lamdang sa-in kamkaa bek hi. Biakna naseem akicite mawhnate va mu kawi kawi hi. Thukhen siampite ciamnuih kih huaite, Mass abawl laitak nangawn uh akih huainate uh mu-a lamdang a sa lua hi. Phungzite ahi-a khuamite ahi zongin a kithuahnate uh ah zulhtatna leh khuavalna a mu hi. Aheiisuk aheiitohna tengin mun siangtho pipite ah nitna thaanghuaina a mu kawi kawi hi. Rome a gamtatzia mawhna leh kihhuaina min-siat huai-in kuamah in um zo lo ding hi. Aki up nadingin muh ding kisam hi. Acih theih khat uh, “Hell a om takpi leh Rome pen tua hell tunga kiphut hi pah ding hi: mawhna namcin a hong phuulna kawhawmpi hi” ci uh hi. (*D’Abigne, Ibid., ch. 6).*

A sawt nai lo-a pope thupiakna khat ah, “Pilat Keellei” akici cial ah khukdinsa-in kahto leh a mawhnate kimaisak dingin khaam hi. Tua keellei pen Honpa in Rome thukhenna zum anusiat cianga a kumsukna hi-a a lamdangpi-a kipua hi ci uh hi. Luther zong kipak takin tua keellei ah ni khat va kah a, vanging aw in a hopih bangin, “Midik in upna tawh anungta ding hi,” Rom. 1:17, cih aza hi. Thakhat-in dingto-a, mai zum kawm lau kawm-in a kum suk pah hi. Tua Lai Siangtho mun pen a lungsung ah mang ngei nawn lo hi. Tua huna kipanin mihing in hotna ngah nadingin sepna amuan sangin Khrist kicinna muang ding kul zaw hi cih atel seem seem in hong mu hi. Ama mit kihongkhia a, papacy kheemna ah mitsi kik ngei nawn lo ding hi. Rome anusiat ciangin alungsim zong paikhia khawm pah a, papal pawlpi tawh kizopna pen a kitahkhiat dongin zai seem seem pah ta hi.

Luther in Rome pan a ciang khiat kik khit ciangin Wittenberg University panin Doctor of Divinity degree a ngah hi. Ni dang bang hi loin ama ut bangin Lai Siangtho simnate ah suakta takin hong sim thei ding ahi ta hi. Amah in kiciamna bawla Pasian **(126)** thu om bang kidawm tak leh muanhuai takin hilh ning, pope gen bang leh ama thu upna phuahtawm mawk mawte zui kei ning, ci hi. Amah pen siampi mawk mawk leh siapi mawk mawk hi nawn loin Lai Siangtho thugen siapi hi ta hi. Amah pen Pasian Tuunote, thumaan gilkial dangtaakte vaak ding hong hi ta hi. Amah in, Khristiante in Lai Siangtho sung thu lo ngal upna dangte saan’ ding hi lo hi ci-in kiptakin genkhia hi. Tua thu in papal pawlpi kiphuhna thu bulpi satkhia pah hi. Puahphatna thubul hong kihel pah mai hi.

Luther in Pasian kammalte sanga mite thuphuahtawmte akipahtawi zawk leh a lauhuai zia ding mu hi. Amah in sang sunga gamtat hoihlote thuguisutna pana bawl tawm upna tawh mite sauveipi aki uk ahihnate mu in langpan’-in kawk khia hi. Amah in tua bang kihilhnate kimanna nei lo bek loin mite kisiat lawh zawkna hi ci in gen a, ama thu ngaite in tua philosophy siamte leh theology siamte thu a zuihna uh pan in kamsangte leh sawltakte phuh a tawntung thumaan ah hong kihei in hong zuan ding sawm uh hi.

Ama thugente aza mite tungah manpha mah mah hi. Ni dangin tua bang thu kihilhna za ngei nailo uh hi. Honpa hong itna thu, Ama sisan in hong hotkhiatna hangin maisak na leh lungmuanna ki ngah thei thu azak uh ciangin lungdam mah mah uh a, aki sia thei lo lam etna hong nei uh hi. Wittenberg ah khuavak hong taangkhia a, leimong dongin kithehkhia ding hong hi ta hi. Tua pen hunbei dongin taang sem sem lai ding hi.

Ahih hangin khuavak leh khuamial kilem ngei lo hi. Thumaan leh thukhial kigawm thei lo a, kido ngit nget hi. A khat lam ah kop le hang, akhat lam pen paih kul hi. Hong Honpa mah mah in zong agen ah: “Keimah in kilemna omsak dinga hong pai hi loin namsau a lek dinga hong pai ka hi hi’ ci hi. Matt. 10:34. Puahphatna kong akihong khit zek-in Luther in, “Pasiang in kei hong kaai loin hong tawsawn a, hong paikhiatpih hi. Keimah in ka ut banga om ka hi kei hi. Tawldam taka om ka ut hi. Ahih hangin buaina leh lehpanna laizang ah hong kihenlut hi” ci hi *(D’Aubigne, Ibid. ch. 2*). Tu-in amah pen kidemna ah kisam ding ahi ta hi.

**(127)** Rome pawlpi in Pasian thupha pen summeet bawlna-in zangh uh hi. Sumkhekte sabuaite in amau pulpit pang ah ki nga a, aleite leh a zuakte aw ging hong kiza hi. Matt. 21:12. St. Peter Biakinn pi lam nadingin sum kaihkhopna ah pope aana tawh mipi mawhna amai theih nading letmat a kizuak hi. Thusia bawl theih nading leina sum tawh Pasian kibiak nading inn kilam ding hi. A innkiu khuambul suang pen mawh leina sum tawh kiphut ding hi ta zen hi! Rome te kiphatsakna khengval-lua in ama liatna leh avangliatna susia ding suak zaw hi. Bang hang hiam cih leh, tua thu in pope vaihawmna apicing zo ding thawhkhiatna hong piang sak hi. Pope tokhom hong lok-a a lutunga lukhu cial thum hong nawk khia hi.

Germany gama mawhna maisakna ticket zuak dingin zum thu tawh hong kisawlkhia uh hi. A hong paipa amin Tetzel hi a, Pasian thukham langdo in mihon asusia thei pen penpa mah a seh pah helsam uh hi. Ahih hangin ama tatsiatna daante pan suakta sak-in pope thutak leh thugil neih lohnate leh sumzonna nasep seem dingin a sawl uh hi. Maizum lo takin zuauthu tanghhial khawng gen gen a, athei lo mite akheemzawh nadingin tangthu phuahtawm khawng gen a, thu sittel selo mite leh pipu thuciin peuh tawh alungkim lel mite um sak kawi kawi hi. Amau in Pasian thu na thei pha zek uh hi leh kikheem zo lo ding hi. Amaute pope in a ukcip zawh theih nadingin leh makaite hauh theih nadingin mipite kiang panin Laisiangho a selcip uh hi.

Tetzel khua khat ah a lut ding ciangin kamtai khat sawl khol zel a, “Pasian leh siangthopa leh hehpihna na kong kiang ah om hi” ci-in tangko khol sak zel hi. (*D’Aubigne, Ibid. b. 3, ch. 1*). Tua ciangin mite in Pasian gensia a akineih tawm mipa a Pasian taktak vantung pana hong kumsuk-a amau kianga hong hawh bang pet pet-in na zindo uh hi. A zumhuai lel sumbawlnate biakinnte ah seem uh a, Tetzel pen pulpit ah kahto-in mawhmaina a om theih pen Pasian hong piak letsong manpha pen pen hi ci-in a gen hi. Ama **(128)** piakkhiat mawhmaisakna letmat alei mite, mawhna nam khempeuh – amawh nai lohpi a mawh nop laite na ngawn kimai siang sak kilkel ding hi. Kisikkik zong kul lo hi” ci lai hi. Ibid. Tua tham loin, hih mawh maina letmat in ahinglaite bek zong hi loin asisate zong honkhia thei a, tua letmat leina sum in akuangtaw deenga a ginkek leh tua misi khaa in Purgatory pan in vantung lam zuan-in dingkhia pah ta hi” ci tazen hi. (*Hagenbach, “History of Reformation” Vol. 1, p. 96).*

Simon Magus in sawltakte’ nalamdang bawltheihna sum tawh lei dingin sum a piak khiat ciangin Peter in: “Pasian letsongte sum tawh lei sawm nahih ciangin na sum tawh nang kisia khawm in” na ci hi. Sawltak 8:20. Tua hi napi Tetzel thu pen mi tultampi in saang ve ve uh hi. Ngun leh khamte sumkholna khuksung ah hong luang hi. Hotkhiatna pen kisik kik-a upna tawh hanciam taka mawhna dal zawh nading sangin dangka tawh lei ziau-a ngah ding pen baih zaw ahih manin ki ut zaw hi.

Mawhmaisakna lei ding pen mihoihte leh laisiamte in a Rome pawlpi sung mah mah panin nial-in, thu saikaak theihna leh Lai Siangtho thu tawh kilehbulh hi ci-a a um thei lo mi tampi mah om ve ve hi. Thukhen phungzite lah tua mawhna kawkna laisuante a nial a kawk ngam om loin kikhahkhong lel a, mite lungsim buai-in cih nading meel thei lo uh hi. Mi tampi mah in kantel in, Pasian in pawlpi sung puahsiang nading na khat peuh hong seem lo ding hiam? ci uh hi.

Luther pen papal thu kiplet pawl ahih lai pi mah-in tua mawh maina letmat zuakte Pasian aneubawlnate uh a lau pih mah mah hi. Ama pawlpi sunga pawlpi mi tampi mah in maisakna lei uha, tua khit ciangin asiapa uh kiang ah hong pai-in amawhna tuamtuamte uh hong pulaak uh a, kimaisak khin hi ci-in lamen uh hi. Tua pen kisik kika kipuahpha ding ngim hi loin tua mawhhonna sik sak uh ahihzaw uh hi. Luther in tuate niala, amaute kisik kik-a a kipuahphat kei uh leh amawhna uh tawh kisia ding uh hi ci-in hilh hi. Mite **(129)** hong pai kik-in Tetzel kiangah tua letmat te pen a kipulaakna pa un nolh hi, ci-in a gen uh hi. Kim khatte in asumte uh mai ngal takin a va ngen kik uh hi. Letmat zuak siampipa hong heh luain, a huaisia mah mah-in mipi lak ah meikuang saka, “Pope kiang pana thu ki ngahna ah, hi banga amau thu tawh mawhmaina ana langdo thunialte (heretics) mei tawh hal theih nading thu ka ngah hi” cikhia zal zal keei zen hi. (*D’Abigne, Ibid. B. 3, ch. 4*).

Luther pen tu in thumaan genpipa ahihna dinmun ah ahong tung ahi ta hi. Pulpit panin kidop nading agenna aw ging kiza ta hi. Amah in mite mai ah, “Eite sepna tawh hotna leh mawhna daan neemsak tuam ding cih te aki ngah thei hi lo hi ci-in mawhna huathuaina hilh ding hong kipan ta hi. Pasian lam ah kisik kik-a Khrist upna lo ngal mawhneite hong honthei om lo hi, a ci hi. Khrist hehpihna pen sum tawh akilei thei hi loa piakkhong hi zaw hi ci hi. Mawh honna letmat leilo in upna mit tawh Honpa en zaw dingin mite a hansuah hi. Amah in ama hai-hanciamna omsate, kiniamkhiat-a amah leh amah kigawtbawlnate amawkna ahih lam genkhia a, hotkhiatna ngah nading in ei leh ei ki en loin Khrist bek en in um leng lungmuanna leh lungdamna kingah hi zaw cih thu mite tung ah hilh hi.

Tetzel in kineihtawm nasepnate zomzom lai ahih manin tua thu langdona Luther-in zong a uang zaw in bawl hi. Hun hoih khat hong om hi. Tua hunin, Wittenberg-a Castle Biakinn ah tangvante (relics) tampi om a, zumkhak-ni(holiday) ciangin tua te kilak khia zel in mite va pai hen la va kipulaak le uh a mawhna khempeuh kimaisak hi ci-in a um uh hi. Tua bang ni ciangin mi tampi tua mun ah a pai uh hi. Tua hun ciangin Misiangtho kici “Saints” te khempeuh pawi bawlsakna om hi. Tua ni a tun ma a zan-in Luther in zong biakinn-a pai mi honkhat va zui-in laidal khat kawm tung ah va suanga,mawhhonna thu upna anialna **(130)** thumal 95 a gelh hi. A zing ciangin University ah tua thu kikum kik uh a, anial a om leh tellah ding a utna zong a gen hi.

Ama ngimnate mi khempeuh in hoih sa uh hi. Tua lai kigelh pen sim uh a, sim pha pah-in telkheh uh hi. Tua huhau in University sung teng leh khua sung bup zong patau in, a linglawng hi. Hih tellahna laite hangin pope in mawhnate maisak thei hi cih thu leh mawhsak thei-a, daan zong thuak sak thei lai hi, cih thu te Pope ahi a mi khat peuh ahi zongin tuate’ tung ah tua bang hih theihna om hi kua mah in ci nuam ngei nawn lo hi. A vai hawmna teng uh ciamnuihna, teengtaa kineihna bang lel suak khin hiau ta hi. Sum lut theih nadinga bawltawm pipi thuciin lel peuh ahihna thu hong dawka, Satan in tua kineihtawmna thu amuang khaate suksiatna dinga avaihawm ahihna kimu hi. Tham loin Khrist’ Gospel pen bek pawlpi adingin amanpha ahihna zong hong kidawka, Pasian thupha kimukhia thei-in, tua pen kisik kikna leh upna tawh azong mite tung ah letsong a kipia ahihna thu zong ki tel dawk sak hi.

Tua Luther lai in kikup honna neih ding atawn hangin kuamah in va kikuppih ngam lo uh hi. Dotna apiaknate khawng kigen zel zul a, ni tawm kha sungin Germany gambup kizeel in nipikal tawmno sungin Khristian gam khempeuh a zel khin hi. A ki-ap tatak Rome pawlpi mi tampitak in in Pawlpi sunga mawhna leh siatna teng bangci dal ding cih thei loin thuum uh hi. Tua bang mite in lungdam tak-in tua thu sim sim uh a, Pasian hong gen kammal hi ci-in ngaih sun uh hi. Romete lampialna ngeina khanglua te dal nadinga Pasian in a khut hong nga ta hi ci in ngaihsun uh hi. Kumpi vaihawmte, thukhen mangpite in simtham takin lungdam mah mah uh a, thumaan teng a nial akiphasak aana pen kidal thei ding ci in lungdam uh hi.

Ahih hangin mawhna a it, tanglai thuciin tawh alungkim thei mite pen amau khalauna pan lungnop apia phuahtawm thupilna (sophistries) teng a paih-khiat sak ciangin a patau uh hi. Thuhilhsia thukhel zanghte in thusia abawl theih zelna teng uh hum suak ahih manin amau kineihtawmna teng uh azop theih nading hanciam in tua thu mudah-in a heh mah mah uh hi. Puahphapa in langpang nasia mah mahte tawh hong kitalsik ding hi ta hi. Kim khatte in lop-tat lua, lung ngol lua ci-in kim khat leu leu in upmawh gen lua, Pasian sawl hi kei, kiphasak lua, kimaingalsak lua cih bangin a mawh sak uh ciangin Luther in “Mi khat peuh in thu thak khat a gen khiat ciangin aki pilsak, ki nial na- **(131)** ding thukhel zong hi aki cih ngeina a thei lo kua om a hiam? Bang hangin Khrist leh akithat dangte zong kithat hiam? En leng, tanglai thu omsa thusim lo-in atua hun-a mite pilnate a simmawh sak manin tua bangin agamta sa kha uh ahih man hi,” a ci hi.

A genbehna khat ah, “,Mihing nigmna hi loin Pasian sawlna hi zaw ahih manin, ka sep peuh mah a tangtung ding thu a hi hi. Pasian sawl nasepna kua in dal zo ding –a,Pasian sawl loh na kua in nawk zo ding ahi hiam? Hih thu in kei deihna hang hi lo-a, amau deihna hang leh kote’ deihna hang zong hi lo hi. Van-a om a siangtho Pa aw, Nangma deihna bang hi zaw ta hen” ci hi. (*D’Aubigne, Ibid., b. 3, ch. 6*).

Luther nasep pen Pasian Kha Siangtho sawl ahih hangin haksatna tuak lo ding cih hi tuanlo hi. A galte’ gensiatnate, ama deihna a ki khellaak saknate, a man lo pi leh etsatna tawh Luther’ nuntak zia leh a lungsimpuak dan agensiatnate un tuihualpi bangin hongvat ciangin, nasia tak in amah a buaisak hi. Ahih hangin pawlpi leh sang pan makai zaw diakte in puahphatna nasep huh ding uh hi cih Luther in lungmuan na a nei hi. Mi zalian pipi te hansuahna a ngah ciangin lungdam mah mah in lungkhauhna leh lam etna nei hi. Pawlpi adingin khuavak taang zaw hong tung ding cih zong a mukhol hi. Ahih hangin hansuahna teng kawkna leh mawhsakna hong suak kik hi. Pawlpi ulian, kumpi lam uliante in a thu gelhkhiatte maan hi ci in a muh teei uh hangin tua in thu tampi lumlet in kheel ding hi cih zong a mu uh hi. Mite in hih khuavaak mu in kipuahpha le uh Rome te’ aana neihna kiam dinga tu-a papal makaite nopsakna, ahauhna uh ahi sumlut na teng kang hiau dinga, papal uliante noptat zawhna hong sukha hamtang ding hi. Tham loin mite in Hotna ngah nadingin Khrist bek en le uh pope tokhom pen puuk-in a aana kisia ding hi. Tua ahih man mah-in Khrist leh thumaan mite-in ateltheih nadingin Pasian piak khuavak lak dinga a ki sawlte na nial den uh ahi hi.

**(132)** Mihing khat bek in leitunga vanglian pen pen teng lang pan cih amah leh amah akiphawk khak ciangin Luther patau in a liing hi. Khat veivei pawlpi aana langpan’ dingin Pasian in amah sawl takpi mah hiam? ci in a ngaihsun pha pha hi. “Leitung kumpite leh leitung bup in liing lianga a kihtaak uh pope vangliatna nial dingin kei kua kahi hiam?….A tuung lai kum nih sung bang, bangzah in ka lunggim hiam kuamah in hong theih pih lo uh hi. Ka lungmang mah mah hi” ci-in a gelh hi. (*D’ Aubigne, Ibid., b. 3, ch. 6*). Ahih hangin alungkia cip lel dingin Luther kinusia lo hi. Mihing in apanpih theih nawn loh ciangin, Pasian bek mah mitsuan in, avanglian Pasian khut in amah huu-khia thei takpi hi cih Luther in mu toto hi.

Puahphatna nasepna vai alawmte khat a laikhakna ah, “hanciam thu, leh pilna neih man, tawh Lai Siangtho pen a kithei zo hi lo hi. Amasa in thungetna tawh na kipan masa ding hi. Ama thumaan teltheih nadingin A migitna na ngen phot ding hi. Tua Lai Siangtho akhiatna pen aneipa sangin athei zaw kuamah omlo ahih manin ‘Pasian in amaute hong hilh ding hi’ A ci hi. Nang hanciamna lel leh nang pilna panin bang mah lamet ding om lo ahih manin, Pasian bek muang in la Ama Kha Siangtho ki makaih sak in. Hihte pen ka tuah-khak ngeisa thu kong gen ahih manin um in” a ci hi (*D’Aubigne, Ibid. b*. *3, ch. 7*). Tu hun ading thumaan apuak sawn dingin Pasian hong sap ka hi aci mite in zong theih ding akisam mah mah thu tampi hih sungah a om hi. Thumaan in thu ginalo peuh tawh alungkim thei Satan leh ama mite lok-in muhdahna toksuah ding hi. Gilo vangliatna tawh kidona a om ciangin mihing hatna leh theihna lel in cinlo ahih manin tua sangin akisam zaw lai na na om zel hi.

Galte in thuciinte leh ngeinate peuh, pope aana leh a gente peuh, siksan in aneih lam a muh uh ciangin Luther in Lai Siangtho bek tawh a na nang zel hi. Lai Siangtho bek zangh ahih manin adawn nading uh thei lo uh a, Jewste in Khrist a sisansuah sawm uh bangin thuciin ngeina lel a um mite in Luther zong sisansuah a sawm uh hi. Rome adinga hanciam mite in amah upnapial (heretic) hi ci in awng zel uh hi. “Amah nai khat sung bek nangawn hinkhawi lai le’ng pawlpi susia kisuak lo ding ahi hiam? Tua ahih manin ama adingin kingkalhna gilbeem khat bawl ve un” **(133)** aci uh hhi. (*D’ Aubigne, Ibid. b. 3, ch. 9*). Ahih hangin amau ut bangin Luther a manzo kei uh hi. Pasian in sep dinga apiak masuan a hih manin, vantung mite in amah a vil uh hi. Luther kiang pana khuavak hong ngah mi tampite pen Satan lungngolna in ngimsanh-in a nei pah hi. Ahih hangin thumaan adingin kilangbawl hangin laulo dual-lo in sihna dong thuak ngam zel uh hi.

Luther thuhilhna in Germany gam sung tengah thungaihsun thei mikhempeuh a lawpsak hi. A thu hilhnate leh alaigelhte in mi atul lom lom-in khanghlo sak-a, khua a vak sak hi. Sawtveipi ngeina luii zui-a asi upna tawh a om Pawlpi lak panin upna nungta ngah sak hi. Mipi in nisial-in Rome te thuciin lellelte muanglah to sem sem uh hi. Kimanialna ahi theihkhialna in a dal dal teng ong beei ta hi. Luther in thu khempeuh sittelna-a azat Pasian kammalte in langnih-a hiam namsau tawh kibangin, anawk khakte lungsim peuh peuh nasia takin bun ahih manin, mun khempeuh ah khaa lam khanlawhna leh mainawt na om kawi kawi hi. Khang tampi sung a kiphawk kha lo thumaante mite in gilkial dang taak bangin na lunggulh uh hi. Mite in leitung palai kineih siampite’ biakbawlna ngeina luizuih nate panin aki-khaipa Khrist bek mah en in hong mitsuan zaw ta mawk uh hi.

Hih mipi khanlawhna in papal makaite hong lauthawng sak zaw sem sem ahih manin, thunialpa ci-a sittelna thuak dingin Rome pan-a sapna Luther kiang hong tung hi. Tua thupiakna hang in Luther lawmte lau mah mah uh hi. Bang hang hiam cih leh tua a kih-huai gamtat na hangin tua khuapi in Zeisuh mi siangthote sisan kham in guui khin ahih lam a thei uh hi. Tua ahih manin amaute in Rome-a apai ding kho uh a, Germany gam sung pan mah-a a kisittel lel dingin a ngen uh hi.

Tua ngetna pen atawpna ah ngah uh a, pope-ii teel thukhenmang khat tua thusit dingin kisawl hi. Pope in Luther pen Heretic ci-a amawhsak khit sa ahih mah bangin “zekai lo in sem pah in” ci-intua thukhen mangpa a vaikhak hi. A na kip tentan vial a a thuzawh kei leh Germany gam bup in Luther a saan loh nadingin hawlkhia-in, **(134)** samsia in la amah tawh akop khempeuh nagawn pawlpi minkhumna pan phiat in” a ci hi. (*D’ Aubigne, Ibid., b. 4, ch. 2*). Tham loin Pope in ama sawlpa kiangah upna thunialna peuhmah akizungbawh siang theih nadingin pawlpi sung leh kumpisung uliante, kumpipa lo buang, Luther leh a nungzuite a man ngamlo khempeuh pawlpi pua ah koih in la, Rome ah phu-laak dingin koih in” ci in a hilh lai hi.

Tua bang in Khristian hihna thubulphuh atawnlo, zong thutang ahi him him lo pope sungthu teng hong dawk khia ta hi. Luther pen Rome pan gamlapi ah om ahih ciangin adinmun telsiang nadingin kiphel na hun pia lo leh athu kantel nailopi in, thunialpa (heretic) hi ci in thu a lang khen mawk uh hi; tua ni mah in hanthawn-in mawhsiat-a, thu tan-in a mawhsak uh hi. Leitung leh pawlpi ukna lenkhawm a, khial theilo aana neipa, tungnung pen leh a siangtho-pen a kici pa gamtat tua bang peuh hi mai tazen hi!

Tua laitakin Luther ahehpih ding, athukuppih ding lawm hoih khat kisam ahih manin, Pasian in Wittenberg ah Melanchthon a puak hi. A kum moi lai, amah leh amah akimuang nai khollo, a neem dikdek khentelna maan-a nei, thu mu-in thu gen a siam, nuntak siangtho nuntak maan tawh a kithuah Melanchthon pen leitung bup pahtawi hong cing hi. A thusiamna leh aki niamkhiatnate in a navakna leh atalen dangte sangin niam zaw lo hi. Amah pen asawt loin Gospel nasem hanciam pen khat hong suak a, Luther a huh lawm muanhuai hoih pen a suak hi. Luther’ haansanna leh thatang nawtna ah thuneem leh kikop siamna tawh leen in Melanchton in huh a siam hi. Amaute nih kikop-a a sep man un Puahphatna nasep thahat tuam mah mah a, Luther adingin hansuahna lianpi ngah a suak hi.

A thu kisit nading khua pen Augsburg ding ci uh ahih manin Puahphapa in tua khua lam manawh in akhe tawh hong zinkhia hi. Amah a aangvaan mi khempeuh in a lau pih ciat mah mah uh hi. Apaina lam dung nangawn ah kiman-in a na kithat mai ding tawnna kam zong kiza ahih manin, a lawm hoih khempeuh in pai awl mai leh ci in kho kho uh hi. Wittenberg zong lawi phot hen la hoih taka akeem ding khat kiang va beel phot mai leh deihsak uh hi. Ahih hangin Luther in Pasian sehsak dinmun pelh nuamlo hi. **(135)** Khuasia kipei in anawk Jeremiah bang ka hi hi. Kitot ki selna thuak mi ka hi hi; hong kigimbawl pha saan ta leh ka lungdamna khang sem sem zaw hi….Amaute in ka vangneihna teng susia khin in hong minsia sak uh hi; ahih hangin a om lai khat om a, tua pen akisia thei ka pumpi a hi hi. Tua zong a ut uh leh la vet uh hen! Amau in ka nuntakna a tomzaw sak uh hi lel bek ding a, ka khaa nuntakna bel sukha zo lo ding uh hi. Khrist thu leitunga a tangko nuam mi pepeuh pen sihna athuak kha den mah hi a, hun khempeuh a lau huai zel mah hi’ a ci hi. (*D’ Aubigne, Ibid. b. 4, ch. 4*).

Augsburgah Luther hong tung hi ci-in pope sawltakpa in a zak ciangin a lungkim mah mah hi. Leitung bup alinglawngsak thuthak-pholhkhiapa tu-in Rome khut sung hong tung suak a, sawltakpa in lah suahtaak sak loh dingin a sehsa a hi hi. Puahphapa in amah vil ding nei lo hi. Alawmte in pope sawltakpa mai-a amah kia avil om lopi-in kilaak lo dingin genpih uh a, amau mah in Kumpipa kiang ah ngetsak in ngah sak uh hi. Sawltakpa in tua mun panin aana hial-in Luther taw-kik sak ding bawl-in ahih theih kei leh Rome ah puak in Huss leh Jeromete mah banga bawl dingin seh hi. Tua ahih manin mi sawl sawn-a Luther pen khemsak in avil midang nei se loin amah kia hong pai-in hong kilaak hen la ama migitna muang lel hen, a ci sak hi. Hih thuah Puahphapa in hih ding ngimsaahih manin, Kumpipa kiang pan phalna lai a ngah mateng pope sawltakpa mai ah va kilaak het lo ding cih a hi hi.

Ngeina om bangin Rome te in Luther azawh theih nadingin thutang bang keek-in kidawk sak vial phot ding uh hi. Sawltakpa in amah a thusitna ah lawm hoih pha mah mah bangin kigen in, Luther pen pawlpi aana sungah seel lo dongtel lo-a a lut ding a ngen hi. A kisikpihpa’ nuntakzia a sehna ah a seh khial hi. Luther in pawlpi ahawmthawhna, thumaan a deihnate, a hilhsa thute a kidottel cianga dawn kik nading a neihte leh university pawl khat in a khentatna a om banga ama doctrine te ahilh ding a **(136)** ngimna teng a gen hi. Ahi hangin a khialhna nei lopi in tawkik dinga cardinalpa, nget thapaih teng a nial veve hi.

“Taw kik in, taw kik in” cih be bek peuh hi lel zen ahih manin, Puahphapa in a dinmun pen Lai Siangtho pan bek in dawngkik in, thumaan pen nolh thei lo ahihna kiptak-in a gen hi. Luther nialnate athuk kik theih loh ciangin Sawltakpa in ko gawp, nuihsan gawp, phat kheembawl gawp pong lel-in pipu thuciin leh pawlpi papite’ paunak khawngte tawh a melhcip gawp lel mawk hi. Puahphapa pau ding hun pia nuam lo mawk cih bangin a om hi. A vaihawmnate in kimanna nei zolo ding cih a mu ciangin, atawpna ah, Luther in haksa sa pipi in ama dawn nading thute lai tawh gelh-in apiak khiat lel nading thu a ngah sak teei lai bek hi.

“Tua bang teng hong hih ciangin netniammi in a zahnih meetna a ngaha; a khatna ah, a kigelh pen midangte sittel thei ding hi; anihna ah, akiphasak kamtungnun tuhpa in ama kam tawh a phial gawp theihloh zahin a khalauna ahi kei leh a lungsim va kisu kha thei zaw ding hi”ci-in alawmte khat a laikhakna ah a gen hi. (*Martyn*, “*The Life and Times of Luther*”, *pp. 271, 272).*

A ki thusit kikna ah Luther in a Lai Siangtho sung thu vive siksanin kitel mah mah, khentelna ahi mai,a ngimna kidawk thamcing in a lak hi. Tua alaigelhte gin ngaih taka a sim khit ciangin Cardinalpa pia a, amah in mukpik kawmin a kiang ah pai-a, Hite lel pen haihuai kammal teng kikaikhawm, hong kidong lopi teng dawn nadinga na kaihkhop hi, a ci hi. A kiliansak cardinalpa pen bulkip neilo pipu thuciin tawm leh pawlpi hilh tawmthute tungah ding ahih lam Luther in hong pholh-khia siang ta hi. Sawltakpa in Luther thugente a dawngkik theih loh ciangin, heh mah mah a, amah leh amah ki khual zo nawn loin, “Taw kik, tua ahih kei leh Rome ah hong puak ding hi’ng. Tua lai-ah na thu kikhen ding hi. Na pawl teng tawh hong kinawhkhia dinga, nang maipha hong pia peuhmah in pawlpi pua suak ding hi’ ci in a awng gawp hi. A tawpna ah kiliatsakna leh hehna awsuahpi **(137)** tawh, “Na taw kik kei leh, ong kileh nawn kei’n” a ci hi. (*D’ Aubigne, Ibid. b. 4, ch. 8, London ed.*).

A thu dok kik lo lua ding ahih lam lahna dingin cardinalpa sawl lohpi mah-in Puahphapa zong alawmte tawh a ki heem khia lel uh hi. Amah in a nawkgawpna tawh Luther hong ki aapzo hel dingin seh pian-in kiphat zaw lai hi. Tu in apanpih teng bek tawh om uh a, angimna bang uh tun zo het lo mawk ci in amau leh amau ki en lel-in, alungmang uh hi.

Ki-khawm mipite adingin hih mi nihte lungsim puak uh leh a dinmun tuak uh enkak-in amau leh amau ki khentel sakna hun hong suak ahih man in Luther hanciamna hih hun ah a mawk na suak ahi kei hi. Amau te nih bel kilamdang mah mah sam uh hi! Puahphapa pen gennop-a, kinaimkhiat-in kip-a, Pasian tha tawh ding in, thumaan a keem hi. Pope sawltakpa bel amah leh amah kithupi sak, kiliansak in kiphasak-a, kuppih theih-in zong a om kei hi. Thamlo in, Lai Siangtho sung mun khat beek lah len loin “Taw kik in, tua ahih kei leh Rome ah kong puak dinga dan thuakpa na hi ding hi” ci-in husia tak-in kiko ee-aa zel ci lel mawk hi.

A vil ding aneih hangin Luther man in thong a khum dingin Romete in a geel-sim uh hi. Sawtveipi tua lai ah a om hangin phattuamna omlo ahih manin man-langa Wittenberg ah ciah kik-in a ngimna teng sel sim khin khian phot dingin apawlte in Luther a hansuah uh hi. Tua mah zui-in Augsburg panin khuavak ma-in ding khia a, sakol tungah tuangin Mangpipa piak lamhilhte tawh a ton hi. Mial lak zawt-a gam daai tak-a khuapi kongzing a zuih laitak un bang tuak ding theilo uh ahih manin a lungkham uh hi. Galte A gitlo agamtat agalte in amah suksiat ding bek bek a vaihawm sim uh hi. Amah kisiahna thaangzaakte a pelh zo ding hiam? cih lungkhamna teng thu ngetna hunpha hong suak hi. Khuapi kulh kongpi neu khat dong atung hi. A pua lam hoihtak a tun’ khit uh ciangin taai suak pah uh a, sawltakpa in Luther taaikhiat **(138)**a theih ma-in a bawlsia nuamte phak zawh nawn loh nading mun a tung ta uh hi. Satan leh a sawltakte in lel uh hi. Thangsiahpa thaangzaak pan a suakta vasa bangin suksiat asawmpa uh amau khut panin suakta hiau ta hi.

Luther suahtak thu Sawltakpa in azak ciangin patau in a heh mah mah hi. Hih pawlpi buaisakpa a sittelna pan in apilna leh a kipna kilang dinga zahtakna lianpi ngah dingin amah aki lam-et hangin ama ki lametna teng bing ta hi. Frederick (Saxony gamte ME neipa) kiang ah a hehluatnate genna lai khat khak-in, Luther pen mawhsak ngi-ngei in, Frederick in tua puahphapa Rome ah a puak kei leh Saxony pan hawl khia dingin a sawl hi.

Sawltakpa leh Pope mah mah in zong ama khialhnate Lai Siangtho pan lakkhia in, Pasian thu tawh a kilehbulh na lak thei le uh, a upna a kheel ding ahih lam a khaapna leh, Pasian in hih thu siangtho hanga thuak dingin thamcing sa ahih man-in a lungdamna thu zong Luther in ama kihuut nadingin gen lai hi.

*Mee* neipa Frederick in puahphatna thu upna pen tam thei nai lo hi. Ahih hangin Luther kammalte thutang muibun-in siangtho lua a, tua pen thukim pih mah mah tawh Puahphapa khial hi cih a kitel mateng Frederick in amah keem ding hong hi zaw behlap hi. Sawltakpa laikhak a thuk kikna ah Augsburg-a Doctor Martin na mai ah hong kilaak nungsang na lungkim peuh lel in. Amah khial hi ci-a na lahtel theih a, amah leh amah khial a kisak mateng a taw kik ding pen, nangmah mah in zong deih zaw kei ni teh ci-in ka lungsim uh ah ka lamen uh hi. Ko lak ah laisiam mi peuhmah in Luther upna pen thusia asa om loin, Khristian’na langpan’-a thu nialna hi aci zong om lo hi. Tua ahih manin Kumpi upa vaihawmpipa in Luther pen Rome ah puak nuam loin ama gam pan zong hawl khia nuam lo hi,” a ci hi. (*D’Aubigne, Ibid. b. 4, ch. 10*).

*Mee* neipa in mihonte lungsim pen kitamkham zel zul hi cih mu hi. Puahphat ding pen kisam hi. Thusia bawlte dal nadinga sum tampipi bei-a dan piak kul loin Pasian deihnate kihilh-in kizui leh mite hong thudik lel ding ahi zaw hi. Amah in Luther pen tua nasemhi ci in um a, pawlpi sung ah tua bang lungsim kinei hi cih mu in ana lungdam sim khin khian a hi zaw hi.

**(139)** Amah in Luther pen University-a Professor khat ahihna tawh zong a nasep picing tuam mah mah hi, ci in a mu hi. Castle Biakinn mai-a mawhsakna lai thu 95 a suan khit kum khat ciangin Misiangtho Bup Pawi ah a hawh mi hong kiam pahlam amu hi. Rome te sumpi leh mihing tampi lomthaw a, ahih hangin milim khawngte bia ding bel hi loin, sangkah ding midang hong om zel uh hi. Luther laigelhte in mun citeng ah Lai Siangtho sim ding lawpna kuang khia sak a, Germany gam sung teng bek thamlo in, leitung mun khempeuh panin sangnaupang ding University ah mite hong kisung zuah zuah sak hi. Wittenberg-a hong pai ciil khangnote in “a khut uh lam lo-in Pasian phat uh a, tanglai in Zion pan khuavak taang khat a gamla pen mun dong akizelh mah bangin tu-in hih khuapi panin thumaan khuavak taang khia ta hen,” ci in Pasian a phat uh hi. (*D’ Aubigne, Ibid*.).

Luther nangawn in zong Romete lampialna thute a lang ciang bang bek a mukhia pan phing a hi zaw lai hi. Ahih hangin thusiangtho leh pope thupiak le ngeinate a khaikaak ciangin lamdang sa lua ahih manin, “Popete thupiakte ka sim ciangin a pope mah mah Anti-Khrist hi zaw hiam a sawltakte hi zaw hiam ci in ka thei kei hi. Bang bang hi ta leh Khrist omzia tawh ki leh bulh lua uh ahih manin Khrist a khai lum den uh suak hi cih kamu hi,” ci in a gelh hi. (*D’Aubigne, Ibid. b. 5, ch.1*). Tua hun lian laitakin bel Luther pen Rome pawlpi mikhat hi lai a, tua pawlpi panin paikhiat ding zong a ngaihsun ngei nai kei hi.

Puahphapa laigelhte leh a upnate Khristian gam teng minam tuamtuamte lak ah kizel kawi kawi in Switzerland leh Holland gamte dong a tung hi. Tua laidalte France leh Spain gamte ah zong a tung hi. England gam ah tua thute nuntakna kammal hi ci in a na saang uh hi. Belgium gam leh Italy gam in zong a na mu uh hi. Mi tul tampite in misi banga ki nga mawk amau dinmun lui panin a nungta upna hing leh lam etna le lungdamna mun ah hong tho khia ciat ta uh hi.

Luther kawk khiatna hangin Rome ong heh suak sem sem a, thu dang mahmah a en lo, Katolik University-a Doctor pipite nangawn, langpang pawlkhatte in **(140)** langpang phungzipa Luther a that a om hangin mawhna-in kaailo dinghi a ci uhhi. Ni khat ni-in zinte khat a puantualpi nuai ah pistol thautom kengsim sa-in Puahphapa kiangah hong hawh a, bang hangin thutangpek nahiam cih adot ciangin Luther in, “Keimah in Pasian khutsungah ka om hi. Amahin ka lumm leh ka thahatna ahi hi. Mihingin ka tungah bang bawlzo ding ahi hiam?” a na ci hi. (*D’ Aubigne, Ibid. b. 6, ch. 2*). Tua thu azak ciangin vantung pana hong kisawl vantungmi mai-a om bangin maitang si daangin zinpa a paikhia hi.

Romein Luther suksiat nading bek hanciampi-in anei hi. Ahih hangin Pasian in ama belhpa ahi hi. Ama thu-upna pen mun citeng ah ki za hi. Inn sungte, Convent sungte,…Ukpite’ inn sungte khawng, University khawng leh Kumpi inn sungte nangawn ah kithangin,” tua baan ah Ukpite in ama nasepna a panpih zaw lai uh hi. *(Ibid. ch. 3*). Tua bang bilbial lakah Luther in Bohemia-a Puahphapa Huss nasepnate a simsim ciangin, amah mah in a zongkhia-a, ahilh Upna hanga Hotna ngahnathu pen, Bohemia Puahphapa in zong naleen zo cih a mukhia hi. Luther in, “Paul, Augustine leh keimah in kuama theihlohin Huss pawlte ka hi gige uh hi! Pasian in leitungah thu hong khen tatak ta ding hi. Kum za huam lai-in tua thumaan ki hilh zo a, amautein mei tawh kihal lum khin uh hi” a ci hi. (*Wylie, b. 6, ch. 10*).

Germany gam kumpipa leh Ukpite tungah Khristian vai adeihsak nading uh ngetna lai agelhna ah pope tawh kisai-in: “Khrist’ taang ka hi ci-in a mahmah kibawl tazen a, kumpi khempeuhte tawh kikim theilo hi acih tazen ciangin etngam huailo hi. Tua ahih leh Zeisuh pen zawng mahmaha Peter bang ki niamkhiat mahmah ahih teh, amau’ kineihpa tawh ki bang nasa thei ciat uhhiam? Mite in lah leitung bup Topa ci tazen uh hi! Ahih hangin amah in a taang kahi a cihpa dinna sangin a lian zawin a gamzai thei mawk ding ahi hiam?” ci in Luther in agen hi. (*D’ Aubigne, Ibid. b. 6, ch. 3*).

Amah in Universityte tung tang hi bangin a gelh hi: “Universityte in Lai Siangtho nakpi-in a sin kei uh a, a khangnote lungsimah thumaan agelh kei uh leh, Hell kong khak a suah khak ding uh ka lau hi. Kuamah in Lai Siangtho gina taka a kisin lohna mun **(141)** saangteah naupangte apuak ding uh ka hansuah kei hi. Sangteah Pasian kammalte tawlnga lo-in akizat kei leh avekpi-in kisia ding hi” a ci hi. (*Ibid*.).

Tua ngetna zong Germany gam buppi ah kihawmkeek ciangin, mite tungah vaang hong nei mah mah hi. A minam bup-in kilok a, puahphatna dinmun ah mipi hon tangh ki khawm hon uh hi. Phuu la nuam-in so keei uh ahih manin, puahphapa a mat theih na ding uh thu bawl ding in Luther langpangte in pope a tawsawn uh hi. Ama muhkhiat upna pen thakhat mah-a phiat dingin thu a pia khia vial hi. Puahphapa leh alawmte hun awng ni 60 sung a pia hi. Tua sunga a taw kik kei uh leh a pawlpi pan hawlkhiat dingin thu a pia uh hi.

Tua pen puahphatna adingin a thupi mah mah ahi hi. A kum zalom paisate ah Rome in a kumpite nangawn apawlpi pan-a a hawlkhiat ciangin poi mah mah a, avanglian mah mah kumpi gamte na ngawn gimna leh hawmsuakna ciang tun’ thei zel hi. Tua mawhsakna a thuak mi peuh mah leitung bup in diipkuatpih mah mah a, alawmte in ngeina bangin pawlpih ngam nawn lo zel-in, Upadi huam nawn loh mi bangin tuat-in, suk maimang nadingin sabet-in a kibeng ding ahi pah zel uh hi. Luther pen tua thusia in buak ding ahihnathu a muh gi gehangin kiptak-in dingg veve a, Khrist muang-in amah huhna bek kidalna lumm-in a nei hi. Akithatsa mite upna thakhauhna in nei-in a laigelhna ah: “Bang hong piang ding ka thei kei a, theih ding zong ka sawm kei hi….A utna mun peuh phial mang uh hen, ka lau kei hi. Pa Pasian deihna bang lopi-in nahthel khat zong mawk kiat samlo ding hi. Amah in eite bangzah-in hong keem zaw kan ding hiam? Thumaan adinga eite sihna lel pen thupi lo hi.

Thu in si-le-sa-in hong pianga, Amah mah eite adingin hong si hi. Eite in Amah tawh i sih khawm leh Amah tawh i nungta khawm ding hi. Amah in eite mai ah a Na nawk khitsa thute mah i nawk leh eite in Ama omna pepeuh ah om-in Amah tawh i teeng khawm tawntung zaw ding hi” a ci hi. (*D’Aubigne, Ibid. b. 6, ch. 9. 3rd London ed., Walther, 1840*).

Papal Bull kici Pope thupiak pen Luther kiang hong tunga, amah in, “Hih lel pen thu in kasim kei hi. Akhial, misia ahihna lahna in ka mu lel hi….Tua lai sung mah mah ah Khrist akimawhsakna om pah hi….Hih banga etna ka thuak ciangin ka nasepna adingin ahoih pen hi a ka naum mah mah hi. Ka lungsim sungah suahtakna zai zaw ka ngah hi. A tawp- **(142)** na ah , pope pen AntiKhrist hi ci in ka theitel a, ama tokhom pen Satan tokhom a hi hi, ka ci hi,” ci-in a gelh hi. (*Ibid*).

Rome thupiakna in bangmah suk khak nei zo het lo hi. Sawlman’ nadingin a galhiam ding in namsaute peuh, thong innte peuh leh bawlsiatnate peuh azangh uh hi. Mi tha neemte in thuciin lel lel khawng tawh a om mite pope thupiak kihta-in lau-in a liing uh hi. Luther pen mihing ki-itna ngeina tawh it teei uh ahih manin, puahphatna hanga a nuntakna a piak ding dong in phallo uh hi. Thupai zia khempeuh in puahphapa nasepna khakcip ding tawh kibanghi.

Ahih hangin Luther lau tuan nailo hi. Rome in amah pawlpi pana a lakkhiatna thu uh hong thang sak uh hi. Leitung bupin na galet uh a, a sih kei leh ki aap ding cih thu nih simloh thu dang om lo hi. Ahih hangin Luther in vanglianpi tawh tua amawhsaknate Rome tung deenna kik-a, tua pawlpi a nusiat suak nopna mipi mai ah a pulaak hi. Sangnaupang hon, Doctor honte, leh mi citeng mai ah Luther in pawlpi thukhamte leh siampite zehtan nasepna te, pope vangliatna-a kizangh na peuhmah leh pope thupiakna lai pen meikhuk deen na in a haal tum hi. “Ka galte in ka laibute a halna uh tawh mipite lungsim sungpana thumaan nasepna leh a khaa uh a suksiat sakna uh bangin amaute lai zong kei’n ka hal tum hi. Tu a kipan-in kithasaanna hong nasia pan ta hi. Hun beisate ah pope bek tawh ka nitum kha tazen hi. Tu in Pasian min tawh hih nasep ka kipan ta hi. Hih nasep pen kei bek tawh a bei lo-in Ama thahatna tawh ki hial bek ding hi” a ci hi. *(Ibid. ch. 10)*

Agalte in neu bawl in a nasepna thaneem hi cih tawh a to to ciangin Luther in “Kua in kei Pasian sawl ka hih leh ka hih loh thei uh ahi hiam? Lau lo-a a hong simmawh ngam vial uh leh Pasian a simmawh suak lel ding uh hi lo ahi hiam? Izipt pana apusuah laitak-in Mosi kia hi. Ahab uk lai-in Elijah bek om hi. Jerusalem ah Isaiah bek om hi. Babylon ah Ezekiel bek om hi….Pasian in kamsang dingin siampi peuh leh biakna lam milian khat peuh ahi zongin mot teel ngei lo hi. Ahih hangin mi ginalo leh mi’ simmawh mi mawkmawkte teel zaw in, tuucing Amos peuh **(143)** a teel hi. Khang tawntung-in luang kham-in misiangtho te in makaite, Ukpite, miliante, kumpite, siampite, mipilte, mawhna na pulak zel uh hi….Keipen kamsang ka hi lo-in keikia ka hih hangin Pasian thu in kei tawh om a ahih man in lau thei uh hen ka ci hi. A hangin Pasian thu pen amau tawh om lo hi cih ka thei hi” a ci hi. (*D’Aubigne, Ibid. b. 6, ch. 10*).

Luther in pawlpi tawh akikhenkhiat ding pen haksa a sa mah mah ahih amnin, hih bangin lai a gelh hi. “Neu tuung pheta i vom thute paihkhiat ding ahaksatna ka thei tel sem sem hi. Aw, Lai Siangtho tawh kop zaw ka hih hangin pope lang khata panga Lai Siangtho thu zuihna hang tawh lang pan in pope pen AntiKhrist aw ka cih hangin na ka sa ve ve hi. Midangte in gentheih lawh mah si! Pope pawlte in ‘Nang bek mipil na hi hiam? Midangte khempeuh akhial hi khin thei zawzen ding hiam? Nang akhial zaw peuh hi kha leteh na khialhna ah khaa tampi hong lut dinga a tawntung mawhsakna thuak mawk ding hi lo na hi hiam? hong cih zelnate khawng uh zong kei leh kei ka kidong thithe kei kha zel hi. Tua bangin Khrist in kammal a khial thei lo akoihte tawh ka lungsim hong uumcih masiah kei leh kei ka kinial nial a, Satan tawh ka kido do hi” ci hi. Martyn, “*Life and Times of Luther*,” pp. 372,373.

Pope in Luther pen akisik kik kei leh pawlpi pua ah nawhkhia ding acih pen tu in ong tung takpi hi. Bull thak khat hong tung leuleu a, Puahphapa pen Rome pawlpi panin a kipaihkhiat tatakna thu hong pulaak ahi hi. Amah leh aphuahthat upna a zuih pih teng aki bangin vantungin asamsiat hi ta hi ci in thu ong tung hi. Kidemna tatak ciang a hong tungta a hi hi.

Pasian in thumaan gen dinga a sawl pepeuhte in amau hun ciat ah langbawlna thuak uh hi. Luther hun in zong tua hun-a ding thumaan na om sam a, tua hun laitaka thumaan thu phamawh mah na hi ciat zel hi. Tu hun in zong pawlpi adinga thu phamawh thumaan om zel a, Pasian sawl bang bang amang nuam mi te adingin ama hun-a tangko ding thumaan tuam vilvel om zel a, zui-a, a seem naum pepeuh **(144)** tungah kipia zel ahi hi. Angah khuavaak a na pibawlte tungah khuavakzaw a kipiak beh zel hi. Hi napi in tu hun-in zong mi a tam zaw in Luther a langpan pope pawlte mah bangin thumaan deih lo uh a, hun beisa-ate mah bangin pipu thuciin peuh tawh lungkim-in Pasian thutak pen awlmawhlo zaw uh hi. Hun beisa-a puahphate mah bangin tu huna thumaan tangkotein zong mitam zawte aangvaanna ngah dingin kilam en kei uh hen. Leitung hun bei ding hi ta a, thumaan leh thukhial, Khrsit leh Satan, ki nakdo pha zaw kan lai ding a hi hi.

Zeisus in a nungzuite a hilhna ah: “Note in leitung mite tawh na kipawl uh leh, leitung mite in amau mipawl note hong it ding uh hi. Ahih hangin leitung mite tawh na kipawl kei uh a, leitung mite lak pan note kong teelkhia hi tua ahih ciang in leitung mite in no hong mudah uh hi. Sila in a topa sangin lian zaw kei,’ cin in ka gensa thu na ngaih sun un. Amau in kei hong bawlsia le-uh no hong bawlsia ding hi. Amau in kei thu zui le-uh note thu a zui ding uh hi,” a ci hi. John 15:19, 20. Agenna dang khat ah Topa in teltak ci hi: “Mi khempeuh in note hong phat uh ciangin gimna na thuak ding uh hi. Bang hang hiam na cih uh leh, a pu apate un thuzuau kamsangte tungah tua bangin abawl uh hi.” Luke 6: 26. Ni danglai sangin tu huna mite lungsim in Khrist lungsim tawh kilem zaw tuan lo hi. Pasian thumaan a om bang ahilh mite tua hun lai-a te sangin na paakta zaw tuan het lo ding uh hi. Thumaan kilah dan pen kikhel khel a, agalte zong na ngian siam to to uh hi. A kilangdona dan bel kibang kha thei dinga, a ki meelmaakna zong a thukawi zawkna hangin a kilangh lua-in kimu lo kha ding hi; ahih hangin akigaal-muhna uh pen a kibang den ahih man in hun bei dong in a tua ci to to ding a hi hi.

8

Luther - Kikhoppi Mai ah

**(145)**

K**umpi** thak Charles a 5-na pa in Germany kumpi tokhom hong   
 ngah ciangin Rome sawltakte in a nuampih na uh hong puak-in athuneihna zangh in puahphate a mai dal pih nadingin a zol uh hi. A lang lam panin Saxony te, amah kumpi lukhu a ngah nading *Mee* pia te, in a thu gen za masa lopi in Luther langdo dingin kal khat zong a suan loh nadingin a na kho uh hi. Kumpipa in a cih nading thei loin a buai hi. Papist te in lah kumpipa in Luther sihna thuak dinga thu a piak kei leh adang lungkim zawh na nei lo uh hi. *Mee* piapa in lah, “Luther lai gelh te kumpi lam pan a hi a mi dang khat peuh in a hi zongin a nial zawhna uh om lo hi ci in khauh takin gen a, “Doctor Luther pen a cing ding guan-in mipilte, Pasian itte leh thukhente mai ah hong ki laak leh” ci in a ngen hi. – *D’Aubigne, b. 6, ch. 11.*

Kumpi Charles hong maan’ khit a sawt loin Worms khua ah Germany gam sung teng khempeuh kikhoppi khat hong ki bawl a, tua bek mah vai pi-in a ki ngaihsun hi. Hih minam bup kikupna ah gam uk zia a tuam tuam te zong ki vai hawm dinga, kumpi vaihawm ulian teng in makai khangno a kumpipa uh tawh thu ngaihsut khawpna masa pen a nei ding uh ahi hi. Gam sunga mun ci teng pana pawlpi leh gam sung makai liante zong hong pai uh hi. Leitung uk tote, ulian tate, a vanglian ukpa te, amau gui zui a gam luah nuamte, kumpi thusuak pawlpi upate in amau tungnun’na vangliatna te, thukhen zum-a milian (knights) te in amau galvil vantawi te tawh, gam dang gamlapi pi pana ambassador **(146)** te tawh Worms ah hong ki khawm uh hi. Tua zah-a ki khop thupi sung hi napi in a vai hawm khempeuh te lak pan uh Saxon Biakna puahpha pa thu bek i lawp hon in vai pi pen hong suak mawk hi.

Charles in a masa in kiteelna-a *Mee* piapa (Elector) kiang ah, kikhoppina ah Luther hong paipih in, a keem ding zong pia ding, thu zong ut bang bangin thu thei te tawh ki kum sak dingin a gen khol hi. Luther in zong kumpipa mai-a din’ ding a ngak lah mah mah hi. Tua hun in ci dam pha lo a, *Mee* piapa kiang ah laigelh in: “Cidam in kei thu-a kong pai zawh kei leh zong a damlo pi mah in kong kipua sak ding hi. Kumpipa in hong sam a hih leh tua pen Pasian hong sap bangin ka tuat a, ka lau het kei hi. Ava thuhilh dinga hong sap uh hi lo ka hih nungsang, Ka tung ah thusia hong bawlnop uh leh hong bawl thei kha mah ding uh hi. Tua ahih manin amau deihna bang hi lel hen, Topa in pha a sak bang hi dingin ka aap hi. Meikuang khuk sunga tangvalno 3 te huu khia Pa tu ni-in nungta lai lai hi. Hong huut kei hial leh zong kei nuntakna lel neu lua hi. Gospel thu pen migilo te nuih sat, sim mawh loh ding bek keem zaw-in amaute hai gual zawh khak loh nadingin i sisan te buna ni. Mi khempeuh te hotna ngah nadingin kei sihna leh kei hin’na hangin phat tuamna a om ding leh kei khentat ding hi lo hi….Taai mang ding leh nung tolh in ki pulaak ding lo ngal thu dang ah nong sawl bang bang kong hih ding hi. Tawkik ding leh taai mang ding cih bang te bel ka seh thei kei hi,” ci hi. – *D” Aubigne, b. 7, ch. 1.*

Worms-a kikhoppi na ah Luther hong pai ding cih thu a ki zak sak kawi kawi ciangin mipi lawp mah mah uh hi. Papal thu gil teng keem,Alexander in din’ mun buai sak lian ding hi cih a mu khol hi. Pope in amawhsak sa mi khat thu pen tel kan lai lai ding cih pen tua thuneihna nei, na khempeuh a uk siampipa sim mawhna suak mawk ding hi. Tham loin hih pa pen thu gen siam a vaang nei khat ahih manin, a thu-in ki nial le uh pope-ii khut nuai-a naseem lianpipi te’ mai nangawn dal thei tham ding cih a mu thei hi. Tua ahih manin in a man alang thei pen pen-in Luther pen Worms a hong pai loh na dingin Charles kiang ah a va nolh pah hi. Tua pen **(147)** Rome pawlpi pana Luther a ki paihkhiat a than’ laitak a hi hi. Tua thu hang kawm tawh in kumpi Charles in a thu a man’ ding hi pian hi. Amah’n zong Luther a taw kik kei ding leh Wittenburg ah na om mai hen la ki khopna ah hong pai loh nadingin ME pia pa kiangah lai a gelh pah hi.

Tua bang ciang lel tawh Aleander lungkim zo loin a sia theih tawp suah-in Luhter mawhsakna a piak nadingin hanciam hi. Tua ciang lel sangin a bun zaw dingin ulian vaihawmpite, phungzi lian pite leh kikhoppina-a ulian dang te kiang ah Biakna puahphapa pen “pawl khen, kumpi lang do, Pasian awlmawh lo, Pasian gensia’ in a ngawh nading un a ngen den den hi. Ahih hangin tua kikhoppina ah Romete’ sawltuakpa in a lungtang puak zia a kam pau leh a omzia ah a hong ki lang sak hi. “Hanciamna leh Pasian thu kinna sangin muhdahna leh phulaak nopna a lian zaw hi,” ci ciat uh hi. *– Ibid.* Tua kikhopna sunga a tam pen te in Luther nasep hoih sa zaw tek uh hi.

Aleander hong hanciam pha saan in, kumpipa kaing ah pope thupiak khiatsa om bang a zuih dingin a hansuah hi. Ahih hangin Germany gam Upadi ah kumpi vaihawm upa pite thu kimna omlo pi in tua bang hi thei lo dingcih hi napi, Rome sawltakpa in a cih teei teei ciangin thu zawh a, Charles in kikhoppi mai a thu gen dingin a sawl ta hi. “Tua ni pen pope sawltakpa (nuncio) te vaang neih ni a hi hi. Kikhoppi thu pi a, a vaihawm te uh zong a thupi zaw lai hi. Aleander in pawlpi khempeuh’ Nu leh Tonu a hi Rome’ adingin thuumna a nei hi.” Amah in Khristian sunga makaipite kikhop na ah Peter thupina a lak khia ding a hi hi. “Amah pen thu uang gen thei khat hi a, tua hun adingin ki tuak mah mah hi. Pasian’ sehna sa bangin amah a ki mawhsak ma-in kikhop vaihawmna a thupi a zahtak huai pen mai ah ama neih thu gen a siam pen pa palai na sep a hong nei a hi hi.” –*Wylie b. 6, ch. 4*).. Vaihawm dan hoih loh tawh Puahphapa deihsakte in Aleander thu gente bang teng hong hi ding hiam ci in na en gi-ge uh hi. Saxony ME-piapa hong ki hel thei lo a, ahih hangin ama vaihawmna tawh a Upa te hong om uh a, Nuncio-ii thu gente na ciamteh tek uh hi.

A thu gen siamna leh a pilna tawh Aleander in Thumaan thal paih dingin amah mah ki koih gige hi. Thu khat khit thu khat, Luther pen pawlpi leh kumpite, mihing **(148)**  leh misite, Pasian nasemte leh pawlpi mite, vaihawm upate leh Khristian te gal hi ci in lang pan in a gen to to hi. “Luther khialhna hangin thunial tulza lom” a ki haalna thu man ahi hi, ci in a gen hi.

A thukhupna ah, Puahphatna thu upna a neite mawhsakna kipia leh deih-in: “Hih Luhter nung zuite bang hi mawk hiam? Mi dang khempeuh mawhsaka a hilh zaw nuam den se zen te, siampi kihhuaite, siampi palaute, upadi leen mihaite, ulian niam khiat te, mipi lam khial saka a lumlette, sangin Katolik pawl pen bang zah-in tam zaw, siam zaw, vaang nei zaw hiam! Hih kikhoppina pan ki thukim taka thupiak khiatna om leh mi mawlte thu mu sak dinga, thukhual lote ki dawm sak-in, lungkaate in lung sim khen sat thei in, mi tha neemte hat sak ding hi” a ci hi.—*D”Aubigne, b.7, ch. 3.*

Hi bang ngentang-in thumaan pua mite a khang khangin naki bawl suk suk den hi. Pasian thumaan tang takin a gen ngam, khialna tawh aki lehbulh thumaan a gen ngam peuh peuh, hih nialna te mah tawh na ki nial den hi. “Hih upna thak ahilh kua te hiam?” biakna min bek a pua te in ci uh hi. “Amaute lai thei lote, milom tawmnote, mi zawngte ngen hi lo uh hiam? Thumaan gen-a a kinei in, Pasian’ mite ka hi uh hi a cih uh hangin lai thei lote ngenhi uh a, a ki kheem uh a hi lel ve! Ei pawlpi pen a mi tamna leh a vaang neihna mah mah zong nakpi-in a tungnung zaw buang ve leh! Ei lak ah mi lian mipil bang zah om a hia! Ei lam mah nakpi-in a huu-pha zaw hi lo ahi hiam? a ci uh hi. Tua te pen leitungte a thuzawh zel thunialna te hi. Ahih hangin Puahphapa dam lai mah bangin tu-in zong among tung thei tuan lo hi.

Mi tampite upmawh bangin Puahphatna pen Luther ciang bek tawh khawl mawk lo hi. Hih thu pen leitung a bei donga ki zom ding a hi hi. Pasian piak khuavak mite tunga a taan’ sak ding nasep lian Luther in a neih hangin, leitung ading a kisam khuavak khempeuh ama tung ah ki pia khin nai lo hi. Tua hun a ki pan in tu hun dong mah-in Lai Siangtho sung pan khuavak kimuh beh toto denzel a, thumaan athak muh beh beh zel lai hi.

**(149)** Kikhopna sunga Pope sawltakpa thu gen in mite huup mah mah hi. Tua lai ah Papal thu gen siampa zo gawp dingin Pasian thumaan ki tel taka lak khia Luther om kha lo hi. Puahphapa huu dingin kuamah ding lo hi. Mipi om zia in Luther mawh sak ding bek thamlo in a thuhilhna khempeuh botkhia in vatmai ding cih lam vive hi zaw pian ahih manin, Rome in ama din’mun huu ding mi a tam thei thei a nei hong suak ta hi. A ki huut theihna teng a gen khia khin ahi ta a, a zo-a a ki tuatna teng a lelhna a na hi zaw hi. Bang hang hiam cih leh tua hun pana ki pan-in thumaan leh thukhial a ki langtang-in kisu ta ding ahih man in, tua ni-a kipan-in Rome pen ni danga a ngaih muan’ zah-in ngaih muang thei nawn lo den ta hi.

Kikhopna sunga mi a tam zawte in Rome te phuu lakna Luther tung a tuk ding aphal loh uh hangin, pawlpi kiamsukna teng ahuat man un, biakna makaite siatna leh huaiham duh hop na hanga German mite siat lawh na teng kibeisak mai leh a deih uh hi. Sawltakpa in Papal thukhun ngeinateng a tel nop pen ding leh a deih huai bel dingin a gen khia hi. A hih hangin Pasian in papal gitlohna a thuak hakziateng tel tak-a pholak dingin kikhopna sunga member khat ahi Saxonyte’ Duke George hu-muap in a sawl hi. Tua kumpi ulian pa in kikhopna sung ah huzap lianpi nei mi khat ahih hi. Hang san tak le muan huai tak in amah ong ding to in Pope te kheembawlna teng pan a piang khia kih huaina thaman teng leh a buai huaina te siangtak teltak-in a gen khia hi. A gen tawpna ah:

“Hihte pen Rome-ii gitlohna akimuthei pak pawl khat hi phing hi. Mai zum na le ki suan na mel nei lo in na khem peuh ah, sum, sum, sum, ci uh…ahih manin thumaan hilh ding siate in zuauthu be bek hilh uh a, hilh sak bek lo-in zuau a phuah beh uh ciangin sum a zong tam ngah zaw lai uh a hih manin letsong a kipiak thuah lai uh hi. Tua kih huai tuinaak panin tui nin hong phuul khia a hi lel hi. Khuaval zulhtatna khut in duh hop-huaihamna khut a leen hi….Ala, tua bangin tawntung mawhsakna sunga mihing tampi paih mawk pen phungzite mi heekna hang hi lo ahi hiam! Tua ahih manin, Puahthakna lianpi khat a kisam takpi mah hi ci in ka ngaihsun hi” ci hiau mawk zen hi. – *Ibid. b. 7, ch. 4.*

Tua sanga khauh zaw in Luther nangawn in zong papal gensiatna gen thei tuan lo ding zah a hi hi. Tua thu genpa pen Puahphapa’ gal lamte hi lai deep ahih manin ama kammal in thu a thukbut zaw sawn lai se hi.

**(150)** Kikhopna a mite mit kihong khia thei hi leh amaute lai zang ah thukhial upna daltan-a khuavak hong puak Pasian vantung mite in thumaan saang dingin mite lungsim kong hon’ khiat sak in om a mu ding uh hi. Nasep lianpi a kizawh theih nadingin tua bangin Pasian thumaan leh pilna in vangliatna tawh lampi hongkhia-in Puahphatna langdo te na ngawn a uk cip hi. Tua lai ah Martin Luther hong om thei lo napi amah sanga lianzaw khat-ii aw kikhoppina sung ah a kiza ve ve hi.

Papal’ netniamna hanga Germany mite tunga om van gikpi teng amalsim khia dingin Kikhoppi in Committee khat a phuan khia uh hi. Tua bangin a malsim uh ciangin thu za-leh-khat mu khia a, kumpipa kiang ah pia-in tua thu te nopnehna hi takipi hiam hi takpi lo hiam khentel-in teh kaak pah dingin a ngen uh hi. “Khristian khaa bangzah ki sumh hiam? Khristiante lutangpipa a ki puak mi-heek mi-lawtna thu tampi te hangin bang zah ki taan-in bang zah in gawtbawlna thuak hiam! I gam mite kisiatna leh zahhuaina te i dal ding i nasep hi. Tua ahih ciangin ki niam khiat tak leh kin takin taangpi ki puahphatna khat nong bawl meng meng ding kong deih uh hi” a ci uh hi. – *Ibid. b. 7, ch. 4.*

Tu-in Council te in amau mai ah Puahphapa hong ki laak ding angen ta uh hi. Aleander’ kutna le nialna te ngaihsun thudon nawn loin, ongki thukim ta uh ahih manin, kikhoppi ah Luther a ki sam hi. A sapna uh ah lim taka vil ding leh cidam taka mun muan huai khat ah ciah kik sak ding zong khaam-in ahel uh hi. Tua sapna thu taangkopa khat in Wittenberg ah hong pua a, Worms dong hong tonpih dingin thu a ki pia hi.

Luther lawmte in lau pih in a lungsim kham mah mah uh hi. Amah pen ki manial-in ki gal bawl lua cih te thei uh ahih manin a vil te teek teek mah zong muang lo uh ahih manin a vil takpi nadingin a kun uh hi. Luther in a lawmte kiang ah: “Papist te in bel kei va pai ding deih loin kei mawhsak nading leh ka sih nading deih uh hi. Ahih hangin tua bel thupi lo hi. Kei adingin thu ngen kei un la Pasian thu adingin na ngen un….Khrist in hih lamkhial siate ka zawh nadingin Ama khaa **(151)** hong pia ding hi. Ka nuntak sung teng amau ka thupi seh kei hi; sihna tawh amaute zo ding ka hi zaw hi. Amau in Worms ah ka taw kik na dingin hong sawl teei teei ding uh hi; “A masa lai-in pope pen Khrist’ taang adingpa ka ci kha ngei zo hi. Tu-in ahih leh i Topa’ galpa hi a, dawi’ sawltak hi ka ci ta hi. Tua pen ka nungtolhna hi ding hi,” a ci hi. – *Ibid. b. 7, ch. 6.*

Luther hong khual zin nading lampi ah amah guak-a kisiatna tuak thei dingin kibawl lo-a, kumpi kamtaipa baan ah a lawm muan thum in zuih sawm in Melanchthon in zong zuih a sawm hi. Ama lungsim pen Luther’ aa tawh ki hualkhawm ahih manin, amah zui-in a kul leh zong thong kia khawm ding, a sih leh zong sikhawm dingin a kipia hi. Ahih hangin ama ngaihsutna kiphallo hi. Luther pen hong si kha leh puahphatna nasepna ah amah khangno tha hat, a na sep pihsa lak pan muan pen hong suak ding a hi hi. Puahphapa in melanchthon a nu siat ding ciangin “Ka galte in kei hong thah-a kong ciah kik kei leh, thumaan ah kip in la na hilhsa bang hilh paisuak in. Kei sep taang in na seem in….Nang na nuntaka nasepna na zop theih leh kei sihna lel pen thu neuno khat bek hi ding hi” a ci hi. *Idem. ch. 7*. Luther pai khiat a mu Sangnaupangte leh gam mite lungsim akhing hi. A lungsim uh lungdamna thu in a lawn khaksa mite in kapsa in amah a khaa uh hi. Tua bangin Puahphapa leh a lawmte in Wittenberg panin a pai khia uh hi.

A khualzinna lam dung ah mite lungsim lauthawngin a gim uh a mu uh hi. Khua pawl khat te bang ah amaute ki zahtak bawl het lo hi. A zan giahna uh khua khat ah a lawm it siampipa khat in, Italy-a Puahphapa khat kithahna lim khat Luther kiang ah lakin a laupihna a lak hi. A zing ciangin Luther laigelhte Worms ah ki mawh sak hi cih thu a za uh hi. Kumpi kamtai te in kumpipa in Mangpi te tunga tua a ki mawhsak lai nasepte puak ding a lam etloh zia gen a, pai suak tei tei asawm leh a lungsim khel zaw leh ci-in a ngen ciangin Luther in a dawn kikna ah bel, “Khuapi khempeuh pan in hong ki dal ta leh ka pai suak ve ve ding hi,” a ci hi. – *Idem. ch. 7.*

Erfurt a tun’ uh ciangin Luther pen a na pi bawl mah mah uh hi. A zahtaak mipi in a kiim uum kawmin, savun ip pua a khutdawh ngen a a vakngeina kong zingte atkan tan hi. **(152)** A convent inn dei te ah va hawh a, Germany gam khuavak in a hong tuam theih nadinga a hanciamna te a ngaihsun hi. Amah pen thu hilh dingin na ki kun hi. Thuhilh thei nawn lo dinga thu kipia sa ahih hangin taangkopa in aphal a hih manin, tha man tawmno tawh tua convent-a na seem Phungzi ahi ngeipa tu’n pulpit ah a kah to hi.

“Note in nopna ngah ta un.” “Mipilte, Siavuante, laigelh siamte in tawntung nuntakna ngah dingin mite thu hilh nuam uh hi. Ahih hangin a pi cing kei uh hi. Tua pen note kiang ah tu-in kong gen ding hi: Pasian in Zeisu Khrist sihna pan thokik sak a, sihna a zawh nading leh mawhna a siak khiat theih nadingin Hell kongkhak kalhcip sak hi. Tua pen hotna nasep a hi hi….Khrist in zo khin ta hi. Hih thu in a lungdam huai thu a hi hi. Ama nasepna tawh eite in hotna ngah i hi a, ei’ sepna hang a hi kei hi….I Topa Zeisu Khrist in, ‘Note in nopna ngah ta un. Ka khut te en un’ hong ci hi. Tua pen, En un, mihingte aw, no mawhna a la khia Keiman ka hi a, note a hong hon khia Kei bek ka hi hi; tu in nopna ngah ta un,’ Topa in ci hi,” ci-in mipite tung ah Khrist’ kammal om sa khat a gen hi.

Tua ban ah; Upna maan pen nuntak daan siangtho tawh hong kilang khia ding hi. “Pasian in hong hon ahih leh i gamtatna te Ama saan’ theih dingin om ni. Mi hau na hih leh mi zawngte adingin zangh in. Mi zawng na hih leh mi haute pahtaak dingin na seem in. Na nasepna pen nang ading beka ki man’na nei ahih leh Pasian adinga seem na ki sak khakna teng a vekpi in zuaupi vi ve suak ding hi” a ci hi. – *D’Aubigne, b. 7, ch.7.*

Mite in ama thu gen kam kaa sa-in a ngai uh hi. Nuntakna Anlum te a gilkial mite adingin ki phel khap ahi hi. Pope te, sawltakte, Kumpite sangin Khrist pen tung nung zaw in akoih hi. Luther in ama kisiat nading thu bangmah gen lo in, mite in amah ngaihsut-a a neih ding un zong a deih kei hi. Khrist a ngaihsut ciangin amah leh amah a ki mangngilh lel hi. Kalvary mipa nung ah amah bu in, mawhneite honpa Zeisu thu bek a gen hi.

Puahphapa a khualzin zom na te ah na ki mu nuam mah mah hi. Mipi in na kiim uum zel uh a, itna tawh Rome te vai hawmna na ki hilh zel hi. Kim khat te in, “Nang **(153)** hong hal ding uh a, John Huss a bawl bangun na pumpi vut hong suak sak ding uh hi” a na ci zel uh ciangin, “Amaute in Worms leh Wittenberg kikal teng mei kuang sak khin in, a meikuang te in vantung a holh zongin, Topa min tawh tua mei te nawk-in ka pai dinga; amaute mai ah va kilaak in, hih sapi gilkial te kam sung ah ka va lut dinga, Khrist Zeisuh min pulaak kawm in a ha te uh ka va sutan ding hi,” ci-in Luther in a dawng kik hi.-*D’Abigne, b. 7, ch. 7.*

Worms hong tung dek ta cih thu kizak ciangin a mite patau in buaina apiang sak hi. Ama lawmte in a suahtaak loh khak ding patau mah mah uh a agalte in zong gual lel in azahlat ding uh patau uh a hih manin, khuapi a lut loh nadingin nakpi in a kho uh hi. Papist te hansuahna hangin a lawm milian khat’ inn ah ki tawl dam sak phot ding in a sawl uh hi. A lawmte in ama thu a lau huai ziate lak-in lau thei leh deih in a khoh uh hangin, lau tuan lo, dual tuan lo in, “Worms ah dawite dim-in inntung leisek dal (tile) zah a pha zongin ka lut ve ve ding hi,” ci ahih manin kuamah in Luther a kho zo kei uh hi.– *Ibid.*

Worms hong tun’ ciangin mi honpi in amah dawn dingin kongkhakpi ah na ngak uh hi. Kumpipa na ngawn tua zah-in ki dawn ngei lo hi. Lunggim patau na tawh aw sik gin’ zaw zen khat-in, a mai-a a phuut ding thu a hilh kholhna in a kitel mah mah-in Luther adingin sikhakna la khat mipi lak panin a sa hi. “Pasian in keima belhpa ahi hi” ci lel in leeng tung pan in Luther hong kum khia hi.

Papist te in Luther pen Worms ah hong pai ngam ding um lo uh ahih man-in hong tung takpi cih a zak uh ciangin a am kham zaw zek uh hi. Kumpipa in a vaihawm upa te tha khat in kai-khawm in, bang ci vaihawm ding cih a ki kup pih hi. Bishop a thu cilgil mah mah khat in, “Eite in hih thu i buai pihna sawt lua zo ahih manin, na kumpi vaang tawh amah tha khat-in siak khia lel in. Sigismund in zong John Huss hal lel hi lo a hi hiam?. Ei te in lampial mi khat a keem thapai ding i hi kei hi,” a cih ciangin Kumpipa in, “Tua bang ahi kei hi, eite in **(154)** i khapsa kamciam i zuih kul ding ahi hi” a ci kik hi. – *Ibid. b. 7, ch. 8.* Tua ahih manin Puahphapa thu gen sak a ngaih ciat phot ding hong suak hi.

A khua bup in tua mi thupi a mu nuam uh hi. A zintun na ah zin lom hong tung thuah thuah hi. Luther pen a dam kaang pan a hih ban ah a khual zin lam paina nipi kal 2 sung tak hi a, a gim mah mah hi. A zing cianga a hun zat nading kiging-in a ki tawl dam sak kul hi. Amah mu nuam nasia lua ahih manin nai tawm kha sung bek tawl nga-in miliante, ukpite, siampite, leh gam mite in kiim uum lut lut uh hi. Tua mihingte lak ah ukpi tampite in kumpipa kiang ah hang takin pawl sung hoih lohna te puah phat ding ngen uh a, tua te pen Luther in, “Ka Gospel in suahtaak na hi” acihte ahi uhhi. –Martyn, “*Life and Times of Luther*,” p. 393. Galte hi ta leh, lawmte hi ta leh, a dual lo phungzipa en dingin hong pai tek uh a, amah’n bel, daai tak ling lawng het lo sain amaute leengla na khawl lel a, piltak leh Pasian thu gun takin na dawng lel hi. Kipna leh haan’na meel pua in, a cidam siang nai lohna leh a gimna a maisuah in alak hi. Lungdamna leh migitna meel zong a lak hi. A hanciamna leh a thupina in a galte na ngawn cih nading meel thei lozah in a hu-neh zaw hi. A galte hi ta leh, a lawmte hi ta leh in lam dang a sa lua uh ahih manin, kim khat te in, Pasian in ompih hi ci uh a, kim khat te ta leu leu in, taang lai Pharisee te in Zeisuh a cih bangin, “Dawi lawmnei hi” a ci uh hi.

A zing ciang Luther pen ki khoppina ah kah dingin a ki sam ta hi. Kumpi zum sung bu-pa in ki khoppina ah pai pih dingin akiseh napi, kongzing khempeuh ah pope’ thuneihna a daltan ngam, a deu-leu lo phungzipa mu nuam mi honpi ki sung miah muah kawi kawi ahihmanin, ama mun ding a tun’ pih nading bang haksa zo phial hi. Ama thu a khen sak dingte mai hong tun’ ciangin, galhaang mah mah General lui khat in hehpihna aw neem tawh: “Siampipa aw, kei teek teek leh sisan luanga galdoo bute khat peuh in gal kapna thupi pen laka ka sep uh nasep sanga thupi zaw pan mun a leen ding a hong pai na hi hi. Nangmah in na nasepna a maan a hih na tel takpi in nasep zong a hi hi. Tua ahih manin Pasian min tawh mai nawt in la, lau kei in. Pasian in hong **(155)** nusia lo ding hi” a na ci hi. –*D’Aubigne, b. 7, ch. 8.*

A sawtna ciangin Council mai ah Luther a hong ding hi. Kumpipa a tokhom ah hong tu hi. Amah pen Kumpi gam sunga mi thupi pen te in uum uh hi. Martin Luther in a upna a tel gen nading tua kikhoppi sanga zum thupi zaw ah kua mah thu a kisit ngei kei hi. “Pope in a mawh sak khit sa hi napi leitunga ki khopna thupi pen pen mai ah zahtakna kammal te tawh amah ki sam lai mawk ahih man in, tua bangin a va ki laak dan mah mah pah phot pan in papacy a zawhna lim khat ki mu pah mai hi.. Pope in amah pen gam daai den dingin mawhsakna a piaksa hi a, ahih hangin tu-in Khristian gam khempeuh pana ki sam khawm mipi tul tampi zak dingin thu gen lai ding a hi hi. Luther sepna in ki puahphana lianpi a piang sak hi. Ama aw ging in a suk khak manin Rome pen a tokhom tung panin ki kai khia suk in a hong kum suk suk ta ahi hi.” *– Ibid. b. 7, ch.8.*

Pianna tualniam mikha ahi Puahphapa pen tua zaha vanglian kikhopna mai ah cimawh in lamdang asa gawp ding tawh ki bang hi. Vaihawm upa pi te in ama ki heek zia en uh a, khatpa hong pai-in a bil ah “Pumpi a thah theih hangin khaa that thei lote kihta ken aw” ci in hong huau sim hi. Khat leu leu in, “Keima hangin note gam uk mangte leh kumpite mai ah hong kipai pih ciangin na gen ding uh thu Pa’ Kha Siangtho in hong pia ding hi” hong ci leu leu hi. Pasian naseempa aki thusitna ah a hat sak dingin Khrist’ kammal omsa te hih leitung vaihawm liante in hong puak uh hi.

Luter pen kumpipa mai tawh ki tang mun ah hong ki koih hi. A ki khawm mipi te a vek-un daai khip khep uh hi. Tua ciangin kumpi zum sung bu-pa hong dingkhia a, Luther laigelhte kawk kawm-in a dawn’ ding thu nih pia a, Hia laibute ama aa a hi hiam, cih thu leh, tua laibu te sunga thu omte panin a taw kik ding hiam, cih thu a hi hi. A laibu minte hong ki sim khia a, tua dotna masa tawh kisai in Luther in ama gelh hi mah hi,a ci hi. “A dotna nihna pen Upna leh khaa hot na thu hi a, Pasian kammal om bangin vantung  **(156)** leitunga a manpha pen thu hi a, thupi a kisa pen zong ahih manin ngaihsun khol lopi-in hong dawng le’ng ka khial ding hi. Kim leh pam zahtakna in thumaan lomthaw sak ahih keileh beh lap mawk le’ng ‘Mite mai-a hong nialpeuh mah, vantung Ka Pa mai ah ke’n zong ka nial ding hi’ achih mawhna bawl ka suak ding hi. Matt. 10 : 33. “Pasian kammal tawh ki leh bulh in ka dawnkhak loh nadingin humpha khat nong piak ding lunggulh in kiniamkhiatna tawh kong thum hi.” a ci hi. *–Ibid.*

Hih ngetna ah Luther pilvaangtat mah mah hi. Lungsona leh thuaklahna te om lo hi cih a ki mu ahih manin, a om zia in ki khawm mi teng athu zawh hi. A daaih hit-hiat-na leh a ki kepsiamna teng in mite lam et sangin ahaan zawkna, leh lungsim kho-na lak tel zaw a, a nung ciangin thu khualna leh khentelsiam na tawh, pil vang takin dawng thei ding cih thukhualna nei ahih manin, tua in agaalte’ ki saktheihna leh thusia bawlnopna teng taaina le hilh pilna leh suah zaw ahih manin, agaalte nangawn alungkia sak hi.

A zing ciangin dawn’na nunung pen pia dingin hong dingg kik ding ahi hi. Tawm vei sung thumaan nialte tha hatna a muh ciangin a lungsi mah mah hi. A upna kiam-in lau-in liinga, patauhna in amh a tuam hi. Ama mai ah lauhuai na vi-ve khanga, a galte in zo ding bangin, khuamial vanglian atung nung ding bang in hong om hi. Meiilom te hong ki kaikhawm-in Pasian kiang pan amah liah cip-in a khen khia ding bang in hong om ahih manin, Mipi te’ Topa in amah a ompihna telcian thei leh a deih hi. Lunggimna lianpi tawh lei ah amai phum-in, mi dangte tel pih zawh loh Pasian bek in a tel pih theih lungtang balkham-a thungetna hong nei hi.

“Aw, vanglian khempeuh kimna a tawntung Pasian, bang zah-in hih leitung pen buai huai ahi hiam? En in, amah in a kam kaa-in kei hong valh ding a hi ta hi. Muan lahna tawh ka kidim hi…..Hih leitung tha bek suang ding hi leng ka muan ding abei ahi ta a,.... Ka hun nu nung hong tung ta hi. Kei ong ki mawh sak khin zo hi.... Pasian aw, leitung te pilna khempeuh nang zo dingin hong huh in. **(157)**,.... Hih nasep pen kei aa hi loin Nang’ aa a hi hi. Nang bek in hih thu hong seem ta in. Hih leitung miliante tawh kiseel in kei hih ding bang mah om lo hi….Tua nasep pen Nangma aa a hi hi….Tua thu dik-in a kip hi. Topa aw, hong hon in! Thuciam ah a muan huai a ki khel lo Pasian aw, mihing peuh muang lel ka hi kei hi….Mihing te kician loin amau kiang pana ki ngah thu te akip kei hi….Hih nasep na adingin keimah nong teel zo hi….Ka kiang ah hong din’ pih in, na it Zeisu Khrist min bek ka muan’ ka kidal na lumn leh ka belh tausang ahi hi, ong khawtuah inla, hong huu in,” a ci hi. – *D’Aubigne, b. 7, ch. 8.*

Ama tha maung in alau huai sungah a lut vat khak loh nadingin Pilna nam kim neipa in a kisiatna ding zia teng ngaihsun sak in, Luther alau thawngsak ahi zaw hi. Tua launa pen sawt lo-a hong tung ding pumpi sihna thuaka a gen theihna te kihta a launa hi lo hi. Lau huai hun hong tung mah a, amah in tua thuak ding in kicing taak lo ahihna phawk hi. Ama tha neemna hangin thumaan in supna thuak kha zel hi. Ama pumpi suahtaak nading hi zaw loin Gospel thu in zawhna a ngah nading in Pasian a buan a hi zaw hi. Isreal in zankim gam daai ah lunggimna tawh luigei ah a khaa a ki tha saan bang a hi hi. Isreal mah bangin amah in Pasian tawk kibuan in a zo hi. A cih mawh mah mah ciangin upna tawh a honkhia tha hatpa Khrist tung ah a luai ken kon a hi hi. Tua ciangin amah kia-in council maitang ah kipai sak lo ding ahih na ki lak tel hi. Gam uk te mai ah Pasian thu a tawi sang thei dingin Pasian in amah hunpha pia lai ahih lam kitelna leh khamuanna ngah in lungdam takin tua mun pan ong dingkhia ta hi.

Pasian suangin a mailam phu dingin Luther ong ki ging ta hi. A dinmun kiptak a alet theih nadingin alaigelhte in Laisaingtho sungpan vive ahih na a lah tel nading in a en pha pha hi.“Gospel thu ah muan huai taka din’ zawh nading, leh upna pu laak-in a teci pan’na ah a kul leh a sisan tawh zong a kip sak zawh nading” in akhut khat Lai Siangtho lemsa tungah nga in, ataklam khut lamto in a ki ciam hi.- *D’Aubigne, b. 7, ch. 8.*

**(158)** Kikhoppina sung hong tun’ kik ciangin a mai puak ah launa leh zahlatna bang mah ki mu lo hi. Daai-in lung muang mawk a, haang tak leh zahtak kai in leitung miliante mai ah Pasian teci pangin a dingg hi. Tu in kumpi zum bu-pa in ama upna a taw kik ding hiam cih a dong hi. Luther in gitlohna leh lungsona dawk sak lo in, aw ngaih aw dam tawh dawng kik a, ki hihsakna lim dawk lo in a heek zia zahtaak kaai-in, lung muang maitai-om a hih manin mipi in lam dang a sa uh hi.

Luther in, “A thudam bel kumpipa, thu thei bel vaihawmpi te, leh thusiamna tawh a dim Ukpite mai ah, zan ni-a thupiakna ka ngah bangin, tu in kong ki laak hi. Pasian migitna tawh ka gen ding thu pen dik hi maan hi ci-in um ka hih manin thusiam na tawh nong ngaihsak ding uh kong thum hi. Kei mah in kumpi inn sung pan a khang khia ka hi kei-a, gam simtham phungzi innte (convent) pan-a khang khia ka hih manin, thukhen zum-in a zat ngei kammalte ka theihloh manin ka palsat khakna a om leh ka mawhna nong maisak nadingun kong thum hi” a ci hi. – *Ibid.*

Tua zawh in dotna te dawng dingin ki pan ta a, lai hawm khiat te pen a vek-in kibang lo in, pawl khat upna leh gamtat hoih agenna om a, a galte na ngawn in tuate pen mi dangte na sak lo tham loin phattuamna om zaw hi a cih pih uh hi. Pawl tuam tuam in thumaan hi a cih pih sa uh tua laite dok kik leh thumaan nilkhia a suak ding uh hi. A laigelhte a lom nihna ah, papacy tatsiatna leh a kih huaina te aki hel hi. Tua te nolk kik leh Rome-ii ngoltolna a hansuah, a leii haang sak suak-in, mitpi’ gamtat siatna dinga kong vang a hon’ sak kisuak zel ding hi. A laigelh bu thumna ah siatna a awi aam a pan pih te a langpan’na a gelh hi. Tua munte ah Luther in aki lawm zah sangin gamtat zaw kha ahihna a ki pulaak hi. Amah leh amah a khial ngeilo in aki seh loh hangin tua laibute a nolh kei hi. Bang hang hiam cih leh, tua laibu nolh mawk leh thumaan galte’ leii haang sak-a Pasian mite tuancil in a gawi cip nading uh a uang zaw-a gitloh suah suak zel ding a hi hi.

A gen zomna ah, “Kei pen Pasian hi lo-in mihing lel khat ka hi hi. Tua ahih manin Khrist bangin kei ma pumpi hut nadingin kaki phelh ding hi. Ahih hangin zau ka gen leh zuau thu in akhap tawn kik in teci pang ta hen….. **(159)** A thu dam kumpipa, thu selsiam vaihawmpite leh a mipite aw, note in ka laigelhte kamsangte thu leh sawltakte thute tawh sit tel un la, a khial a om leh man khia un ci-in Pasian migitnasuang in kong thum hi. A khialhna ka muh phet-in a khial teng dok kik bek loin keima khut mah in tua ka laibu meikhuk ah ka khul masa pen ding hi, ci in k’ong ki ciam hi.

“Tu-a ka thuak ding lau huai na te zong ki dawm leh khinkhai sa-in kalungsim ah ka ngaihsun zel hi. Ahih hangin, hun beisate mah bangin tu in zong Gospel thu hangin buaina leh ki selna piang hi cih ka muh ciangin lau lo in ka lungdam zaw hi. Hih bang pen Pasian thumaan in a nawk khak den zel, a ngeina a hi hi. Leitung ah kilemna khah dingin hong pai ka hi kei a namsau lek dinga hong pai ka hi hi,” Zeisu Khrist in ci hi. Pasian pen a vaihawmna te ah a lam dang mah mah leh a kih taak huaimah mah ahi hi. Hih ih buainate bei sak, daai sak nuam a i kineih lai tak in Pasian kammal siangtho a bawlsia ki suak kha thei zaw ding ahih man in, na kidop mah mah kei uh leh, nomau tung ah a lau huai suksiatna leh tawntung maiman’na ong tun nading in a sam sam na suak kha ding uh hi….Pasian kammal mun tampi siksan in ka gen ahi hi. Pharaoh te, Babylon kumpite thu zong ka gen nuam hi; a gam ukna leh vaihawmna a tha hat nadingin kikum a a sep khiat te un bang mah phat tuamna apiak loh ban ah amau kisiat nading a suak zaw hi. ‘Pasian in mualte khiin khia khin na pi, amau a thei kei lai uh hi’.” –*D’Aubigne, b. 7, ch. 8.*

Luther in Germany pau-a agen sa teng mah Latin pau in a gen kik leu leu nadingin a ki sawl hi. A genna sa teng tawh gim mah mah ta a, a hih hangin mite deihna zui-in amasa-a teng mah kitel takin Latin pau tawh a gen kik hi. Pasian in a piakna bang bang a gen a hi hi. Vaihawmpite i lam khialhna leh thuciin’ te in mihing mit hum khin lua ahih manin Luther gen masak tungtangah adeihna a tel zo kei uh hi. Ahih hangin agen kik ciangin a thu gilpi tel takin a man khia thei phing uh hi.

Ngawng khauh-a thumaan ah a mitsi ven van, thumaan pen bang bang hi ta leh zuih a sawm lo kholh mite in Luther thugen huu-nei pen in a heh uh a suak sak lel zaw mai **(160)** hi. A thu gen a khawl ciangin kikhopna ukpa in lung haam sa-in, “Nang tunga hong kidong thu na dawng kha kei hi….A ki tel, dawn’ kikna ki deih hi….Dok kik ding maw dok kik lo ding? a ci hi.

Puahphapa in, “Nang a thudam a vanglian pen leh na milian teng in a kitel, a baihlam, a tom dawn’ kikna hong ngen na hih manun, mal khat kong dawng ding hi. Tua pen hi bang hi: Ka upna pen pope tung ah ahi a Council tung ah a hi zongin ka aap thei kei hi. Bang hang hiam cih leh, amaute in khial thi the thei a, khat leh khat zong ki tukalh-in a om theih lam uh sun nitaang bangin kitel muh mah mah hi. Lai Siangtho tecii pana hiam thu sai kaakna maan pen pen hiam in a hong lah tel a, Lai Siangtho ka matna te in a hong muh tel sak a, Pasian thu in ka lungsim khua phawkna lam maan zaw-a hong kaih leh cih loh, Khristian khat in ama sunglam upna lang pang-a thu gen ding pen lung muan huai lo ahih manin, Ka dok kik kei a ka dok kik kei ding hi. Hi lai takah ka ding hi. Thu dang bang mah ka bawl thei kei hi. Pasian aw hong huh in, Amen,” a ci hi. – *Ibid.*

Tua bangin hih midikpa Pasian thumaan kammal tung ah dingg hi. Vantung khua vak in a maisuah taang sak hi. Thukhial langpanga a gen khiat ciangin ama thupina, a gamtat sianthona, a lungmuann’na leh a lungdamna te hong ki dawk pha sem in, tua a upna in leitungte zo gawp-in tung nung ahihna a dawk sak hi.

Kikhawm buppi in lam dang sa-in tawm vei sung daai khip khep uh hi. A dawn’ masakna kammal te ah a aw niam khiat-in zahtaak na nei a, ki ap ding phial bang phot hi. Rome te in tua pen Luther leii haan’na teng beina lim bangin a seh kha uh hi. Tawm a zekaai sak dinga a nget bang zong a upna a dok kik nuam hi’n teh a ci uh hi. Charles mah mah in zong phungzipa ki zepna, a dawk dan, a kampau thu neem dante en in sim mawh bawl kawm sa tawh, “Hih phungzipa in kei lang ah thu nial ngei lo ding hi,” a ci hi. A haan’na leh a lungkipna tu in hong dawk a, a thu gente vaang nei in siangtho a, a za mi pawl pawl te lam dang a sa sak hi. Tua ciangin kumpipa in pah tawi a, tha khat in, “Lau lo, dual lo, leh haangsan takin hih phungzipa in thu a gen hi” ci in a kiko khia hi. **(161)** Germany upa pi te tampi in amau minam taanga hih bang mi thupi mi gina a neih uh kisathei kawm-in lung dam in a en uh hi.

Rome lam a kop luateng pen lungsia mah mah uh a, amau nasepna teng a deih huai lo pen pen-in ki dawk hiau ta hi. Bawlsiatna leh Rome te’ thulsel hatna suangin a thuneihna uh aletsuak theih na ding un, Lai Siangtho siksanmel neilo in, a hanciam uh hi. Kikhop ukpa in, “Na taw kik nop kei leh kumpipa leh a gam kumpite in hih a kipuah kik thei lo thunialpa bang ci bawl ding cih kikum-in a vai hawm uh kul ding hi,” a ci hi.

Tua kikhop ukpa kamma hangin lung dam mah mah sa-a Luther din mun thupina a ngai ngai a lawmte kha lau in liing uh hi. Ahih hangin Doctor pa in daai tak in, “Pasian in hong huh ngawn ding hi. Bang mah dok kik thei ke’ng” a ci ve ve hi. - *Ibid.*

Upapite ki kum-in a om laitak sungin amah pai khiat pih dingin thu a pia uh hi. Tua hun in a lau huai pen hun a hi hi. Luther ki aap nop het lohna thu in khang tawntunga pawlpi khang tangthu a sukha ding hi ta ahih manin, a taw kik nadingin hun hoih khat pia lai dingin a ki kupna uh ah a khen tat uh hi. Hun hoih piakna nu nung pen dingin ki khopna mai ah amah khat vei hong pai pih lai uh hi. A upna a nusia a ding hiam ci-in a dot phat uhciangin, Luther in, “Ka gensa thute cih loh a dang bang mah ka gen ding ka nei kei hi” a ci lel hi. Zawl bawlna tawh a hi a bawl siatna tawh tot bawl in ahi zongin Rome te huang sung ah a ki lut kik sak zo ngei nawn lo ding ahihna hong kician mah mah ta hi.

Kumpite leh ukpite liing sakin, hih siampi ginalo khat in a vangliatna uh a tua ci sim mawh pen Papal makaite thang paai mah mah uh a, a nuntakna nangawn suk sawm zah in aheh lam uh a thei sak nuam mah mah uh hi. Luther in ama ading lau huai thei ding cih mu ahih manin a pauna khempeuh ah Khristian nun neemna leh thu dam vive a zangh hi. A kammal te ah ki phatsakna ki hel het lo a, lungso na’ng leh muh khialh theih ding bang mah a om sak het kei hi. Ama pumpi leh, a kiim-um a om miliante, kumpi te leh ukpite mangngilh in tuate leh pope te sanga nakpi-in a lianzawlai khat maitang ah ding ahih lam a ki phawk hi. Khrist in Luther zangh-in thu gen a, a lawmte leh a galte in lam dang a sak ding zah in vanglian leh thupina guan hi. Pasian Khaa in tua kikhoppi ah na hong sem in,**(162)** ukpite leh kumpite lungsim a lawn sak hi. Ukpite tampi mah in Luther nasep pen a maan hi, ci in haang takin pu laak khia ta uh hi. Mi tampi in thumaan ah hong ki zo uh hangin pawl khat pen sawt vei a kip zo kei uh hi. Pawl khat te leu leu, tua thu maan a sa te ki pu laakna ah hong kihel lo napi uh amau mah in Lai Siangtho kan khia-in a sim sim mite om uh a, a nung ciangin Biakna puahphatna ah haang taka a huh pi pen te hong suak uh hi.

ME piapa Frederick in kikhopna sunga Luther om dan teng lawp takin na en a, a thu gente lungtu takin a na ngai hi. Doctorpa han’na, khotaka a din mun, khentelsa-a a omna te lungdam leh angtang takin teci a na pang hi. A lang tuak na saikaak ciangin pope te, a uliante, leh kumpite pilna tawh kiteh thei vet loin thumaan vangliatna tawh amaute bang mah lo ciang tun suk hiau mawk hi cih a mu hi. Papacy pen minam khempeuh in khang tawntunga a neu sim nading agual lel sak hiau ta hi.

Luther thu genna in Rome te vangliatna susia hiau ding cih thu Rome sawltakpa in ni dang sangin hong lung hi mawh zaw a, Puahphapa ki suk mang theih nadingin ahih theih tawp suah-in a han ciam kawi kawi hi. Thu uang gen siamna leh siamtheih na a tuam tuam hangin mite lak a ki khai mah mah ahih man in Rome thuneihna letmat tawh hih a thu nei nawn lo siampipa mawh-zon’ dinga khangno kumpipa kianga ki sawl zong ahi pah sii lai hi.

A thu gente in bun lo het lo mawk mah hi. Luther thugen ni zing ciang in kikhoppina ah Charles kumpipa thu khat phuang khia sak zo hel a, ama maia seemte zuih ngeina mah zom suak in Katolik upna mah puah dingin taang ko hel hi. Luther in a thu nialna khah nuam lo ahih ciang thuhilhna a na sia pen pen bawl siat ding ahi hi. “Siampi khat lel a haina tawh a pai khial khat Khristian buppi upna lang do-in hong tho hi. Hih banga Pasian zahtaak lo-a omna tawp sak nadingin ka gam, ka neihsa teng, ka lawm teng, ka pumpi leh ka sisan, ka khaa leh ka nuntaakna zong ka pia zaw ding hi. Augustine Luther ka ciah sak ta dinga, mite laka kilem lohna a sep aneu pen pen zong dal in amah leh ama pawl lut te **(163)** lang do-in, thu nial tei tei te ka ci ding a, pawlpi panin amau te nawh khia-in suk siat theihna khempeuh zanghin ka su sia ding hi. Gam sung mi khempeuh, a muan huai Khristian ahi dingin kong sawl hi,” –D’Aubigne, b. 7, ch. 8. Ahih hangin thuciam bangin Luther pen cidam-a a inn tung kik sak phot ding hi cih zong a pu laak hi. A baan ah, amah langdo nading vaihawm pha kik ding hi pan bek hi.

Tua ciangin kikhopna sunga members te lungsim puak dan pawl nih hong pha a, kinialna hong om hi. Rome sawltakte leh pope sawltakte in Puahphapa a vil ding piak lai lai ding pen nial uh hi. “Tua ma kum za khat lai-a John Huss mah bangin ama vuu Rhine Gun sung ah kibua leh” ci uh hi. – *Ibid.* Ahih hangin Germany gam vaihawm upapi te amau mah mah papist hi-in Luther’ galte a hih teei uh hangin tua banga mipi upna gong gaak sak ding pen minam neu vai suak ding hi ci in nial uh hi. Huss sihna hangin siatna tuam tuam a gamsung ah atun mah bangin, Germany gam leh kumpipa lu tung ah tua bang atung ding in i sam suk ngam kei ding hi a ci uh hi.

Charles mah mah in tua thu-sun te a dawn’ na ah, “Leitung mun khempeuh pan in zahtaakna leh upna a ki nawh khia phial zongin a bukna ding in upa vaihawmpi te lungsim ah mun a om lai kul hi,” ci hi. – Ibid. Sigismund in Huss a bawl bangin Charle in zong Luther a bawl nadingleh pawlpi in a deih bang bang a bawl theih dingin pia khia leh, ci in Luther gal nasia pen te in a gen uh hi. A hih hangin mipi mai-a Huss in a ki khihna sik khau kawk-a kumpipa tunga a upna a pulaak thu phawk kik ahih manin Charles V-napa in ‘Sigismund bangin ka mai ka san gawp sak pah kei ding hi’ ci kik phi-phet lel vet hi. – Lenfant, “*History of the Council of Constance*,” Vol. 1, p. 422.

Charles in ngaihsun sun sa-in Luther puak thumaan a nial hi. “Keimah in ka mai a te nung kip takin ka zui ding hi” ci in gelh hi. – D’Aubigne, b. 7, ch. 9. A pate in papacy gitlohna leh kisiatna teng na zui uh ahih manin, amah’n zong zuih sawm in, thumaan leh dikna lampi a zui zongin, ngeina omsa pan pial khia lo dingin a khentat khin hi. **(164)** Apate khang lai-a sepna omsa baan ah khuavak thak hong tung mah ta leh nial ding cih khen tel sa-in din mun a la a hi hi.

Tu, ei’ hun-in zong mi tampi in i pa te khang lai-a ngeina te leh thuciin’ te ah a luai ken kon mawk mi om uh hi. Topa in khuavak thak hong piak beh ciangin a pate khanglai-a na zui nai lo uh ahih man bek-in amau zong a nial pah pong mawk uh hi. Eite in i pate khanglai-a te i eeng thei kei ding hi. Bang hang hiam cih leh, i nasep dingte amaute aa tawh ki bang nawn lo hi. Ei hun ading a hong piak thumaan te Lai Siangtho sung pan zon’ khiat beh zel lo-in Pate et teh bek le’ng, Pasian in dik hi a hong kei ding hi. I pu i pite sangin ei sep ding gol zaw ta ahih man ahi hi. Amau ngahsa khuavakte zong zui in, tua baan ah amau muh nai loh ei muh beh thumaan te zong i zuih beh toh zel ding a hi hi. Tua pen Pasian thubu pana thumaan khuavak i muh beh ding a hi hi.

Thu um lo Jew te kiang ah Zeisu in, “Kei hong pai in amaute kiangah thu hilh lo hi leng, amaute in mawhna anei kei ding uh hi. Tu-in a hih leh, amau mawhna pan suahtak theih nading anei kei uh hi.” ci hi. Johan 15:22. Tua bang mah-in Pasian vanglian in Luther zangh-in, Germany kumpipa leh a vaihawmte tung ah thu a gen hi. Pasian kammal pan khuavak hong taang khia in, Pasian Khaa in tua kikhoppi makaih a, mi tampi tung ah a tawp khakna zolna a nei hi. Tua ma kum za tampi lai-a Pilat in kisaktheihna leh kidawk nopna lungsim aneih manin leitung Honpa adingin alungsim kong akhak cip mah bangin, a lauthawng Felix in, “Tu tung pai suak phot in la hun hoih ka ngah kik ciangin nang kong sam kik ding hi,” a cih bangin, leh akisathei Agrippa in, “Kei na ngawn Khristian nong suak sak dek tak hi,” a cih bangin (Sawltak 24 : 25; 26 : 28), Charles a 5-na pa in zong leitung kisaktheihna leh ngeina zuihna hangin thumaan khuavak nial dingin khentet sa-in a koih hi.

Luther suam nading-a a geel sim uh thute ki baan gen-in khuapi sung teng zeel ahih manin, mite patau mah mah uh hi. Puahphapa in Rome gitlohna a selpho ngam lawm tampi nei a, Rome in bang lawh ding cih zong tuate in thei uh ahih man-in Luther akithah loh nading in a vai hawm uh hi. Tua kumpi thupiak pen Rome ukna nuai-a ki aapna hi lel hi ci in a ki lang tang- **(165)** in a gen uh hi. Ukpite a za lom phial mah-in amah keem dingin kam ciam a pia uh hi. Kong khak tung khawng, mipi om honna mun khawng te ah lai kisuang kawi kawi a, pawl khat in Luther gum-in pawl khat in mawh sak uh hi. Tua te lak ah khat in mipilpa paunak khat dawk sak a, “ Naupang kumpi anei gam khat peuh in lungkhamna thuak hi”, Thuhilhsia 10 : 16, a ci hi. Bang hang hiam cih leh, Germany gam bup-a Luther lam a panpih mite in a kumpipa leh tua kikhoppi in thumaan lo-a a vaihawmna uh hangin a gam bup kha muan’ na leh a tokhom mah mah zong lau huai sak zo kha ding hi ci in um uh hi.

Saxony te Frederick in Puahphapa muh-in a lungsim tak tak sel sim lai-in, sim tham tak leh gimlo tawl loin amah vil sim gige a, ama kiheek dan leh a galte om zia a en cik gi ge hi. Ahih hangin mi tampi in Luther a khasiatna uh leh a huh nopna uh akilang khia sak uh hi. Vaihawmpi te, ukpi te, hausa liante leh mi dawk zaw deuhte leh thuhilh siate-a kipan pawlpi mite ama kiang ah a va hawh ciat uh hi. Spalatin in a lai gelhnaah, “Doctorpa inn dei neu sung ah ava hawh lenglate taa lo uh hi” ci hi. – *Martyn, Ibid. Vol. 1, p. 404.* Mite in amah pen mihing bek hi lo ding in a muang mawh uh hi. Ama up banga uppih lote na ngawn in ama ginatna pahtawi lo thei lo uh hi. Lungsung upna a palsat sangin sihna a thuak ngam zawpa a pi et ciat uh hi.

Rome tawh lep-khawm theih dingin Luther hong thukim theih nading nakpi in a hanciam uh hi. Pawlpi thu leh Council thu a nial pai suak leh a gamsung pan ki nawh khia dinga belh ding nei lo in ta-vai ding hi, cih a gen dingin ukpite leh vaihawmpi te ama kiang ah ki sawl hi. Tua ngetna te Luther in, “Muhdahna thuak loin Khrist Gospel pen kihilh thei hi lo hi….Bang hangin tua luahuaina lel te in Pasian thumaan leh Topa tawh kei hong khen khia mawk ding hiam? Tua sangin ka pumpi leh ka nuntakna ka pia nuam zaw hi” a cih san hi. **(166)** Tua khit ciangin, kumpipa thukhenna mang hoh leh khamuanna om zaw ding hi ci in kunh leu leu uh hi. “Hi mah hi, ka lungsim khempeuh tawh kong gen in ah, Kumpipa-a kipan vaihawm upapite in Khristian hihna a khiatna leh ka na sep en kaak in sit tel ta uh hen. Tua sit telna ah Pasian laibu kammal te a din’ mun dingin zangh uh hen. Mihing in ei thu in bang mah i khun’ tawm theih om lo a, i zuih lel ding bek hi zaw hi. Lai Siangtho sung thu zuihna ahih nak leh ka upnate hong mawh sak kei ta uh hen,” ci in a dawng hi. – *D’Aubigne, b. 7, ch. 10.*

A dawn’ na dang khat leu leu ah, “Ka gamtatna te nusiat ding leh ka pumpi le ka nuntakna kumpipa khut sung ah ka pia ngam hi, ahih hangin Pasian thumaan bel ka pia ngam kei hi. Zongh ka pia ngei kei ding hi!” a ci hi. *Ibid*. Kikhoppi khentel sak ding pen thukim a, ahih hangin tua kikhoppi in a din mun dingin Lai Siangtho a zat ding a ngen hi. “Pasian kammal leh upna thu tungtang ah pen Khristian khempeuh in, Council awn khat in a thu kimpih phial pope zah mah-in, ama ading amah in khentel theihna anei hi” a ci hi. – *Martyn, Vol. 1, p. 410.* Tua ciangin alawm te leh a galte in Luther leh kaih kik nading hanciamna pen a mawkna hi ci in mu thei ciat ta uh hi.

Puahphapa in malno khat ah ki pia leh Satan leh a pawlte gualzo pah lel ding hi. Ahih hangin neu kha beek lok lo-a ama kipna in pawlpi te suahtaak nading hun thak hoih zaw khat hongg khia ding cih lim a dawk sak a hi ta hi. Mi khat in hih bangin biakna tawh kisai a a ngaihsutna leh a gamtat ngamna hangin leitung bup leh pawlpi adingin tua khang bek thamlo in hong pai lai ding khang khempeuh a sukha suk den ding thulianpi khat aki khung den ding ahi ta hi. Ama kipna leh muanhuaina in ama thuak bang a thuak dangte khempeuh adingin zong, hun bei ni dongin, tha hatna a pia suk suk hi. Pasian vangliatna leh thupina in Satan vangliatna leh mihing vaihawmna te sangin tung nung zaw in dingg khia to ve ve hi cih ki mu hi.

Kumpi thu tawh Luther pen a man laang in inn lama ciah dingin aki sawl hi. Ahih hangin a nung ah amah suk siat nading thu in amah nung zuih pah ding cih a thei khol hi. A ciahna lampi ah bawlsiat nading meiilomte na kaai a, ahih hangin Worms pan hong ki khenkhia kik thei ahihna tawh a lungsim ah Pasian phatna leh nuamna a dim hi. “Dawi mangpa in pope’ kulhpi a cing hi; Khrist in bel tua kulhpi su keh-in tua ciangin **(167)** Satan in amah sangin Topa hat zaw hi cih a pulaak loh pha mawh hi,” a ci hi. – *D’ Aubigne, b. 7, ch. 11.*

Ama khona pen tual-gal bawlna a ki sak khak loh nading deihna in a pai khait khit ciangin Luther in kumpipa lai khak kik a, “Lungsim teng a zongg khia Pasian in keima teci a hi hi. Kei mah in pahtak ngah-in gensiat ngah ta leng na thu khempeuh a mangin, sih leh hin ding thu ah zong na thu a mang dingin ka ki ging hi. A hi zongin tua te lak ah mihing nuntakna a hi Pasian thumaan zong ka sih pih ding hi. Hih leitung nuntakna vai khempeuh tawh kisai thute in tua ka upna muanhuaina lok zo lo ding hi. Hotna thu in leitungna khat peuh ah ngah ding leh taan ding cihte lel-ii suk khak zawh a hi nawn kei hi. A tawntung ading thu te ahih leh mihing in mihing khensat sak mawk ding Pasian in a phal kei hi. Tua bang mah in khaa lam thu ah zong mihing tungah ah ap mawk le’ng Piangsakpa bek tawh kisai ding thu kim lai mi dang khat a muang zaw ki suak mawk ding a, tua pa bia ki suak ding hi,” a ci hi. – *Ibid.*

Luther Worms pana hong ciah kik na lam dung ah a kuan lam sangin maitang phat a (flattery) pahtawina hong tam zaw hi. Pawlpi pana ki paai khiasa siampi khat pen kumpi vai hawmpite khat zah-in na ki dawn a, kumpipa in a mawh sak mi khat pen leitung uk mangte in na pibawl uh hi. Amah pen kumpi vai a dal om loin thuhilh dingin na sawl uh a, pulpit ah kah leu leu hi. “Pasian thu sik khau tawh khih cip ding ka kiciam ngei kei a, zongh ka khih cip kei ding hi’ a ci hi. – *Martyn, Vol. 1, p 420.*

Worms a nusiat khit a sawt loin papist te in kumpipa thu zawh uh a, Luther mawh sakna thu khat a bawl sak uh hi. Tua thupiakna sung ah Luther pen, “Satan phungzi puan silh-in mihing banga hong kibawl a hi hi” ci in gen sia hi. – D’Aubigne, b. 7, ch.11. Ama pumpi kepna hun ciangtan a bei ciangin a nasepna zong a ki tawp sak ding hi cin in thu a pia sak hi. Kuama in amah an le tui pia lo ding, ki thuah lo ding, hopih lo ding, mipi lak ahi a mi mal in ahi zongin amah keem lo ding, huh lo ding, ci in thu a pia uh hi. A mu kha peuh mah in man-in thunei te tung ah puak ta hen ci in thupia khia uh hi. Amah a kop pih peuh mah thong kia dinga, a neihsa kilak sak ding hi. A laigelhte ki haal tum hen. Hih thupiak banga agamta lote in ama thuak bang mawhsakna thuak khawm ding uh hi, a ci uh hi. Luther lawm hoih a hi Saxony ME piapa leh uliante Worms **(168)** pana Luther pai khiat khit phet ciangin kikhopna pana kumpipa thupiak (decree) teng saang-in amau zong pai khia pah uh hi. Tu in Rome te kigualzo sak ki aang tang sak hial uh hi. Biakna puahphatna nasep pen a khawl lel ta dingin a seh uh hi.

Pasian in hih kisiatna hun hong tun’ ciangin Ama nasempa suahtak nading lampi a hon’ sak hi. Luther ki heek zia, bilpil takin ki mitsuan a, Ukpipa khat amah huu dingin Pasian in zawh sak hi. Rome te pen amah a sih ngiat kei buang leh a lung kim zo ding hi lo uh hi. Humpineelkaai kam panin seel mang ding a kul hi. Pasian in Saxony-Frederick pen Puahphapa keem dingin pilna a pia hi. Lawm hoih te kop pihna tawh Mee piapa tupna hong taang tungin, Luther pen a lawmte leh a galte muhna panin a seel mang sak hi. A inn lam zuatna lampi panin amah vilte kiang pan a guu mang sak hi. Gam maang tulak kaan tan-in Wartburg-a Ukpi inn sung ah a ki tuam koih hi. Amah laak mangna leh seel simna dan pen thu thuk lua ahih manin sawtveipi sung mah Frederick teek teek in zong amah a ki keem keem mah ahi hiam cih a thei kha kei hi. Tua a theih khak lohna pen ama ngim bang zong hi lo tak pi a, bang ci ki bawl hiam cih a gen ding zong om lo ding mah in a ki seh a hi zaw hi. Ahih hangin Puahphapa suak ta hi cih ciang bel thei tel lel in a lungkim lel phot hi.

Tuk hun, khaal hun, phalbi kipat tuung lam hun teng hong bei a, phalbi tak tak hong tung in, Luther pen a kikhum lai hi. Aleander leh a pawl te in Gospel thu khuavak pen mit ding hi ci in ki sial sial zaw lai uh hi. Tua kawmkal ah Puahphapa in thumaan saal sung pan-in a meivaktui na thun dim a, na puah siangin, a khuavak pen a hong taang khia pha saan ding a hi ta zaw hi.

Wartburg-a a lawmpa kepna tawh in tua buaina galdona in a hulkhak loh in kipelh manin Luther a lung dam hi. Ahih hangin tua banga gam daai leh sim tham tak a buk cip den ding a lung kim thei kei hi. Mihing ngeina nasep ki tha saanna om loin sawt vei lua om zo lo hi. Tua a gam daih sung tengin pawlpi omzia a ngaihsut ciangin a lungsi mah mah hi. “Ala! Hih ni nu nung ni-a Topa hehna ah Ama mai ah kawm dal banga dal ding khat beek **(169)** om lo a, Isreal te hon ding khat beek om lo mw!” a ci hi. – *Ibid. b. 9, ch. 2.* A lungsim sung ah amah leh amah tua kidemna pan taw kik leh meidawi a ki cih ding a lau hi. Tua ciangin amah leh amah-a mot om-a ki awng hon’ ki ci ta hi. Tua bang hi kawm kawm sam napi ni sial-in mihing khat sep theih dinga ki lawm lo zah na a seem khia den hi. A lai kung pen tawl nga ngei lo hi. A galte in amah pen a tawl nga ta, a gam daai ta hi ci-a a lungnop laitak un, a nasepna hong ki muh khiat zawk saan ciangin a kii-lat uh hi. Ama lai hawm khiat pawl khat hong dawk khia-in Germany gam sung teng ah a ki hawm keek hi. Tua tham loin a gam mite adinga thupi pen pen ahi Germany pau-in Lai Siangtho thak a na tei khia hi. Tua suangmualno Patmos bang ahi tung panin mite lampial hun-a mawhna te Gospel thu taangkona tawh a kum bup-in a na taai taai hi.

Luther pen a galte hehna pan aki seel sim bek leh Pasian in A naseempa hih nasep thupi sepna pan tawl khat gam daai taka a om ding a deih zaw cih bang bek a hi kei hi. Tu-a sanga a manpha zaw sep khiat ding a om lai ahih manin, tua mual tung gam daai ah, gal muan’ tawl damna ah Luther pen leitungte pahtawina pan aki hem khia phot ahi hi. Na sem in mai a nawt zel ciangin amah leh amah ki sathei-a a ki muan’ khak zel ding deih lohna aki hem khia a hi hi. Tha khata a dinna mun saangpi ah muan huai tak in a kalsuan theih nadingin gentheihna leh tualniam na mun pan akisek khol khol asuak hi.

Mite in thumaan mu in suahtakna a ngah uh ciangin thukhial thuciin sik kolpi te sutat dinga Pasian khutzat a sawtak mite tungah ana ki nga kha zel uh hi. Tua bang ding in Satan in mite lungsimin Pasian kiang pan heikhia in mihing lel te tung ah a bulh zawh nading zong zong a, van zat lelte peuh thupi sa zaw sak in na khempeuh a uk khut pen a mangngilh nading un a hanciam hi. Biakna makaite in Pasian zahtak a Ama tung ah ki ngak ding sangin amau leh amau ki muangin a vaihawm kha pah pah uh hi. A tua cih man un biakna makai tampi te in amau aki pah tawina teng hangin Pasian sangin amau a ki muan zawk ding adeih zaw uh hi. Tua bang lungsim (**170)** puakte om ahih manin phuahphatna nasep kidal kha pah pah hi. Tua te a om loh nadingin Pasian in Puahphatna nasep a vil ding ahi hi. Tua nasepna ah mite en loin Amah bek mitsuan ding Pasian in a deih hi. Mi khempeuh in Luther bek mitsuan in thumaan mu khiapa leh a neipa bangin a tuat khak loh nading leh, thuman anei Pasian a mitsuan zawk theih na ding uh deihna in amah a ki kem cing a hi hi.

9

Swiss - Puahphapa

**(171)**

P**awlpi** a puahpha ding khutzat mi Pasian in a teel ciangin pawlpi   
 phuhciil lai-a mah bangin a teel hi. Vantung siapipa in a ki zahtaak, a ki biakbawl leitung milian makaite a baanbaan-in khengin a paisan hi. Banghang hiam cih leh, tua bang mite kisathei lua uh a, a liatna suangin kimuang lua uh a, a mite a hehpih thei dingin ki seek phakik nuam lo uh ahih manin, a ki niamkhiat Nazareth mipa tawh na seem khawm dingin ki zangh thei lo uh ahih man ahi hi. Mimawlte leh Galilee ngabengte peuh sam zaw in, “Ka nung hong zui un, mi mante kong suaksak ding hi” a ci hi. Matt. 4:19. Tua bang nungzuite ki niamkhiat thei in, ki thuhilh thei zaw hi. Tua lai hun thuman lo hilhna in tua bang mite lungsim nakpi-in buum lua nai lo ahih manin, Khrist in Ama na seem dingin hilhpilin kheel thei baih zaw hi. Tua hun lai mah bangin Puahphatna hun ciangin zong hong hi leuleu hi. Puahphatna-a makai liante pen minam neutengen pan hi zaw a, Siampite’ thu zawhna leh thu langsan lo mite vive hi zaw deuh uh hi. Pasian in tua bang mi nunniam a thutangte zangin na lianpi sepkhiat ding ama ngiimna ahi hi. Tua bang ciang mahin mihing sangin Pasian a ki pahtawi thei pan zaw ahi hi.

Saxony gam leisung sumpiang tote’ inn neu sung khat panin Luther a suah zawh nipi kal tawm kha hal khit ciangin Alps Mualdung a gancingte’ bukno sung khat panin Ulric Zwingle hong piang hi. A neu lai-a veeng le paam tawh a kipattah danin ama nasep masuanpi adinga a kithawi-kholsa a suaksak pah hi. Amuh ngitnget nate’ hoihna, a thupina leh aliatnate in a lungsim sungah Pasian liatna leh athupinate musak pah hi. A khanna mual le guam lak **(172)** panin khangnolai napi-in a lungsim lianin a hangsan hi. Biakna kin mahmah na pi-in pawlpite’ gen thuciin pawlkhat leh Lai Siangtho taangthu tomnote leh taangthu pawlkhat a hilh zel hi. Tanglai tulpite leh kamsangte nuntakziate, Palestine gam mualtung laka tuucingte leh vantung mite kihonate, leh Bethlehem a piang naungek thu leh Kalany a Mipa tangthute api kiang panin ngai den hi. Martin Luther mah bangin Zwingle’ pa in zong a tapa pilna ngah nading deihin a pian’na gam pan mundangah a kha khia hi. A lungsim hong gina mahmah a, koilai-ah sia gina kingahthei ding hiam ci-in hong ngaihsun pah hi. Kum 13 a phak ciangin Switzerland gam sung tenga sang hoih pen a kicihna Bern khua-ah hong pai hi. Tua lai-ah khantawn a sia a suah theih ding lauhuaina khat na om a, tua in phungzi inn sunga amah khumcip pai suak dinga Phungzite’ hanciamna ahi hi. Tua laitakin mite aangvaanna ngah zaw nuamin Dominican phungzite leh Franciscan phungzite a na kidem laitak uh ahi hi. Biakinn zep dan, zeh tuamtuamte a pi bawlzawhna leh tangvan kholin na lamdang a bawl milimte a tamzaw neih zawk nading hanciamna tawh mite huup sawmin, na kilah san tuakin akidem uh ahi hi.

Bern-a Dominican-te in na khempeuh a siam, hih khangnopa ngah thei le uh hamphatna leh zahtaakna tampi ngah thei ding uh ahih lam a mu uh hi. A khangno lai luatna, a pianpih thugen siam le laigelh siamna, banah laphuah lasak a siamnate in a hanciamna dang khempeuh uh sangin muibun zawin, mipi huup zaw dinga sum tampi ngah thei zaw ding uh ahihna mu hi. Tua ahih manin amau Convent ah Zwingle hong lut theih nadingin kheemna leh pahtawina tawh khiimin a zol uh hi. Luther zong sangnaupang ahih laitakin Convent sungah na kiphumcip-a, Pasian vaihawmna in khah khia lo hi leh leitung in phawkkha lo-in a mangthang ding a hi hi. Tua banga siatna nam sunga amangthang dingin **(173)** Zwingle kiphal lo hi. A pa in tua phungzite vaihawmna thu a zaksim ciangin a tapa pen tua banga kiman’na nei lo phungzi nuntak lel adingin phallo ahih manin manlang-a a innah hong ciah nadingin a sam hi.

A pa’ sapna mangin a ciah hangin tangvaalpa in pilna sinbeh nuam lai-in kipuahpha nuam lai ahih manin a pian’na kuam sungah sawtveipi motom zo lo-a, tawmvei khit ciangin Basel ah a pai hi. Tua pen Zwingle adingin manpiak loh Pasian hehpihna Lungdamna thu a zak masak belna mun ahi hi. Tanglai pau a hilhsia Wittembach in Greek lai leh Hebrew lai a hilh ciangin Lai Siangtho zatpih ahih manin, tua panin sangnaupangte in Pasian kiang pana khuavak taang hong ngah uh hi. Amah in sang pana siate leh philosopher mipilte hilhna sangin a manpha zaw leh a piang masa zaw lai thumaan khat oma, tua pen mawhneite hotkhiat nadinga Khrist’ sihna a hi hi, ci-in agen hi. Zwingle adingin khuavak ma-a zingsang phalvak a bang kammal ahi hi.

Zwingle pen Basel panin, khantawn nasem dingin kisam baih ding hi ta hi. A nasep kipatcilna pen Alpine khawk teng hi a, ama pian’na mun panin a gamla lo mun ahi hi. Phungzi suak dingin Ordination kipia a, na nakpi-in a seem hi. Puahphatna naseem a lawm dangte khat in a nuntak buppi thumaan zon’na-in a zang hi, bang hang hiam cih leh amah a ki-aap Khrist’ tuuhonte a teltheih a kul lam a phawk hi, ci-in Zwingle thu agen hi. - *Wylie, b. 8, ch. 5*. Lai Siangtho a limsin seemseem ciangin thumaan leh Rome lampialna a telmuh seemseem hi. Lai Siangtho pen Pasian kammal hi, cih um seemseem ahih manin, a kicing a khial thei lo ki-uk nadingin tua bek a kiplet pha seemseem hi. Tua laibu sung thute khiatna pen tua laibu mah in genin hong hilhcian ding hi, ci hi. Lai Siangtho pen upmawh deihkaihna tawh a khiatnate gensak nuam lo-a, a kammal om bang leh a hilh bangbangin zuih ding hi, ci hi. A khiatnate akiteltheih nadingin hanciama, Kha Siangtho huh ding ngen a, thungetna leh lungsim kihongsa a a zongte’ tungah kilak zel hi, ci hi.

Zwingle in, “Lai Siangtho pen, Pasian kiang pana hong pai hi a, mihing kiang pan hi lo hi, tua ahih manin theihtelna a hong guan Pasian in thugen siamna zong ama kiang **(174)** pan hong pai hi, cih hong theitelsak ding hi. Pasian thu in seplah nei lo a, amah leh amah kihilhcianin hong taangkhia in, hong kitelmuh khiasak-a hot nadingin khua hong vaksak ding hi. Pasian thu tawh hong hehneem dinga, sup leh bai ih thuak zongin kiniamkhiatna tawh Pasian hong kawicipsak hi,” ci hi.-*Wylie, b. 8, ch. 6*. Tua banga agen ciangin Zwingle in a phuut ngeisa thu agen a hi hi. Tua thute a theihna a nunggelhna-ah, “Lai Siangtho ah ka kipumpiak ciangin philosophy leh theology-te pen kinialna lel hong suak hi. A tawpna ah, tua zuauthu pen a ut bang hihi mai henla, Pasian thu pen a gen bangbangin theih nadingin hanciam dingin ka lungsim in ka seh ta hi. Tua ciangin Pasian khuavak ka ngen zaw a, Lai Siangtho thu hong telnop zaw mahmah ta hi.” - *D”Aubigne, b. 8, ch. 9.*

Zwingle hilh thu upnate pen Luther tung pana kingah hi tuan loin Khrist kiang pana kingah upna hi zaw hi. “Luther in Khrist thu a hilh leh tu laitaka kei’ sepbang na a seem a hi hi” ci-in Swiss puahphapa in a gen lel hizaw hi. “Luther in Khrist kiangah, kei sangin mi tam a puak zaw hi. Ahi zongin tua pen ka vai masa pen ahi kei hi. Khrist bek ka ukpa hi a, Ama galkap ka hih mah bangin Ama min lo a dang ka suang thei kei hi. Laidal neu no khat nagawn Luther ka khak ngei kei a, Luther in zong kei hong khak ngei kei hi. A hang in, ko’ vaihawm tawm hi loin, Pasian Kha Siangtho makaihna ahih manin, ka kithuzak ngeiloh uh hangin ka thu uh kitulkalh loin kihuanga, Khrist upna ah ka kipumkhat uh hi, cih hong lak hi,” a ci hi. - *Ibid.*

1516 kumin thuhilhsia dingin Einsiedeln ah Zwingle kisam hi. Hih lai panin Romete kihuai nateng hong telmuh thei zaw a, puahphapa khat a suak thei dingin thu hong theizaw ta a hih manin, a pianna Alps gam khengin a thu kiza hi. Einsiedeln ah mite a huupnapi pen in na lamdang bawl thei hi, acih uh nungak milim thu tawh kisai ahi hi. “Hih laitakah mawh maisiangna kingah thei hi” cihna laikhat Convent kongkhakpi tungah kisuangin a om hi. Suahtakna zonga hong zin mite in a tuuk a khaal ci loin tua nungak lim kiang- **(175)** ah hong tung uh a, tua baanah kumsial kiaapna pawite ah Switzerland gam khempeuh leh France leh Germany gamte panin mihonpipi tua zuanin hong paiden uh hi. Zwingle in tua mite a muh ciangin nop sa loin, tua thuciin lelte sila hihna pan suahtakna Lungdamna thu tangko dingin hunpha khat a ngah theih nadingin na pang gi ge hi.

“Hih biakinn sungah mundangte sangin Pasian om zaw hi, ci-in um tuam se kei un. Na omna gam pepeuh uh leh na kiimkot uhah Pasian omin, na thu uh hong za thei veve hi. Biakpiakna kengin khual gamlapi nong zin uh a, hih nungak lim leh misiangthote lim nong pahtawi uh ciang bekin Pasian hehpihna thupha kingah thei bek ahi hiam? I thungetnate kammal tampipi tawh zeema i hih zong, bang phattuamna om ahi hiam? Puantual lukhu nei banga bawla a lukhu zepsa, puantual sau a khedap pen kham tawh zepse, a phattuamna bang hiam?.... Pasian in lungsim sung ena, i lungsimte Amah tawh kigamla hi.” “Khrist in singlamteh tungah khat vei kipia a, kithoihna ganno bang sihna thuaka, tua in thu-um mi adingin a tawntung lungkimna pia hi bek hi,” a ci hi. - *Ibid. b. 8, ch. 5.*

A za mi tampi in hih hilhna pen zaknop a sa het kei uh hi. Bang hang hiam cih leh, gimpi-a khual gamlapi hong zina a bawlnate uh a mawkna hi, a cihsak hang ahi hi. Maisakna pen Khrist hanga mannei lo-a kipia hi, cih pen sang thei lo uh hi. Rome te guan khitsa vantung zuat nading lampi lui mahah lungkim zaw uh hi. Amaute in a hoih zaw thu zon’ khiat nadingin a lungsim uh meidawi-in patau uh a, ton kikkik uh hi. Hotna pen lungsim siangtho tawh zon’ ding sangin phungzite popete tungtawn mahin zong nuam zaw uh hi.

Ahih hangin pawlkhatte in bel Khrist tungtawna Hotkhiatna thu pen lungsim takpi tawh saang uh hi. Romete zehtan teng in khaa ading lungmuanna pia zo lo-a, Khrist sisan upna bek in hong honkhia thei hi, ci-in saang uh hi. Tua mite ciahin a khua lam uhah amaute ngahthak khuavak pen mite a hilhsawn uh hi. Thumaan leh hih suahtaakna thu pen khua neu pan khuapi dongin, khualzin mite in puak kawikawi uh ahih manin nungak milim kiang zuatnopna lungsim a kiamsak pha mahmah **(176)** hi. Sumpi kipia zong kiam ahih manin, Zwingle khasum zong kiamlawhin, suplawh mahmah hi. Ahih hangin tua pen amah a lungdam zaw hi. Mite in thuciin lellel leh a omsa upna khat, alet tentan pongmawkna panin suakta ta ahihna uh a kidawk hi.

Pawlpi sunga thuneite in Zwingle nasepnate amu lo uh ahi kei uh hi. Ahi zongin thuhoih deihna-in thuak lai uh hi. Amah zawhkik theih ding lamen lai uh a, phat kheembawlna tawh a zol sungun thumaan in mite lungsim sungah zung na khakha-in, munkip a na luah hi.

Einsiedeln-a Zwingle nasep in ama gam a zai zaw dingin lampi hong hi. Hih lai-ah kum 3 a sep khit ciangin Zurich biakinnpi-ah thuhilhsia seem dingin kisam hi. Hih khua pen Swiss gam bup sung pan a thupi pen hi-a, tua pana thu pusuak peuh mah in mun zaa zeelbaih pen hi. Zurich ah a pai nadinga a sam siate peuh mah in thuthak khat peuh panin dalnopna lungsim nei uh ahih manin, Zwingle tungah a sepding teng na hilh pah uh hi.

Amau in, “Sum lutna thute kalhelh nei loin a neu pen dong telsit-in septheih na khempeuh ah na sepding kul hi. Mite muanhuai theih nading na hansuah dinga, pulpit pan hi ta leh, mawh pulaakna pan hi ta leh, kaih piakna leh a dangdang piaknate panin pawlpi a deihsakna uh lahding nahilh ding hi. Sum lut nading kua vang om khempeuh, cina vehna pan ahi zongin, kipulaakna pan ahi zongin, zeh te khat peuh bawlna pan ahi zongin, na hanciam kul ding hi,” ci uh hi. “Neekkhawm bawlnate, thuhilhnate, tuu hon kepnate - hihte siate (chaplain) sep ding hi. Ahih hangin tua bang sepnate ah a seemding naseh dinga, a diakdiakin thuhilhna bangah nazangh thei ding hi. Neekkhawm bawlna nang mah’n na bawl dinga, mi thupite tung bek leh a hong kisap ciang bekin na bawl ding hi. Deidan nei loin na banbawl mawk kei ding hi,” cih beh lai uh hi. - *D’Aubigne, b. 8, ch. 6.*

Zwingle in daaitakin hih thuhilhna ngai a, hih munthupi a sapna zahtak bawlna leh lungdam kohna teng genin, ama ngimnate zong a gen hi. “Khrist nuntakna, mite kiang panin sawtvei kiseelsim lua hi. Matthai Lai Siangtho sung, a bupin ka hilh ding hi.... Lai Siangtho sung pana kingah thu bek ka hilh dinga, nakpi thungetna tawh mun **(177)** khat leh mun khat saikaakin ka teltheih nadingin ka zongkhia ding hi. Pasian minthan nading, Ama Tapa a kipahtawi nading, khaate in hotna a ngah takpi nading leh upna maan a neih toh theih nadingun ka seem ding hi,” ci hi. - *Ibid. b. 8, ch. 6.* Siate pawl khat in ama ngimna deihsak loin a kheelsak nop uh hangin Zwingle in a awl mawh kei hi. Thuthak phuangkhia ding hi loin, pawlpi in tu ma, a siantho lai-a a neihngei uh thu omsate bek mah phonghkhia kik nuam ahih na a gen hi.

Ama hilh thumaanah lawpna thokhia laklawh ahih manin a thuhilhnate a za nuam a lomlomin mi hong pai ta hi. Sawt veipi lai-a a kikhawm nuam nawn lo mite nangawn thuhilhna ngai dingin hong kikhawm uh hi. Amah in Lungdamna thubu hong khia-in Khrist sihna thu, ama thuhilhna omsate leh nuntakna lampite thumaan bek puuk thei lo hi, Khrist sihna bek in biakpiakna picingsak hi, cihte a hilh hi. “Khrist kiang bekah hotkhiatna kingah thei ahih manin Khrist kiang bekah note kong puak nuam hi” mah ci veve lai hiaumawk hi.- *Ibid. b. 8, ch. 6.* Thuhilh siapa kiimkotah minam kim ahi, laisiamte leh mipi naseemte, khutsiamte leh lokho mite dongin thu ngainuamin hong kisung zuahzuah uh hi. A thugente lawptakin ngai uh hi. Amah in thumaan om bang tangko bek zong hi loin tua huna siatnate leh nitnate nakpi-in a taai hi. Biakinnpi pan Pasian phat kawmin mipite a ciah uh hi. Amaute in, “Hih mipa thumaan hilh tatakpa hi. Amah in eite Izipt gam khuamial sung pana hong lakhia ding, i Mosi ahi hi,” ci uh hi. - *Ibid*.

Amasa-in a nasepna hong kipahtawi teei hangin a nung ciangin langpang mah hong om zel hi. Phungzite in amau nasepna mai daalin ahilhnate mawhsak uh hi. Mi tampi in zahpihna leh nuihsatna tawh amah nawkgawp uh a, a bawlsia nuam zah donga simmawh **(178)** zong om hi. Ahih hangin Zwingle in lungduai takin thuaka, “Mi gitlote Khrist kiang ah i puaknop takpi leh i mai hong dalna tampi kimuhmawh bawla i thuak kul hi” ci hi. - *D’ Aubigne, b. 8, ch. 6.*

Tua laitakin puahphatna nasep mainawt nadingin midang khat hong tung hi. Basel khua a puahphat upna a saang lawmte khat in, Lucian mi khat Zurich ah hong sawl a, Luther laigelhte honpi khat hong kengsakin, tua laibute zuakin thehkhia leh khuavak thehkhiatna tha hat mahmah khat hiding ci-in a ngaihsun hi. Amah in Zwingle kiangah lai khak a, “Hih mipa in thukhual thei mah hiam na thei inla, tua bang mi ahih takpi leh khuapi khat pan khuapi dangah, khuaneu khat pan khuaneu dangdangte dongin inn khat pan inn khat dongin na vak kawikawi sak lecin a, Swiss mite lakah Luther nasepnate na hawmsak in, a diakdiakin Topa thungetna a tel hilhnate pawlpi mite adingin hilhsak lecin hoih mahmah ding hi. A thu a kitheih seemseem ciangin a leinuam mi hong tam seemseem ding hi,” ci hi. - *Ibid*. Tua bangin mun tuamtuamah khuavak a lut kawikawi hi.

Pasian in mite’ thu theihlohna leh thuciin sikkol kuaitana nasepna a honkhiat ding laitak-in Satan in mite khuamial sunga a khumcip theih nadingin a septheih tawpin na hanciama, amaute sikkol a kip thei penpen dingin na khih hi. Mite in gam tuamtuamte ah Khrist sisan hangin diktanna leh mawhmaisakna kingah hi, cih thu a hilh laitakin Rome in, Khristian gamsung tengah, mawhmaisakna sumpi piakna na hanciam thak phasaan taleuleu uh hi.

Mawhna khempeuhin aman kilawmzah nei ciat a, bang zah tatsiatna hita leh pawlpi sumkholna ah sum hong dim nak leh, bang mawhna ci loin mawh bawltheih nading thu a kihong a suak hi. Tua bangin thu nihte mainawt tuak uh a, a khat pen sum pia zo peuhleng mawhmai thei-a, a dang khat pen a hih leh Khrist kiang pan bekin mawhmaina kingah thei ci-in, Rome in, pawlpi sumlut nadingin mawh theih nading letmat pia-in a zangh uh hi. Puahphapa in bel mawhna kawkin dal-a, Khrist bek mah mawhmaisakpa leh honkhiapa hi, ci hi.

Germany gamah tua mawhtheihna ticket pen Dominican phungzite tungah ki-aap a, aminthang lo Tetzel in a zuak hi. Switzerland gamah Franciscan te khutah a ki-aapin Italy siampi Samson in makaih hi. Samson hanciamna hangin, Germany leh Switzerland gam panin sum tampi pope sumkholna saal sungah hong lut hi. Tu-in Switzerland ah hong zin a, mipite lawpsakin mizawngte le lokhote thalawh sunsun teng **(179)** luakin, mi haute kiang panin sum lompipi a laksak hi. Puahphatna huusaa kiza ta a, a hun khop khat a vatkhiat hangin, tua nasep buppi khak tan zo ding dongin ahat nai kei hi. Switzerland ah Simon a lut khit a sawt loin a kiim khua khawngah nasepna kipan a, tua laitakin Einsiedeln ah Zwingle a om laitak ahi hi. Ama nasep a kitangko saksak laitakin Puahphapa in thakhatin a daltansak hi. Amau gel a kimuhkhak loh uh hangin Zwingle in tua phungzipa nasepna mai dalzo zaw ahih manin amah pen mundang khatah a kikhiinkhiat ding hong kul ta hi.

Zurich ah Zwingle in mawhmaisakna summeet bawlte langpanna thu nakpi takin a hilh laitakin Samson hong tunga, Council pana sawltakte khat in, a paisuak dingin sawl hi. A tawpna ah vaihawm siam takin khuasung hong lutzo veve a, ahih hangin mawhhon’na ticket bel khat zong khawng loin a paikhia hi. Tua zawh a sawt loin Switzerland a nusia hi.

1519 kum sungin Switzerland gam bupah puulnatna in puahphatna nasep hong huh mahmah hi. Mite in tua natna tawh a kisukkhak uh ciangin, mawh maisakna ticket alei nunung pen te nangawn in bangmah khamuanna apiak zawh loh lam ong tel uh a, tua sangin a thupi zaw, khamuanna apia thei ding upna khat hong lunggulh mahmah uh hi.. Zurich-a Zwingle hong cina gawpin, nangh mahmah in a damkik ding lam-et om lo ahih manin, amah si zo hi, ci-in mun citengah kigen kawikawi hi. Tua bang ze-etna hun sung tengin ama lam-etna leh a hanciamna kiam tuan lo hi. Amah in Kalvary singlamteh bek en a, mawhna teng hong siangsak tua bek hi, ci-in a maung hi. Sihna kongkhak pan hong pusuah ciangin Lungdamna thu nidanga zah sangin a hilh pha zaw lai a, a kammalte in zong huneh zawh loh vanglian a nei hi. Han kongvang pan a hong suak ta kik a it uh pastor pa pen mite in lungdam takin a na dawn uh hi. Amaute in Lungdamna thu’ manphatna pen nidang sangin hong telphawk mahmah zaw uh ahih manin, amau mahmah in cinate vehin, misite a uap uh hi.

**(180)** Zwingle in thumaan a telzawin hong thei to lai a, thuman in mi a puahthak theihna vangliatna zong hong ngah beh lai hi. Mawhna hanga mihingte puukna leh hotkhiat kik ding Pasian geelna thu, thupi asa pen hi. “Adam hangin eite khempeuh i puuk a, mawhsakna i thuak hi,” “Khrist in tawntung ading hotkhiatna hong pia a, Ama hong khasiatna tawh a kimang den ding kithoihna-in Amah mah hong kigo hi. Tua in a tawntunga eite i dam nading ahi hi. Upna tak tawh Amah a muang mite a lungdam tawntung nading Pasian in thu tangtaka hong vaihawm sakna ahi hi,” a ci hi. Khrist hong hehpihna in mite mawh bawl theih nading, lam honsakna hi zaw lo hi, cih pen teltakin a mu hi. “Pasian a um taktak mi khempeuh tungah Pasian hong om a, Pasian koppih mite peuh mah in thanuam takin napha bawl nuam uh hi,” a ci hi. *- D’Aubigne, b. 8, ch. 9.*

Cathedral biak innpi dim let-a mi hong tamna pen Zwingle thuhilhnate a zaknop man uh ahi hi. Thungai mite teltheih dingin puahphatna thumaan cialte damdam leh tawmtawmin behlap toto a, a kimanial thei leh mipi apatau gawpsak ding thumante gen masakin aneih mawk loh nadingin a kidawm pha mahmah hi. Zwingle nasep in Khrist mah bangin mite lungsimte zo toto in, Khris itna tawh amaute nipsakin, Khris khekhapte ama nuntakna tawh lakin, mipi in Lungdamna thukhun pomin a zuihna uh tawh thuciin luii teng apaikhia sak ding ahi hi.

Kal khat khit kal khat puahphatna in Zurich khua sungah mai a nawt hi. A patau a galte in nakpi-in alangpan uh hi. Tua ma kum khat lai-a Wittenberg phungzipa in Worms ah pope leh kumpipa ana nial bang mahin Zurich a papal vaihawmnate zong nial akul ding dan ong hi ta hi. Zwingle pen hong kinawk thithe ta hi. Pope gam neihna sung tengah Lungdamna thu naseemte a hunhunin kihaalna khuam phung kidenna zelzel ta uh hi. Tua bek tawh bei nai lo ahih manin thuzuau hilhte ci-in kidaisak phot lai ding ahi hi. Constance-a bishoppa thupiakna zui-in Zurich Council ah mi 3 hong sawl uh a, pawlpi thukhamte a palsat dingin Zwingle in mipite leii haang sak hi, ci-in a mawhsak uh hi. Tua in pawl sung kilemna leh vaihawmnate susia ding hi, a ci uh hi. Pawlpi thuneihna kiheemkhia **(181)** leh leitungbup ki-ukna a hong piang ding hi, a ci hi. Zwingle in a dawn ciangin, Zurich ah Lungdamna thu kum 4 sung a hilhna thu gen a, “khuapi dang khempeuh sangin gam daaizaw, gal muang zaw, kithuhual zaw hi,” ci hi. “Tua ahih manin, Khristian thuzuihna pen galdal hoih penpen hilel lo hiam?” a ci hi. - *Wylie, b. 8, ch. 11.*

Tua Constance bishop sawltakte in Pawlpi sung longalah hotkhiatna om lo hi, ci-a a zop zel nadingun Councilte a hansuah uh hi. Zwingle in thukkik a, “Hih mawsaknate taksang pah mawk kei un. Muang takin Amah a pulak man-a, Peter cih min a piapa Khrist pen tua Suangpi leh Pawlpi khuambulpi hizaw hi. Lungsim tak tawh Topa Zeisu aum mi peuhmah nam deidan om loin Pasian in a saang hi. Hih in tua pawlpi hi-a, tua loin kuamah in gupna ngah thei lo ding hi,” a ci hi. - *D’ Aubigne, b. 8, ch. 11.* Tua thu teng azakna kikhoppi hangin bishop-pa’ sawltakte khat in puahphatna thu hong saang pah hi.

Council in Zwingle mawhsak nadingin thu a vatsat loh uh ciangin, Rome in a nawkkik dingin hong kipan hi. Puahphapa in a galte geelsimnate angaihsut ciangin, “Amaute hong kuan sak un. Tuipi gei-a keensaang-kawlpi in ama bul a nawkden tuihualpi kihawt damdam a kihtaak bangin ka kihta hi” a ci hi.- *Ibid*. Siate in tua nasep satpaihsak a sawm uh ciangin, kipuuk loin thumaan pen mainawtin a kizeel seemseem hi. Germany gam a Luther a dawk nawn loh ciangin, puahphatna thu-um-a alente a lung khauh sem sem bangun Switzerland ah zong Lungdamna thu in a mai nawt sem sem lam a mu uh hi.

Zurich ah puahphatna thu hong kip ta a, gah a hong neih semsem ciangin siatna hong kiam semsem pah ahih manin, vaihawmna hong nuamin kilemna hong omzaw takpi hi. Zwingle in a laigelhna ah, “I khuapi sungah kilemna a teeng ta hi. Kitotna, kikheembawlna, kihaazatna, ki-elnate om nawn lo hi. Hih bang kipawlna pen Pasian kiang pana hong pai hi a, i thu upna in lungmuan’na leh gamtat hoih hong gah khia sak ahi hi,” a ci hi. - *Wylie, b. 8, ch. 15.*

Puahphatna gualzo-in, gah hoih agah a muh uh ciangin Rome te in a suksiat theih nadingin asukzaw in a hanciam uh hi. Germany gama Luther nasepnate bawlsiatna tawh a suksiat nop uh hangin kizo thei lo cih mu uh a, puahphatna dal nadingin puahphatna galhiam mah zangkikin lehdo ding a sawm uh hi. Zwingle tawh kiselna khat bawlin, **(182)** a mun leh a thukhen mangte tua kiselna thu nihte ngai-in mat tam a piak zawkte a zo ci le uh, amau mah in zo ding cih kingap sinsen uh ahih manin, a thukhen ding le amun ding seh kholhsa in a nei dim-diam uh hi. Tua bangin amau khut sungah Zwingle khat vei ngah kha thei phot le uh amau khut sung pan a suahtakkik nawn loh nadingin a keemcip pah nuam zong ahi uh hi. Makaipa Zwingle hong daai leh a nasepna pen suksiatna hong baih ding, cih ngimna ahi hi. Hih a ngimna pen a kuama theih loh dingin a iimcip phot uh hi.

Tua kinialna mun ding pen Beden kiseh hi. Ahih hangin Zwingle hong pai lo hi. Zurich a Councilte in papistte ngimna thei pianin pope gam sunga Lungdamna thu-umte haal nading meiphualpi kesep thei uh ahih manin a pastor pa uh a va tuahsia dingin a kilaaksak kei uh hi. Zurich ah bel, Rome in a sawl peuhpeuh tawh kimu dingin a kigingsa-in a om hi. Baden-a pai ding pen a zan mah-a thumaan hanga sisan a kisuahna ahih manin pai leh si ding hi lel hi. Puahphate taangin Oecolampadius (a lawhna, Ekawlampeidias) leh Haller paisak uh hi. Romete in mipil misiam doctorte leh uliante panpih sakin a minthang Doctor Eck na pangsak uh hi.

Kikhopna ah Zwingle a va om loh hangin ama huzaap in kikhopna sukha veve hi. Papistte in thu ciamteh ding telsa mi koihkhol uh a, midang thu ciamteh a om leh that ding a ci uh hi. Ni sialin Zwingle in Baden ah bang thu piang hiam cih pen za tawntung veve hi. Tua ki selna-a, a va kihel sangnaupang khat in tua ni-a kiselna a thu piang teng ciamteh a, a nitak ciangin a gelhkhia zel hi. Tua laidalte sangnaupang dang nihte in la in Oecolamapadius in Zwingle a laikhakte tawh Zurich ah a tun’ zel uh hi. A lai thuhkiknate zan sungin na gelhkhola a zingsang ciangin sangnaupangte in Baden ah puak zel uh hi. Khuapi sung alut uh ciangin kongkhakpi-a galvilte a pelh theih nadingun ak-bawmpite lukhuk uh a, a nawngkai sak om loin lut suak thei zel uh hi.

Tua bangin Zwingle in a mudah galte do kawmin na hong seem hi. “Zan ihmu lo-a, thu ngaihsunin Baden-a thu a puak zelna tawh a galte **(183)** laizanga om-a, thu a kikuppih uh sangin, na naksep thei zaw hi,” ci-in Myconius in gen hi. - *D’Aubigne, b. 11, ch. 13.*

Rome sawltakte in zo dinga a sehkholhna uh tawh a phungzi puantual tam man penpente suangmanpha tawh kizeem lialua sa-in Baden ah hong pai uh hi. Amaute noptatna nasia a, a sabuaite uh, a zu lim tam man penpente tawh a uum uh hi. Thuhilhsia nasep vangik teng gualnop bawlna leh ciamnuih tawh a van zaangsak uh hi. Amau tawh kileh bulhin Puahphate pen mite muhna ah khutdawh ngente zah dektakin a kineumuh hi. Oecolampadias pen cil siamin inndei sunga a om ciangin laisim leh thungen hi den ahi hi. Lamdang sak mahmahna tawh, thunial acih pa uh pen aneu belin gen le’ng ‘biakna mi mahmah hi,‘ ci-in pulaak sak hi.

Kikhopna ah a kizem ziahzuah pulpit tungah Eck pen kiliansak bembam sa-in kahto a, Oecolampadius bel kizepna ngeina ciang lel tawh kiniamkhiat-a hong pai pen, a langpa’ mai-a kikoih tutphah ngeina lelte khat tungah tu dingin a kisawl hi,” - *Ibid*. Eck in a aw ngaihpi tawh hong hawk khia-in, amah puuk ngei lo ding cih, hong genkhia hi. Amah pen, kham leh minthan’na lamen-a thanuam mahmah ahi hi. Bang hang hiam cih leh upna a huu zo mi thaman letsong kipia ding ahi hi. Ahih hangin kiseelna-ah hong lel mawk ahih manin, amah a kilehciam hel, hong kul zaw mawk hi.

Oecolampadius in neel ngi-ngei leh kipummuan se lo sa-in, kinial van vannate zangh loin, kip taka tecii pan’na tawh, “Pasian kammal om bangbang baanah thukhenna maanzaw ding om lo hi, ci-in kong theisak hi” ci ziau hi. - *Ibid*. A sepdan a kiheekziate thumaanin a kilawm mahmah lel ciang tawh dawng thei a, tawkik dek lo hi. Rome sawltakte in pawlpi thuneihna tawh zawhthawhna kammal zanga a ngetna mun mah, a sawlna mun mah omsak uh a, ahih hangin puahphapa in kiptakin Lai Siangtho mun bek mah a len giugeu lel hi. A genna khat ah, “Ngeina” cih pen in, “Ko Switzerland gamah Upadi ahih kei buang leh thu nei lo-a, upna lam tawh kisai leuleu-ah Lai Siangtho pen, ka Upadi uh hi lel mai hi,” ci hi. - *D’Aubigne, b. 11, ch. 13.*

A kiseel thu langnih tuak in huzaap lianpi anei hi. Puahphapa in aw-neem leh daaitak, kiptaka a genkhiat hiathiat thute in, mite lungsim sungah Eck-ii kisialhna **(184)** kammal pana dawkkhia kiphatsak buaibuai nate pen, a kihhuai suaksak pah zaw hi.

Thu kikupna pen, ni 18 sung kizom hi. A tawpna-ah pope pawlte in kimuan’na lianpi tawh, ko zo ungh a ci uh hi. Sawltak Mangpi a zawte in Rome lamah kop uh a, kikhoppi thukhenna pan Puahphapa a lelsak uh hi. Tua ahih manin a makaipa uh Zwingle tawh amah pen pawlpi pan kinawhkhia khawm hi, ci-in pulaak uh hi. Ahih hangin kikhoppi gah in, amau lang lamte’ nasep a mai nawt nadingin kong honsak zaw hi, cih a kimu hi. Tua kidemna in Protestant nasepna tawsawnin hatsak zaw ahih manin, tua zawh a sawt loin khuapi thupi mahmah ahi Bern leh Badente Puahphatna sung lut uh hi, cih thu kiza pah zaw ta hi.

10

Germany ah Puahphatna Mainawt

**(185)**

A thu kithei lo-a Luther hong dawk nawn lo hiau mawkna in Ger  
 many gam buppi patau sak mah mah hi. Amah kan sim sim mun ci teng ah a ki za hi. Kam zuau gilo peuh hong kitheh khia a, mi tampi in amah ki that sim hi ci in um uh hi. Dahna thuumna lianpi hong om hi. Ama kiciam pihsa a lawmte bek hi loin a kilanga a pawl ngam lo mi tul tampi te mah in zong kha khun pih uh hi. Mi tampi in a phu laak ding sawm a, a kiciam ciam mah zong a om hi.

Rome pawlte in amau tungah mite in bangi ci lungsim sia nei hiam cih pen mu gi ge uh hi. A masa-in Luther pen si hi lel lo ding a hia ci in ki sial sim vial uh a, ahih hangin a sawt loin mipi hehna so lua mu-in bu sim nuam van van keei lel phial mawk uh hi. A galte adingin a om hon laite uha a buaina uh sangin a om nawn lo hiau mawk cianga a buaina uh na sia zaw mawk hi. Puahphapa susia nuam-a a sinso vial zente khawng pen tu in launa tawh galmat bang hi zaw kik mai ngiau uh hi. Khat pa bang in hoh hih bangin thu gen hi, “Eite suahtaak theih nading lampi khat om lai sun pen, meivak zangh liang mah-in Luther zongkhia lenga leitung bup ah I muh mateng sabet-in bengin a mi nam bup-in amah mu sak kik leng bek lung kim ding uh ahih ciangin, amah ap kik leng hoih ding hi” ci hi. – *D’ Aubigne, b. 9, ch. 1*. Kumpipa thupiak Edict khawng lelte bang mah-in ki sim nawn lo hi. Papal thukhen mangte in Luther mailam thu ding sangin kumpipa thu ki neu seh zaw a muh uh teh thang paai uh hi.

Amah hing lai-a thong kia hi cih a ki zak ciangin mite launa daai a, ahih hangin hon khia nuam uh hi. A laigelhte a ki sim nuam kaan hi. Pasian thumaan keempa pen tang sam-a lau huai hi napi in tua mihaangpa lam ah tu in mi hong ki beh lap zua zua zaw hi. **(186)** Puahphatna in thahatna ngah to to hi. Luther khaici vawh pen mun ci teng ah hong pokhia ta hi. Amah ki dawk hi leh a picing zaw lo ding kim lai a ki dawk loh hiau mawk man-in picing zaw sop ta hi. Makai dangte in zong amah a omloh hiau mawk ciangin hanciam zaw uh hi. Upna thak tawh hanciam-in mai nawt uh a, nasepna a bei sang sik-in huu pha zaw lai hi.

Ahih hangin Satan pen na tawl nga samlo hi. Puahphatna nasepna peuh mah ah a na do ngei zelte bang mah-in hih lai ah zong nakpi-in na a seem hi. Kheem theih teng kheem-in susia a, nasepna maan ahi ding lim mah ciing-in nuai khia hi. Kum zalom masa lai-a Khrist zuau a pian’mah bangin Khristian pawlpi sung ah kum zakhawk 16 lai-in zong kamsang zuau piang hi.

Mi pawl khat in leitunga biakna nakpi ngaihsun in sukha lua ahih ciangin amau mah mah in vantung pana mangmuhna tuam vil vel hong kipia a, Pasian in hih puah phatna nasep mai nawt nadingin Luther in a hi ningneng lel-a a pat khiat pen a picing to sak dingin hong sawl hi ci in ki gen uh hi. A tatak-in ci leng, amau in ama sep khiatsateng a su nawngkaai hi zaw uh hi. Amaute in Puahphatna nasep a laigil thu pen a nialte hi zaw mawk uh hi. Pasian kammal thubu upna leh zuihna khempeuh phuh nadingin a kicing hi cih thu pen amau ut banga a khel sak nuam, a lai sak nuam, amau hoih sak bang bang din mun-a a nei nuamte peuh hong hi zaw mawk uh hi. Tua khialhna a mankhia pi a hong paam paih uh ciangin Satan in ama deih bang banga mite lungsim a uk theih nading lampi a hong vang a hi hi.

Tua kamsang ka hi a cite laka khatpa bang in vantung mi Gabriel in thu hong za sak hi, ci hi. Sangnaupang amah huhpa khat bang in a sang kah tawp-in Pasian mah mah in Ama thu thuk kal khia dingin kei hong puah hi, ci hi. A lawmte thu dang en nawn mah mah lo-a amau cih zuk tak a phu ten tan pawl khat bang in tua te pawm zaw lai uh hi. Tua bang a lawp pawlte nasepna in bel pholh suah lah lo hi. Luhter thuhilhna in mi tampi mun ci teng ah puahphatna kul hi ci in pholh khia a, tuate mi hoih pi pite pen tu-a kamsang thak-a **(187)** ki bawl te thu in buai sak leu leu uh hi.

Tua bang nasep makaite Wittenberg ah hong pai uh a, Melanchthon leh a lawmte kiang ah hong gen uh hi. “Kote Pasian in mite hilhpil dingin hong sawl hi. Topa tawh ka kimu uh a, hong piang ding thute hong hilh hi. Kote in sawltakte leh kamsangte ka hi uh a Doctor Luhter kiang ah zong ka gen uh hi,” ci uh hi. – *Ibid. b. 9, ch. 7.*

Puahphate lung mang in patau uh hi. Hih bang thu pen phu kha ngei nai lo uh ahih manin bang cih ding cih thei lo uh hi. Melanchthon in, “Hih mite sung ah khaa tuam pian zek bel om ve’n, bang khaa hi ding hiam?….Pasian Kha Siangtho i daih sak khak ding kidop ding hi napi in a langlam ah Satan khaa in lam hong pial sak khak ding tel et ding ahi leu leu hi” ci pah lian hi.- *D’Aubigne, b. 9, ch. 7.*

Tua thuhilhna thak a gah pen a sawt loin hong kimu pah ta hi. Mite in Lai Siangtho hong awlmawh lo uh a, hong paam paih pah lel uh hi. Sangte hong buai gawp hi. Sangnaupang te in ki uk ki khalna te nuihsan in thu sim lo uh a, sang tawp-in University panin ciah khia uh hi. Tua puahphatna ah nasep picing sak dinga hong kisawl hi, sawlna ngah hi ung, a kici uh hi napi-in kisiatna gong ah mite puak mawk uh hi. Rome pawlte in mite’ muanna hong ngah kik ta uh a, kisialhna kammal tawh, “Khat vei kitha saan lai leng a vekpi-in ki luak lel sam na ve!” ci sim pian uh hi. – *Ibid.*

Luther pen Wartburgah om a, thu piang te na za za-in, lungsim thuk tak tawh, Satan in hih gimna daan hong buak kha ding ka khalau kholh den mah hi” a ci hi. – *Ibid*. Amah in tua kamsanga ki bawlte omzia ding mu thei a, thumaan nasepna a suk khak zia ding zong mu thei hi. Pope leh kumpite langbawlnate in amah tua zah in lungkham sak ngei lo zaw hi. Puahphatna naseem mah ka hi uh aci tua lawmte pen a su sia pen pen galte hong suak uh hi. Amah a lungdam sak leh a heh neem pen pen thumaan in tu in pawlpi sung ah ki elna leh buaina piang khia sak a suak hi.

**(188)** Puahphatna nasepna ah Pasian in Luther pen Kha Siangtho in mai nawt dingin sawl a, ama hun kheng to-in mai a nawt to sak hi. Amah in tua a din mun la ngei dingin kiseh kha lo a, tua zah-a a ki khel dingin tuat kha lo hi. Amah pen mong neilo vanglianpa khut zat a hi hi. Tua hi napi in a nasepnate ah khalau zel lai hi. Khat vei a gen ngei thu ah, “Ka muh khiat thu upna in bang zah-a mi niam mi hi ta leh, mi khat bebek zong a suk siat ding leh, — su sia het kei sam in cin Lungdamnathu ahih man in, — taw kik lo-a ka om sangin sawm vei ka si nuam zaw hi” ci hi. – *D’Aubigne, b. 9, ch. 7.* Puahphatna phualpi ahi Wittenberg nangawn tu in thu mot phuut te mot tatna in hong tuam cip ta hi. Hih a lung kham huai thu pen Luther thuhilhna pana piang hi lo hi, ahih hangin Germany gam buppi-a a galte in ama hang hi ci in ngawh uh hi. Kha sia mah mah sa-in amah in dotna pia zel a, “Puahphatna thu in hi bang thu tawh thaman ngah thei zaw zen ding hiam?” ci kik zel hi. Thu ngetna tawh Pasian a buan zel ciangin lung nopna a ngah zel hi. “Hih nasep pen kei aa hi lo-a Nangma aa hi. Hih bang thuciin lel peuh leh mot phuutna lel peuh in a suk siat dingin na lung kim thei ding hiam? ci zel hi. Hi bang biai buai hun-a taam teei teei ding ngaih sut hak a sa hi. Tua hi in, amah zong Wittenbergah ciah kik sawm hi.

Zekaai loin a lau huai pi pi-in khual hong zin khia hi. Amah pen kumpi in a sam siatsa ahi hi. A galte in a suk siat theih nading thu ngah-in om uh a, a lawmte in a huh a huut ding ki khaam hi. Tua hun-a kumpite pen in Puahphate a khauh thei pen pen-a adal laitak ahi hi. Ahih hangin Lungdamnathu nasepna pen kisia hi cih mu a, Topa min tawh lau loin thumaan a huu ten tan dingin a pai khia hi.

*Mee* teelpa tunga a laikhakna khat ah Luther in Wartburg a nusiat phot ding thu gen a, “Wittenberg-a ka pai nading ah kumpite leh Me piate kepna sanga sang zaw kepna ngah in pai ding ka hihna nong theih dingin kong zasak hi. Nangma ginatna tawh nong huh ding leh nong kep ding zong kong nget ding kisam-in ka um kei hi. Kei mah mah in nang kong keem nuam zaw hi. Nang’ hong kep ding kul-in um hi leng Wittenberg ah ka pai kei zaw **(189)** ding hi. Hih nasepna namsau in mai nawt pih zolo hi. Pasian bek in na khempeuh a vaihawm ding hi mai ding hi. Mihing huh theihna zong om vetlo zaw hi. Upna lian bel a neite pen lim kep zo pen ding ahi hi,” ci hi. – *Ibid. b. 9, ch. 8*.

Wittenberg a ma nawh lai-in nih veina lai khak a, “Keimah in leitung bup hehna leh nangma vanglian hong lungdam sak lo ding ka hi ta hi. Wittenberg mite ka tuu hon hi mah lo uh hiam? Pasian in kei kep dinga hong piak hi mahlo hiam? A kul leh amaute hangin sihna ka thuak lel ding mah hoih lo hiam? Tua lo thu dang khat panin, i gam Germany buppi ah buaina hangin Pasian in i minam bup daan a piak ding ka lau hi.” ci-in beh lap hi. – *Ibid*.

Ki niamkhiat tak leh ki dawm takin, kipna leh khentel sa-a omna tawh hih nasep a kipan a hi hi. “Zawhthawh thu tawh aki ding saksate Thu tawh i sial paai ding hi. Keimah in thuciin khawng umte, thutak umlote, zawhthawh thu tawh ka nawk kei ding hi….Kuamah ki zawh thawh bawllo ding hi. Upna ah suahtakna cih thu a pangpi pen a hi hi,” ci hi. – *Ibid.*

Wittenberg ah Luther hong ciah kik ta hi cih ki thangin thu a hilh ding hong hi ta hi. Mun ci teng panin mite hong pai-in Biakinn dim leet hi. Pulpit a kah toh ciangin thuneemna leh pilna tawh hilh-a, hansuah-in a taai hi. Mass phiat khiat vai-a thatang a suangte tung ah:

“Mass pen thusia pi khat hi. Pasian in deihlo hi. A kiphiat lel ding mah hi. Tua taang-in leitung bupin Lungdamnathu nitak an in ne zaw leh ka deih hi. Ahi zongin thatang tawh kuamah ki kaai khia kei hen. Tua vai pen Pasian vaihawm dingin I koih ding hi. Ama thu in na na seem dinga, ei sep ding hilo hi. Bang hang hiam? nong ci kha ding uh hi. Bang hang hiam cih leh, mite lungsim pen kei khut sungah tungman meek bangin ka meek thei kei hi. Thu hilh ni. Tua ban Pasian in sai ta hen. Zawhthawh thu in sem leng bang ngah ding ka hi hiam? Maai sia, cih ngei ci, mi ciing, ngeina neih, ki neih tawm hi lel hi… Lungsim tak leh muan’na migitnate ki ngah hetlo ding hi. Hih thu thumte a ki **(190)** sapna mun ah na dang khempeuh zong a kisam hi a, ka koih khong khi-khe mawk thei kei hi….Nang leh kei leh leitung buppi kikop-a I thatang hatna I zat sangin Pasian in Ama thu lel tawh na sem thei zaw hi. Pasian in lungtang uka, lungtang a zawh khit ciangin a vekpi a zawhsa a suak hi zaw hi.

“Laigelh-in thu hilh-in thu ka gen pih ding a, ahih hangin kuamah ka sawl ten tan kei ding hi. Bang hang hiam cih leh, upna in ama utna tawh hong sem na ding hi. Ka sep dan na en un. Pope lang pang-in mawhhon’na leh papistte nasep na ka nial mah hi. Ahih hangin thatang leh buaina ka zangh kei hi. Pasian thu ka masuan a, thu hilh-in lai ka gelh a, — tua bang ciang bek ka sem hi. Ka ihmut sungin ka hilh thute in pope vai nalawn mangin kumpite hi ta leh vaihawm pite hi ta leh in tua zah-in bawllo uh hi. Ahih hangin bang mah kei bawl omloin Pasian bekin na a seem ahi hi. Thatang suang hi leng Germany gam buppi sisan in tuum kha ding hi. Ahih hangin tua cih leng bang hong piang ding hiam? Siatna leh hawmsuakna, pumpi leh khaa in a thuakna tawh kizom ding hi. Tua ahih ciangin daai takin ka om a, leitung bup ah Thu in seem ta hen ci in ka aap hi.” – *D’Aubigne, b. 9. Ch. 8.*

Ni khat khit ni khat, nipikal khat bup, a lawp mite tung ah Luther in kizom-in thu a hilh hi. Pasian thu in thu motphuut te omzia teng a phel khia hi. Lungdamnathu vangliatna in aki makaih khial miteng thumaan ah hong kaai kik hi.

Lutherin thu motphuutte in thusia a pian’ sakna uh gennuam selo hi. Amaute ngaihsutna maan nei lo leh uk khialh hi uh a, van pan-a khuavak tuam vil vel hong kipia hi a ci zaw zen te hi na pi’n a lang nialna kammal neem pen khat zong a thuak zo lo lel te ahih lam uh a thei hi. Amau leh amau a lian pen in kituat khol kin ken uh a, mite in dong nawn het loin amau cih bang bang mang lel dingin thei sak ziau lel uh hi. Amau in Luther tawh ki kum ding a nget uh ciangin a mang hi; a ki kup uh ciangin amaute a kineih tawm ahihna teng uh ki dawk khia sak sisek lel mawk ahih manin tua a kineih tawm miteng pen Wittenberg panin a taai khia uh hi.

Thu motphuutnate tawl khat sung hong daai sam hi; ahih hangin kum tawm khat khit ciangin a gam zaw a sia huai zaw-in a hong dawk kik hi. Hih nasepna a makaaite pen Luther genna ah, “Amau te adingin Lai Siangtho pen lai sisa bang hia, amaute in ‘Kha! Kha!’ ci in sam tawm tawm uh hi. Ama kha in amaute a makaih na ah bel ke’n ka zui **(191)** zo kei ding hi. Pasian in Amah migiitna tawh misiangtho be bek midang omlo hel mawk pawlpi sung ah kei hong keem ta hen. Kei pen mi tha neem, mi cina, mi niamte, amawhna a phawk-a a lung kham, a tau mite, a lungsim tawng donga Pasian hehnepna leh huhna a deih mite tawh ka teeng khawm nuam hi” ci hi. – *D’Aubigne, b. 10, ch. 10*.

Thu motphuutte laka thahat pen Thomas Munzer in thu ngaihsun siam khat hi a, maan tak-in kimakaih leh na-pha a bawl theih nading siamna a nei hi; amah’n bel biakna maan deihna bulpite na sin kha lo hi bek hi. “Amah in leitung bup ki puah pha leh a deih hi a, a lawp het hat mawk dangte mah bangin amah mah tung pan a puahphatna nasepna a pat masak ding ahih lam a mang ngilh hi.” – *Ibid*. Amah pen in ngimna lian nei a, a lian pen hih ding ut-in, Luther zom pah hih ding na ngawn a hawm thawh hi. Amah in, Puahphate in Lai Siangtho thuneihna leen-in pope ding mun mah bang ve ve pope tuam khat a phuang khia hi lel lo uh hiam? ci hi. Amah mah Pasian in puahphatna thugen dingin sawl hi ci in ki gen hi. Munzer in, “Hih khaa aneite in a nuntak sungun Lai Siangtho khat vei zong mukha ngei ta kei leh upna maan a nei uh a hi hi” ci hi. – *Ibid*.

Thu motphuut siate in amau mah mah a lung lawpna bang ciat uh zui in ki uk uh a, a lungsim sunguh ah hong lut thu khat pepeuh pen Pasian Aw hi ci uh a, tua bangin zui in khengval kha pah pah uh hi. Kim khatte in a Lai Siangthote uh hal tum in, “Lai in sihna pia a, khaa in nuntakna pia hi” ci nong zen uh hi. Munzer thuhilhna in mite lam dang dang ah a deihna uh taang tung sak-in Pasian kammal sangin mihing lungsim sehna te tung nung sak zaw in tua tawh a lung tup uh a tung sak uh hi. Ama thu upna zong mi tul tampi mah in a saang ve ve a hi hi. A sawt loin mipi biakna ngeinate nial a, Kumpite thu man’na in Pasian leh Belial’ na i sep khopna khat hi ci in a gen hi.

Mipi lungsimte in papacy hak kolte hep khiat a sawm sa pen zawh thawh thu hial a ukna husia tawh amai uh a kidalte zong hong thuak lah ta uh hi. Munzer in lumlet nuam a a thuhilhna Pasian hong sawl hi ci-a a ki gen pen in amau te a ki uk cipna paninphu **(192)** keek dingin makaih a, amau ki manialna te leh thuakna te ah tha a pia hi. A buai huai pen pen Kumpi langdona leh kidona hong piang sak a, Germany gam teng sisan tawh a ki diah sak hi.

Puahphatna ah thu motphuutte hong dian’ man-un Erfurt-a a thuaksa lungkham na Luther in a zah nih-in a hong thuak kik hi. Papist gam ukte in mi tampi amin-in lo khia uh a, hih tualgal pian’na pen Luther upna phuan khiat’ gah hi ci-in angawh uh hi. Hih ngawhna pen maan het lo ahi ta zongin Puahphapa amin pua suak hiau mawk ahih manin lung sii sak mah mah hi. Thumaan nasepna pen hih thu motphuut te bawl-in ki en san mawk ding ahih ciangin tua pen mah mah thuak hak sa pen hi. A leh lam ah, hih tualgal makaite in Luther mudah ve ve uh hi. Bang hang hiam cih leh amau upna nial sak bek zong hi loin van pan-a kisawl thu hi lo hi cih sak baan ah kumpi lang pangte hi cih sak ahih manin heh uh hi. A mi mal-in amah a ki neih tawm bulpipa hi ci-in mawh sak uh hi. Amah in kumpite leh mipite a gal bawl tuak tuakna om hi ci uh hi.

Rome te pen kisial-in na nuam mah mah uh hi. Puahphatna nasep a puak ding hi ta hi, ci uh hi. Luther mawh sak uh hi, amah mah in hanciam tak-a a kawk khiat a puah phat thumaan lo te teek mah tawh tu’n Luther leh-mawh sak uh hi. Thu motphuut te in maan lo tak-a a pulaakna uh om a, amaute maanlo tak-in ki bawl hi ci in mipi te in khasiat huai a sakna uh a ngah uh hi. A tatak-in amaute a khialhna uh om a a thuak uh hi lel a, tuate pen midik kithat te (martyr) bangin gen ta zen uh hi. Tua banga Puahphatna a thatang neih khempeuh tawh anial lelte khawng hehpih-in git loh man-a bawlsiatna thuak bang in gen uh hi. Hih pen Satan pian khiat sak hi a, vantunga a gal phuan khiat cil-a a lungsim pen mah a hong zangh kik kik a hi lel hi.

Satan in a tawntungin mite khem theih nading zong den a, amaute in mawhna ahi gige te bang, Hoih hi, mah ci sak ve ve ta zen-in a hoih te bang Mawh hi, mah ci sak ve ve se ta zen ngei den sa a hi hi. A nasep paisuakzo zen mah si maw! Pasian naseemte pen lau lo taka thumaan a dingin a din kip uh teh bang zah vei ki mawh sak-in ki zahpih mawk mah hiam? Satan zat mite pen bel ki paakta zaw helse a, midik kithat-te bang keek-in ki **(193)** dawk sak zaw hel se zen hi. Pasian adinga muan huai taka dingte Pasian tunga a muan huaina uh zahtaak huai zaw napi in amahkia tangkop sak-in, migilo hi dinga muan mawhna ki nei sak zaw hel se zen hi.

Sianthona limcing, bawl tawm sianthona in a mi kheemna zom lai hi. Lampi tuam tuam tawh Luther hun lai-ate mah bangin mite lungsim Lai Siangtho pan heii khia a, mi makaite in amau hoih sak bang zui-in Pasian thukham zuihna pan lam pial pih uh hi. Hih pen thumaan leh siangthona maan pam paih theih nadinga Satan vaihawm pi pen ahi hi.

Luther in laulo takin Lungdamnathu keema, mun ci teng pana a hong ki nawk teng a dal hi. Kidona khempeuhah Pasianthu in amah leh amah a vanglian galhiam ahih na ki lak hi. Tua thu galhiam mah zangh-in pope in mi thuneihna a suh khiat pen va do a, sang pan-a thu ngaihsun siam-pilna zong lang doin, puahphatna pau lam-a thu motphuutna lang khat ah suangpi bangin a kip a kho-in a ding hi.

Hih thu nialna te in Lai Siangtho pen pam paih-in mihing pilna thupi sa zaw-in, biakna thumaan theihna bul ahi dingin a saang hi. Ngaihsut tawmnate in thu saikak na bia mai ta a, tua pen biakna sunga et teh dingin a zangh sak hi. Romete upna in pope ukna pen sawltakte hun pana ki tatsat lo-a ki saang suk sawn sawn vantung thupiak hi a, cikmah hun-in ki khek thei lo hi, ci ahih manin a siatna, a nitna teng ah a uat luatna teng uh, sawltakte thupiak hi, a siangtho hi, ci suk suk sak hi. Munzer leh a pawlte in Pasian hong sawl hi a cihte uh zong lungsim-a a sehna mawk mawk uh, mitkha-a uang et luatna pan-a piang peuh hi a, thuneihna nei khempeuh Pasian hi ta leh mihing hi ta leh nial dinga hanciamna hong suak mawk hi. Khristian maante in Pasian kammal om bang saang dinga, thumaan kikholna Lai Siangtho bu tawh tua a kisawl thute en kaak-in sit tel pah pah ding a hi hi.

Wartburg pana hong ciah kik ciangin Luther in Lai Siangtho Thak atei pen hong zo ta a, Germany mite amau pau-in Lungdamnathu pia khia thei baih ta ding a hi hi. Hih laite pen thumaan a it mi peuh mah in lungdam takin na saang uh a, ahih hangin mite thuciin lel **(194)** peuh leh mite thukham a zui nuamte mudah-in na nial uhhi.

Mi taangpi nangawn in Pasian kammal thukhamte siampite leh dot uh a kisel thei tangh tangh uh a a om mawk pen phungzite in lam dang sa in amau theih loh luatna kilangh sak ahih manin patau mah mah uh hi. Amau ci le sa thu sai kaakna galhiam lel pen Kha Siangtho namsau mai ah taang thei vet lo hi. Rome in ama thuneihna teng kai kawm in hih Lai Siangtho ki hawm keek pen dal nuam a, a bawl theih zah zah tawh dal-in thupiakna te, pawl sung pana paih khiatna te, gawt bawlna te zong zangh napi uh lah tuate lel pen a mawkna suak-in dalzo tuanlo hi. Lai Siangtho hawm khiatna a naak khaam semsem uh ciangin mipi in a sung ah bang thu om zaw zen-a hi ci khaam mawk uh hiam ci in a theih nopna uh nasia semsem zaw hi. Lai sim thei peuh mah in amau mimal adingin Pasian thubu sim nuam pha seemseem zaw uh hi. A paina peuh uah pua kawi kawi uh a, sim sim mai in, sim pha pha mai uh hi. Khawkpi khat khat a kam ngah ma teng uh lungkimloin simsim uh hi. Lai Siangthothak tua zah in ki sim nuam hi cih a muh ciangin Luther in tha khat mah-in a Lui zong tei ki pan pah a, a zawh masak sak a khawk khawk-in a hawm khia pah pah hi.

Luther laigelhte khuapi hi ta leh khua neu hi ta leh ah a ki bangin na pahtawi mah mah uh hi. “Luther leh a lawmte in a thu kaihkhop si-in, mi dangtein hawm khiat asii uh hi. Phungzite in a phungzi huang sung thukham tawh kituak lo thei napi-in a khan’ tawn uh naseem lo-a tha dah-a nuntakna panin hong ki kheel in thanopna hong nei uh hi. Ahih hangin Pasian thu tangko dingin bang mah theilo lua lawmlawm zek uh a, zin kawi kawi-in khuaneute ah Luther leh a lawmte laibute va zuak uh hi. A sawt loin Germany gam sung teng a haang mah mah laibui zuakte in tuam khin hi,” – *D’Aubigne, b. 9, ch. 11.*

Hih lai kigelhte a hau a zawng, a pil a hai in lawp takin sim ciat uh hi. Khua neu saang omnate ah nitakin meikiangah ki khawm uh a, sangsia te in a vek pi ua a zak dingun a sim khia uh hi. Sep theih khempeuh ki seem a, khaa kim khat-te in thumaan a theih khit uh ciangin lungdam takin saang uh a, tua thupha mi dang te va puak sawn zel uh hi.

Pasian gensa hong ki tel muh hi: “Na thu a lutna ah khuavak pia a, mi hoih te tung ah theihna, pilna guan hi.” Late 119: 130, acihna thu tung takpi hi. Lai Siangtho simna **(195)** in mite lungsim leh lungtang nakpi-in a kheel hi. Tuate tungah papal ukna in sik kol bulh a, thu thei loin niam kiat suk suk ni loh a na hi ta zen hi. Thuciin lel khawng leh a ngeina khat bawl-a tua zuihnate in theihna pilna neu guat lua mah mah hi. Luther thu hilhna pen in Pasian thu a om bangin thumaan tang takin lak khia a, mipi te khut ah tua thu aap-in amaute hih theihna ki phual cipte tua thu in pholh khiat sak-in khaa te tha hat sak a, puahsiang a, a pilna te uah tha thak guan in a tok suah hi.

Mite amau din mun tuam tuam ciat mah tawh a khut sung uh ah Lai Siangtho tawi-in puah phatna thumaan pan pih-in om ki mu hi. Papistte in Lai Siangtho pen phungzi te siampite sim ding bek-a a koih uh hi a, tu ciangin hih thuhilhna thak hong nial un ci in ki to to ta hi. Pasian vangliatna in lah na seem baan ah Lai Siangtho thu thei lo lua uh ahih ciangin siampite leh phungzite in laisiam lo te lampial thu nialte ci-a a zah ko ko te uh lelhpi-in lel ta mawk uh hi. Katolik laigelhpa khat in a gelhna ah, “Lungkim lopi-in Luther in a nung zuite kiang ah, Lai Siangtho longal thu dang um het loh dingin hansuah hi,” ci hi. – *Ibid. b. 9, ch. 11.* Pilna tawmno bek mah a nei hi napi thumaan teci pangte thu ngai dingin mipi ki sung zuah zuah a, a tuate lel mah in laisiam minthangte leh theology siam minthang te nial gawp thei ve ve lai uh hi. Hih mi minthang, bang mah lah a thei tuanlote in zum huai takin Pasian thumaan dai tak-a a ki gente nangawn dawng thei lo veve lel mawk uh hi. Na sem gim mite, galkap te, numeite leh naupang te na ngawn in siampite leh phungzi te, lai thei Doctor akici zaw zen te sangin Lai Siangtho thu thei zaw hiau mawk uh hi.

Laisiamte leh mihonpi mawk mawk te kikal a ki lam danna zah-in pope thuciin leen te leh Gospel thu zui mite kikal ki lamdanna a ki zakim in om hi. A cial cial-a ki ukna a cial tung nung pen te pau sin ding leh lai sim ding awl mawh lote lang doin khangno lungsim lai sim tha nuam te in Lai Siangtho sim sim mai uh a, taanglai laigelh thupi te a hong thei uh hi. A lungsim uh tha hat in pahtawi huai nuntak leh lungsim khauh a nei hih **(196)** khangnote in tua bang pilna hong nei uh a, sau vei pi sung amau dem zo hong om kei hi….Hih puahphatna-a khangno te in Romete’ Doctor pipite, mipi kikhopna sung khawng ah hong ki muh khak uh ciangin phuul gawp zo uh a, hih bang mah thei ngap lo te in a cih nading uh thei loin mai mawl mah mah uh a, mipi tung pan-a a ngah ding mah uh a hi lel et thawlna a ngah uh hi.” –*D’ Aubigne, b. 9, ch. 11.*

Rome siampite in amau mite kiam kiam hi cih mu-in thukhen mangte huhna khawng zangh-in amite uh leh kaih zawh nading a vai hawm uh hi. Ahih hangin mipite in amau taang sapna huh dingin hih thuhilhna thak sung ah thu gil-vah thei zaw uh a, buhvai bek ahi pipu thuciin lel ante nek na pan a taai khia uh hi.

Thumaan hilh siate bawl siatna mei hong kuan’ ciangin amaute in “Hih khua ah hong bawl siat uh ciangin khua dang ah taai un” cihna Khrist’ kammalte a phawk kik uh hi. Matt. 10 : 23. Khuavaak mun ci tengah lut ta hi. Amaute ading kongvang a na hong nuam pe peuh beel uh a, Khrist thu hilh-in, khat veivei biak innte ah zong hilh uh a, biak innte a ki phalloh ciangin mi innte leh kong lak mun awngte ah hilh uh hi. Koi ma peuh ah thungai ding mi a om nak leh biak inn tawh kibang hi kawi kawi hi. Thumaan pen thahat takin ki tangko kawikawi a, a dal zo bang mah omlo hi.

Leitung thuneite leh pawlpi siatein Upnapial ci in a gawi cip nop uh hangin zo thei lo uh hi. Thongkhiatnate, gawt bawlnate, meikuangte, leh namsaute azat uh hangin zo thei tuan samlo uh hi. Mi tul tampi in amau upna a sisan uh tawh kip sak uh a, nasep pen mai nawt veve hi. Bawlsiatna in thumaan ki theh thang sak semsem zaw a, motphuutna tawh Satan in ahelsak pen in lah Satan nasep leh Pasian nasep teltakin ki lang khia sak zaw khin lel hi.

11

Kumpite in Nial

**(198)**

G**ermany** gam Khristian kumpi vaihawmte in 1529 kum a Spires   
 khua kikhopna-a a nolhna uh pen Puahphatna adinga akician pen teci pan’na khat a hi hi. Tua bangin Pasian ading a haan’san na, upna leh a kipna uh hangin a khang thak te in lungsim kisuanna om lo a biakna suahtakna a ngah uh hi. Tua banga hansanna tawh thumanlote anial luatna pan un pawlpite min dingin Protestant cih min hong pua khia uh a hi hi. A thu bulpite zong “Protestant upna laigil” teng ong suak to pah hi. - *D’Aubigne, b. 13, ch. 6.*

Puahphatna adinga a luahuai ni khat hong tung hi. Worms thukhensat na ah Luther pen pawlsung pan ki nil khia, a thuhilhna te ki khaak cip sakin, a upna te a ki dal cip sak sa ahih teei hangin biakna tawh kisai-in gam sung ah phalna om lai hi. Pasian vaihawm sakna in, thumaan dalte ki kho kho lai hi. Charles a 5-na pa in Puahphatna suam lum nuam in a khut a viik sial in a sat nop pen na ki hepkhiat sak zel hi. Rome lang pan’na na seem ngam pe peuh susia ding ki pan leh a pian’ theih lohna khat ta om zel hi. Ahih hangin hun hoihlo sung khat in nisuahna gam nawl nung pen pan-in Turk galkapte hong kidawk vat mawk a, France te kumpipa leh pope te kumpi thuneihna a liat luatna teng haza-in hong sim uh hi. Tua gaal buai sungin Puahphatna nasep pen, phawk in hong ki neilo ta dih ahih manin, hong tha hat-in hong khang khia hi.

A tawpna ah, popete in agaalte uh ong zawh uh ciangin, Puahpha te a lang do huan theih nadingun a bawl hi. 1526 kum Spires khua-a kikhoppi pan in a ki khoppi kik ma sung dong state teng tungah biakna suahtakna a pia uh hi. Ahih hangin hih suahtakna ngah khit a launa teng uh zong a bei man lo hial zah-in kumpipa in upkhialhna phiat siang nuam-in 1529 kum-in kikhoppi a nih veina a sam hi., A hih theih liai nak leh, Puahphatna lang pan’ pih dingin kilemna tawh kumpi vaihawmte (198) zol masa ding uh a, ahih zawh tuan kei leh Charles in namsau lek ta ding hi.

Papist-te a kisial mah mah uh hi. Spires ah mi tampi hong pai uh a, tua puahpha te leh a aang vaan mite a et satna uh hong gen uh hi. Melachthon in, “Eite pen leitung mite phiat siang nop, a dong kholh mah mahte i hi hi. Ahih hangin Khrist in hong en suk dinga Ama mi tha neem ginalote hong huh ding hi,” a ci hi. - *Ibid. b. 13, ch. 5.* Kikhopna a hong kihel Pasian thu gen nuam ulian tenangawn in zong agam sung uh ah Lungdamna a thu hilh loh na dingin a khaam cip lai uh hi. A ki khaam cip hangin Spires khua mite in Pasian thu ah dang taak lua uh ahih manin, Saxony *Mee* piapa biak thugen hun zatnate ah a lom lom-in hong ki khawm uh hi.

Tua in a lau huaina amanlang sak tuam hi. Biakna suahtakna in vai hawm na tampi susia ahih manin tua thu phiat kik dingin kumpipa in a ngetna kumpi thu khat Kikhopna panin hong ki pulaak hi. Tua banga tha gum han ciamna in thuhilhnuam Khristiante hehna hong ki pholh suah hi. Khat pa bang in, “Khrist pen Kaiaphas leh Pilat khut sung ah tung kik hi” a ci hi. Rome te hong ngong tat zaw lai uh hi. Amau lam bek a en ten tan papist te khat in, “Turks te pen Lutheran te sangin hoih zaw lai uh hi. Turkste in an tan’ ni bang nei lai sam uh a, Luther nungzuite in tua te a palsat uh hi. Eite in Pasian Lai Siangthothu leh pawlpi lamkhialna a cihte uh ong kiteel sak leh a masa pen i nolh zaw ding hi,” a ci hi. - Ibid. Melanchthon in bel, “ ei Lungdamnathu hilhte nisial-in Faber in kikhoppi sungah suang tawh hong deeng niloh hi,” ci hi. - *Ibid*.

Biakna kithuak keei kaaina ki kip sak khina, thuhilhna gam khen khawk tuam tuamte in amau thu ngahna bang susiate dal theih nading thu om hi. Luther pen Worms pana thu kipia in heen lai ahih manin Spires ah ki pai sak lo hi. Ahih hangin ama taang dingin a nasep pih a lawmte leh Pasian in a nasep a huh dinga a lap toh pak vai hawmpi te pawl khat bel pai uh hi. A masa-a Luther huu khia Saxony kumpi Frederick pen sihna in heem khia ta hi. Ahih hangin a sangam pa leh a zalaihpa Duke John in Puahphatna paakta-in na pah tawi mah mah uh a, tua upna tawh kisai thute khempeuh ah a kuhkal lawm hoih a **(199)** na om lai a suak ve ve hi.

Siampite in hih puahphatna thu a pom gam-khawk te pen Rome te thukhenna in a huam gam asuah nading nakpi-in a ngen uh hi. Puahpha te in lah suahtakna hong kipia khin zo hi a na ci zel uh hi. Amaute in Pasian thu lungdamna lianpi tawh na saang khin uh ahih manin, Rome te ukna nuai-a lut kik dingin a thukim kei uh hi.

Thu a maitam sak nop man un, puahphatna thu a ki kip sak nai lohna gam te ah Worms thukhensat bangin khauh taka a ki zuih nadingin a hanciam in, “mipi in Worm khensatna thu a man’ lohna sa mun leh langpan’ lo-a a pian’ theih lohna mun te nangawn ah zong puahphatna sep beh nawn loin, ki nialna a piang sak thei thute zong khoih khak loh nading, mawh pulaakna neek khawm zong nialloh nading, leh Rome Pawlpi mite in Luther upna a san loh nading” a geel uh hi. - Ibid. Tua ngimna pen popete, siampite leh phungzi thukhente lung kimna hi a, Worms kikhopna pan-a a khen tat uh ahi hi.

Tua khensatna ki zui takpi leh puahphatna thu a ki zak nai lohna mun te ah ma kisot theilo in, a ki sepna sa te ah zong kip takin a om thei lo ding a hong suak hi.” - Ibid. Tua hi leh, ut peuh hilh theihna ding suahtakna a ki khaam cip suak ding a hi ta hi. Pianthakna peuh mah om thei lo ding hi. Puahphatna a it khempeuh nangawn in zong tua thuki khungte a zuih kul pah mawk ding a hih manin, leitung bup lam etna a bei ding tawh ong ki bang hi. “Rome te ukna a ki kip kik hong suak in, ni danga thuaksiatna te hong tung kik peel mawh ding a hi ta hi.” “ Thutuah lohna leh thumotphut-te lawh gawpsa nasepna teng acim mang sak ding” thu khat a hong om ding a hi gige hi.” - *Ibid*.

Thupha hilhte khat leh khat thu ki dong, ki kum khawm uh a, “Bang cih ding?” ci in lung mangin ki en lel bek uh hi. Leitung bup ading buai na lianpi a hi ta hi. “Puahphatna makaite in tua thupiak mang mawk lel ding maw? Hih bang lau huaina hun in a lampi manlo zuih khak ding (200)ol mah mah mai hi. Ki aap lel-in aki ci bang bang mang suk thek le uh ki mai sak-in ki paakta zaw lel mawk hi sam a hi ve! Luther nungzui gam-uk mangte in biakna a ut banga a zuih theih nading un thu a ki pia hi. Tua kumpi thukham a kibawl ma-a puahphatna a deihte amau mite in zong amau tawh aki bangin ham phatna a ngah uh hi. Ki ap lel in Rome te lungkim sak le uh, lau huai na tawh ki pelh zaw ding uh hi lo hiam? Lang pan’ le uh a ki mu nai lo haksatna leh thuak siatna bang teng in amau zui ding a, hamphat bang teng ngah ding uh cih zong a thei kua om hiam? Rome tawh gal lem-na bawl in tanluan hiang leen khawm dih ni. Germany gam liamma teng khui sak zaw mai ni, cih bangin puahphate in pau lap na zong uh hi leh ahi thei ding hi napi, tua hi leh, a nasepnasa teng uh a sawt loin a puuk hiau ding hi zel mawk hi.

“Lungdam takin tua vaihawmna thu bulphuh en uh a, upna tawh ana nawk uh hi. Tua thu bulphuh bang a hi hiam? Rome te in mi lungsim tawng nangawn zawhthawh thu tawh uk cip uh a ukna dangte a dal theih nading thu a nei uh hi. Ahih hangin amau mah mah leh amau khutsunga Protestant-te in biakna suahtakna deih tek mawk lo uh ahi hiam? Hi mah hi. Deih sakna tawh a tuam vil vel a a ki bawl sak a hih man in, ai tuam-a neih hi lo hi. Tua geelsakna in a huam khak loh teng pen zawhthawh na lianpi tawh uk theih nading thukhun ahih manin, sung lam upna thu kon lawh kul nawn loin, Rome pen a khial thei lo thukhen maang suak a, a thu uh zuih lel ding hong hi pah ding hi. Tua vaihawm sakna ki saang leh a ki puahpha Saxony teng bek in biakna suah takna ki nei ding uh hi ci-a thukimna a bawl suak hiau ding hi mawk hi. Khristian gam dangte ah bel puahphatna thu a dawp, a um peuhmah thukham palsatna a suak pah ding uh a, leihawm thong inn sung ahi kei leh ki haalna khuam phung ah a tung ding hi pah mawk uh hi. A ki ciangtan mun teng bek ah biakna suahtakna a om ding a thukim zo ding uh hiam? Puahphatna in mi thaka ngah tawpna hi ta hi ci in taang ko ding hi ding haim? Gam mong a tung khin ta ahi uh hiam? Rome in a hong huam khakna ciang ciang ama uk den ding suak pah zen zen ding hiam? Puahphate in tua vaihawmna hanga pope leitang tung ah a tul a za-in nuntak a taan lawh dingte’ sisan tung ah peng ung a ci ngam ding uh hiam? Hih bang hun thupi laitakin tua bangin ki peng sak leu uh Lungdamnathu tangko**(201)** nasep leh Khristiante suahtakna heek khiatna hong suak ding a hi hi.” -*Wylie, b. 9, ch. 15*. Tua ahih manin, “ amaute in a gambup, a kumpi lukhu uh, leh nakhempeuh thamlo in a nuntakna dongun taan lawh nuam zaw uh hi.” - *D’Aubigne, b. 13, ch. 5.*

Kumpi neu te in, “Hih vaihawmna nial zaw mai ni.” “Sunglam upna tawh kisai in mi tam zaw thu hi thei lo hi” ci uh hi. Mangpi te in “1526 kum a thupiakna in kumpi gam sung kilemna piang sak a, tua thu hoih i sa hi: tua pen ki phiat leh Germany gam buppi buai-in ki khen keek ding hi. Tua kikhoppi in Councilte ki tuah kim mateng biakna suahtakna a let kip ding lo ngal a dang hih zo lo hi,” ci uh hi. - *Ibid*. Lungsim kisuan omlo a biakna suahtakna pen i gam’ khensat ding thu hi a, biakna tawh kisai-in tua ciang bek thu a nei hi. Leitung uk kumpite in Civil vai tawh biakna a hong ukna pepeuh ah Khristian thupuak te thubulphuhpi a paai khia a suak uh hi.

Papist-te in bel “koh kang” a cih te uh net cip a sawm pah uh ahi hi. Amau in puahphatna a panpih peuh mah khen keek in, a simtham a deihsakna a neite na ngawn a lau thawng sak nuama ki pan a hi uh hi. A suakta khuapi te panin Sawltakte kikhoppina ah sam uh a, tua thu-sun’na thu saang uh hiam saang lo uh hiam a dong tel uh hi. A hun bang khan; to uh a, a hih hangin pha tuam lo hi. Tua sit telna hong neih uh ciangin amaute a lang phialphial in puahpha te lam ah hong pang uh hi. Sunglam upna leh eima khentelna ciat ah suahtakna a taan nuamlote in mai lam ah gensiatna thuak-in mawhsakna leh bawlsiatna thuak ding tel takin a thei ta uh hi. Sawltakte khat in, “ Pasian kammal ih nial kei vet leh haal tum thuak zaw ding,” a ci hi. - *Ibid.*

Kumpi neute hong thukim theih-a hong kop kei buang uh leh tua thupiak in ki phelkhapna lianpi piang sak ding hi cih kikhoppina-a Gam-ukpipa’ sawltak ahi kumpi Ferdinand in a mu hi.Tua ahih manin, zawhthawh thu zang leh hih mite lungkhauh sak zaw kaan lel ding cih mu ahih manin hansuahna lam vi ve tawh kumpi neute a zol hi. Kumpi neute kiang ah, “Tua thupiakna saang le uh a gam bup kumpipa amaute tung ah lungdam mah mah ding” ahih thu nakpi-in a gen hi. Ahih hangin hih leitung ukte khempeuh sanga lianzaw thunei khat om lai hi cih hih mii muanhuai kumpineute in tel hilh uh a, “Pasian zahtakna leh lemna tawh a ki **(202)** hual thu teng bek ah kumpipa thu a vekpi-in ka zui ding uh hi” ci uh hi. - Ibid.

Khristian kumpi neute in Lai Siangtho pen mihing phuah tawm thuciin te sangin tung nung zaw hi cih apomna uh leh tua bang upna a kineihna mun peuh mah ah pope vangliatna a puuk ahih pah pah mai lam zong Kumpi lam pawlte in athei uh hi. Ahih hangin amau hun lai-a mi tul tampi te mah bangin “a ki mu thei nate bek” en uh ahih man-in amau leh amau in kumpipa leh pope mah hat zaw buang hi ci in seh uh a, puahpha te pen a kih tak huai lo a tha neem lel ding in a seh uh hi. Puahpha te in mihing tha bek suang hi leh pope pawlte up mawh bang mah in bang mah hih zo lo ding uh hi. Ahih hangin mi tawm in a tha neem uh a, Rome tawh thu ki tuak loin a om uh hangin tha hat ve-ve uh a hi zaw hi. Amau in “kikhoppi na ah thu ki khentat te leh Pasian thu teh kaak uh a, Kumpi Charles leh kumpite’ Kumpipa, topa te’ Topipa ahi Zeisu Khrist a sai kaak uh hi.” - *Idem, b. 13, ch. 6.*

Ferdinand in amaute lungsim kimna awl mawh sak lo-in a nial ciangin kumpi neu te in zong ama om loh khual nawn loin gambup kikhopna mai ah nakpi-in nial pah uh hi. Pulaakna thupi khat bawlin, kikhoppi ah a pulaak uh hi:

“Hih laidal tawh na khempeuh bawlpa, a keempa, honkhiapa leh tankhiapa Pasian mai ah Amah ni khat ni ciangin I thukhen dingpa ahih mah bangin, mi khempeuh leh a kipiang sak khempeuh mai ah, kote ading leh I mipih adingin hih a ki ngim thupiak (decree) pen thukim loin ka saang beek kei uh a, Pasian leh Ama thu siangtho tawh kilehbulh na khat pepeuh ka sunglam upna uh leh kote khaa hotna hong dal hi ci-a ka up up uh thute ka **(203)** zui kei ding uh hi” ci uh hi.

“Bang e! hih thu kip sak zo ung! Pasian in mi khat Ama pilna piak dingin a sap ciangin tua mi in Pasian thei thei lo ding a hi hiam? “Upna maan dang om thei lo-a, Pasian kammal om bang bang pen upnamaan hi pah hi....Topa in tua bang upna dang hilh ding phalo hi....Lai Siangtho pen a Lai Siangtho mun dang khat mah in hilhcian dinga,...Khristiante adingin thubu siangtho in kisapna om khempeuh ol takin hong thei sak dinga, khuamialna teng khen keek ding ahi hi. Pasian hehpihna tawh Lai Siangtho Lui leh a Thak bu sung a Ama thu siangtho te bek hilh-in, tua bang ahi lo thu dangte tawh beh lap lo dingin ka kizo khin uh hi. Hi bek thumaan thu hi a, upna maan leh nuntakna maan adinga hong uk hong keem in agual lel ngei lo ding ahi hi. Hih din mun ah a ding mi peuh mah Hell vangliatna lang do-in ding ding uh a, motbawla a langdote Pasian mai ah puuk ding hi.”

“Tua hang mah in ko tunga hong ki suan hak-kol ka nolh uh hi.” “ Kumpipa zong Pasian a it takpi Khristian kumpi bangin ko tung ah hong gamta ta hen. Tua hi leh kote in zong ka pum ka tangh un ama thu mangin, no a migi to te’ thu zong ka mang ding uha, lawp takin a sawlmang mi ka hih ding uh hi ci in kong pu laak uh hi,’ ci uh hi. -*D’Aubigne, b. 13, ch. 6.*

Tua in Kikhoppina-a mite’ lungsim a khoih kha pha mah mah hi. Ki khawm mi a tam zaw in tua thu nialte’ haan’na hangin lam dang sa in patauhna tawh a dim uh hi. Mai lam thu ding pen khua ziingin bang hong ci ding ki thei lo hi. Ki thu tuahlohnate, kidona te, sisan luan’nate ki pelh zawh tuak lo hi. Ahih hangin puahphate in amau nasepna te a dik a maan ahihna uh leh, a vanglian pen pa khut bek maungin, “haang tak in a kip ngam” uh ahihna zong lak uh hi.

“Hih a nialna teng uh pen Protestant-te thu bulphuhpi teng a suak pah hi. Upna tawh kisai kih-huai gamtatna thupi nih nialna zong hi pah hi. Amasa in, upna sungah leitung thukhen maangte hong kiguanna hi -a, a nihna ah, pawlpi bek thuneihna-gitlote ahi hi. Protestestant upna in, tuate mun ah, **(204)** Mangpite sangin mimal neih lungsim khensatna thupi sak zawin, muh theih pawlpi sangin Pasian kammal tung nung zaw cih hong pho laak hi. A masa bel in Pasian thu tawh kisai vaite ah ah leitung thuneihna azat te uh nialin, kamsang te leh sawltakte in, ‘Mi thu sangin Pasian thu man ding aki lawm zaw hi” a cihna a dawk sak uh hi. Charles a 5-na pa minthanna mai tang ah Zeisu Khrist vaangliatna a laam to uh hi. A baan ah, mihing phuahtawm thute pen Pasian thu siangtho sangin niam zaw hi cih zong a lak hi.” - Ibid. Thu nialte in amau kizawhna thumaante a ut bang in a pulaak theih nading uh zong akip sak zaw lai uh hi. Amau in um in zui ding bek hi loin, Pasian thu a om bang hilh-in siampite leh leitung uk maangte a hong ki thun zel pen a nial uh hi. Spires-a a nialna pan-un biakna lam-a ki thuak lahna teng langdo ahihna uh teci pang in, mi khempeuh in ama lungsim khentelna banga Pasian a biak theih nading uh thu ngah na a guang zaw uh hi.

Mipi theih dingin zaksakna ki bawl ta hi. Mi tul tampi in tua vai a phawk den ding ahi ta hi. Vantung laibute sung ah zong kiciamteh khin a hih manin, mihing in a phiat nop hangin kuamah in susia zo nawn lo ding hi. Germany gam-a thu hilh nuam mite in tua nialna pen a upna uh pulaakna a suak sak uh hi. Mun khempeuh ah mite in tua pulaakna pen hun thak hoih zaw khat hong tun’ nading khapna bangin a tuat uh hi. Spires-a Protestant-te thu kumpi neute khat in hi bangin ci hi, “A lian bel Topa in hong hehpihna tawh tha neih teng siit loin pulaakna hong nei thei sak ahih manin, a tawntung ni hong tun’ dongin tua Khristian upna kip ah hong keem tawntung ta hen,” ci hi. -*D’Aubigne, b. 13, ch. 6.*

Gualzawhna honpi khat angah khit uh ciangin leitungte maipha ngah na dingin thu kim kik mawk le uh, Pasian tung ah a thu maan lo, thamlo in, amau dinmun nangawn suksiatna sunga a hentum suak lel ding uh ahi hi. Hih puahphatna apom hausapite nawktoh teng pen a hong pai lai ding khang tawntunga etteh ding thu a suak hi. Satan in, Pasian leh A thu siangtho a langpan’na nasep pen kheel tuan lo hi. Kum zakhawk 16 hunlai a Lai Siangtho in nuntakna lampi hi a cih uh pen a langpan’ zah mah-in a langpan’ lai ve ve hi. Eite hun leu leu ciangin amau upna leh thukhamte panin gamlapi ki khenkhiatna om ta a, Protestant upna ngei ah ciah kik ding ki sam pha mah mah hi. Lai Siangtho bebek a upna uh leh a zuihna uh uk dingin a let kik ding uh kul pha mah mah hi. Satan in biakna suahtakna susia nuam-in veh **(205)** kawi kawi hi. Spires-a Khristian lote vangliatna bangvangliatna mah thak bawl-in a kip kik sak theih nadingin a a khahsuah sa tungnun’penna a ngah kik theih nadingin lampi zong zongin a hanciam pha saan hi. Puahphatna hun lai-a a kiptak in Pasian thu om bang bang a cih ten tan bang un, tu hun puahphatna ah zong ih cih tentan ding aki sam hi.

Protestant te ading lau huaina lim hong kidawk ciangin, amaute a hum ding Pasian in a khut hong zan zelna lim zong aki dawk zel hi. Hih hun pawl mah-in ‘ ka theih ngei loh puteek a zahtaak kai khat tawh ki tuah ciangin, Grynaeus man dingin Ferdinand in thukhen maangte hong pai sak ding hi, hong ci hi ci-in, Spires khua sung pan a lawmpa Simon Grynaues paikhiat pih-in Rhine gun kantan meng meng dingin Melanchthon in a sawl ciangin Simon Grynaues in tua bang biang buang pen lam dang a sa hi..

A sun-in papal siapi Faber in a sermon-na ah Grynaeus agensiat luat ciangin, nakpi in kisel uha, “a kih huai thumanlo khat” a huut nop manin a nial hi” acih ciangin, Faber in a heh lo bangin a om hangin a tawp lian uh ciangin Kumpipa kiang ah tua a nial zawh loh Heidelberg-a Professor Grynaeus a lawt pah hi. Tua ciangin Kumpipa in zong lungtang khauh tua Heidelberg professor pa bawl siat nading thu a pia hi. Tua thu teng putekpa tung pan azak ciangin, Pasian in a vantung misiangtho te khat thu ko khol dingin hong sawl-in alawmpa hong honkhia ahi lam Melanchthon in a thei pah hi.

Guntui in a galte muh lona mun ah Grynaeus a huut khiat amuh dongin Rhine gun piau ah dingin a gal-et hi. ‘A tawpna ah,’ Melanchthon in gun gal atun agalmuh ciangin, ‘mawhnei lo sisan a lunggulh dente’ kam sung pan ki dok khia zo ta hi,’ ci hi. A inn a hong ciah kik ciangin Grynaues man dingte in a lu pan a taw dongin sit tel-in zongg uh hi cih Melanchthon tung ah hong kihilh hi.” - *D’ Aubigne, b. 13, ch. 6*.

Tua bangin Puahphatna pen ni dang sangin leitung ulianpi-te mai ah hong ki lang pha zaw lai hi. Kumpi Ferdinand in Thuhilh kumpineute thu a ngai nuam kei hi. Ahih hangin amaute upna leh nasepnate kumpipa mai, pawlpi leh uliante mai-a a gen khiat theih nading uh hun hoih a ki pia ve ve uh hi. Spires-a thunial te hangin gam sung kilem lohna tam-in buai ahih main, tua teng daih sak nadingin Augsburg ah a kum kik ciangin kikhoppi khat Charles a 5- **(206)** na pa in sam a, amah mah in hun uk ding a ngimnate lai tawh a tangko khia hi. Tua mun ah Protestant makaiteng a ki sam hi.

Puahphatna pen lau huaina in a buak hi. Ahih hangin Protestant makaite in Pasian muangin, Lungdamna thu ah kipdin dingin kiciamna abawl uh hi. Ki khopna-a Saxony Me piapa pai loh na ding a ki nget ciangin Kumpipa in kumpi neute a thang siahna hi ci in hilh uh hi. “Khuapi sung khata avanglian galte tawh ki kalh nelh cip pen lau huai mah lo ding hiam? Mi dangte in, “Kumpi neu te hang takin na gam taang lel peuh le uh Pasian nasepna kihu zo lelding hi” ci uh hi. Luther in, “Pasian ciam peel loin muan huai hi. Amah in hong nusialo ding hi” ci hi. Me piapa vilte tawh Augsburg lam zuan-in a hong pai khiat ding uh ciangin, a tuah ding lau huaina te theih pih tek uh ahih manin, tampi tak mai khing lunggim sa in a kuan khia uh hi. Ahih hangin Coburg dong Luther in zong ton pih a, amaute lungsim khing teng la peuh sa-in alawp sak hi. Tua a khual zinna ah, “Ih Pasian in a kip Tausang a hi hi” cih thu a gelh hi. Lungsim vangik tampi lasakna tawh a zaang sak hi.

Puahphatna apom kumpineute in amau dinmun uh thugui-sut bangin agen khiat theih nadingun geelsa-in a nei uh a, Lai Siangtho pana teci vi-ve tawh lak-in thu khempeuh kikhoppi ah phu ding in a ki ging khol uh hi. Tua te a geel dingin Luther leh Melanchthon leh a lawmte a seh uh hi. Tua a dinmun uh a pulaakna thugui-te pen Protestant te in amau upna pulaakna-inbawl uha, apompna min khum dingin a ki khawm uh hi. Tua hun pen mulkim huai-in sittelna hun a hi hi. Puahpha te in amau nasepna leh leitung ukna helzau khak loh nadingin ki dawm dingin gen uh a, puahphatna nasep in Pasian kammal om bang val agen loh nadingin zong a hanciam uh hi. Tua pulaakna ah Khristian sunga kumpi neute in a min uh a gelh dingin a kigin laitakun Melanchthon inkhawlsak in, “Hih **(207)** pen Pasian thu thei-siamte leh Siate sep ding hi a, leitung vanglian neite in thu dangte ah thu nei dingin siit zaw le’ng,” ci in a nial hi. Saxony te John in, “Hi lo hi. Pasian in kei bangte nong val khiat sak ding uh deih zaw lo hi. A dik thu a seem lel ding ka ut zaw hi. Mi ka teel theihna lukhu leh ka Ukpi samul puante lel pen Zeisu Khrist singlamteh zah-in manpha ka sa het kei hi,” ci hi. Tua teng a gen khit ciangin a min a gelh ziau lel hi. A dang khat leu leu in laikung la-in, “Ka Topa Zeisu Khrist in adeih nak leh ka nate leh ka nuntakna nangawn a nusia dingin ki gingsa-in ka om hi.” “Hih pulaakna thugui sunga om lo upna dang khat ka pom ding sangin ka mite, ka gam ka lei leh ka khuta om kapa’ tuul-tawina leitang teng nangawn ka nusia zaw ding hi” ci leuleu hi. Tua zah-in Pasian mite in upna leh haan’na tawh ana ding uh hi.

Kumpipa mai-a a din’ ding uh a hun kiseh pen hong tung ta hi. Charles a 5-na pa a tokhom ah hong tu hi. A kiim ah kumpi neute leh Mee pia te in uum-in tut pih uh hi. A mipite pen puahpha te ngen ahi uh hi. Amau pulaakna lai a ki sim hi. Tua kikhopna thupi sung ah Gospel thumaan pen tel takin ki lak khia hi. Papal te khialhna teng zong ki kawk khia hi. Tua ni pen, “Puahphatna vai ah ni lian pen ni ahi hi. Khristian khang tangthu sung leh mihing te tangthu sung ah zong a minthang pen ni khat “ in ki ciamteh hi. - *Idem. b. 4, ch. 7.*

Wittenberg phungzipa Luther pen Worms-a minam bup kikhoppi mai-ah a mah guak a adin’ khit kum sawt nai lonapi, tu-in, gam bup ulian pen pen te leh kumpi neute, ama taangin hong ding ta uh hi. Luther pen Augsburg-a a pai ding ki kho ahih manin amah hong om thei lo a, a thu leh a thu ngetna bel hong om hi. A laigelhna ah, “Hih zah-a minthang kikhoppi ah thu um mi thupite in mipi mai-a Khrist a pahtawi dong uh ka nuntak lai ka lungdam lua hi,” ci hi. - Ibid. Tua in Lai Siangtho sunga “Kumpite’ mai-ah nangma thute ka gen dinga, maizumna ka thuak kei ding hi” acihna a tun’na ahi hi. Late 119:46.

Paul khang lai-in zong thongkia mi bangin thu kisit na athuak hangin Lungdamnathu in gam bup khuapi-a kumpi neu te leh ukpi te kiang dongah tunna in a nei zaw hi. Tua mah bangin hih hun-a kumpipa in Pulpit  **(208)** pan Lungdamna Gospel thu hilh ding ana khaam pen kumpi inn sung dongah taang ko na in akinei zaw hi. Sila te khawng ngaih ding a phal loh uh thu tu-in gam buppi-a tote leh sia lian te ngaih dingin ki gen khia ta hi. Kumpi te leh miliante in thu ngai mipi te na hi uh hi. Lukhu ngah kumpineute pen a Gospel thupuakte ong hi ta uh hi. A thu gente uh Pasian Thumaan ahi hi. Laigelhpa khat in, “Sawltakte hun khit hi zah-a upna pulaakna thupi om ngei nailo hi,” ci in gelh hi. - *Ibid*.

Papist Bishop khat in, “Luther nungzuite’ genna khempeuh maan a, eite in i nial thei kei hi. Me piapa leh a lawmte gen pulaaknathuguite zong thumaan tawh na dawng thei uh hiam? ci-in Doctor Eck kiang ah a dot ciangin, “Kamsangte leh a sawltakte laigelh te panin bel ki dawng kik thei lo hi.” “Ahih hangin Fatherte leh Council te thusuak te tawh bel dawn kik theih nading om hi” ci hi. Tua ciangin a dongpa in, “Luther pawlte in Lai Siangtho leen uh a, ei lam ah bel Lai Siangtho leenlo hi-in ka ki thei hi” a ci hi. - *Idem. b. 14, ch. 8*. Germany gama kumpi neute honkhat puahphatna upna in lawh khin zo hi. Kumpipa mah mah in zong Protestant te thu gente bang bang i ci ta zongin a maan a hi hi, mah a cih pih hi. Tua pulaakna pen pau nam tuam tuam tawh ki tei khia-in Europe gam khempeuh ah ki hawm thaang a, mi mak tampi in a khang kik kik dongin tua upna na pom suk suk uh hi.

Pasian nasem muan huaite in amau kia ki nusia-a na sem uh ahi kei hi. “Vangliatna khempeuh leh a saangna pana khaa gilote” kikop-in amaute a na langdo laitak-in Topa in Ama na seem te nusia ngeilo hi. Amaute mit kihong thei hi leh, taang lai kamsangte ahuh bang mah-in Pasian in amaute zong om pih in a huhna mu mah ding uh hi ve’n! Elisha naseempa in a mangpa’ kiang ah amaute a kual khum khin gilo galte muhsak laitakin suahtak theih nading lampi om het lo bang hi napi, “Topa aw, amah in a muh theih nadingin a mitte hon’ sak in “2 Kumpite 6:17.ci in thu anget ciangin, Ah, ngei aw! Pasian mipa a vil vantung galkapte mual dung khempeuh ah phualsatin, meikuang galkap leh leengte adim in a om uh bang mah in puahphatna nasepna a seemte zong vantung mi in a vil hi.

Luther in a kip let thupi pen khat, Puahpahtna huh ding peuhmah in leitung vaang, thau tawinate, zangh ngei lo ding cih thu ahi hi. Amah in gam bup kumpina panin **(209)** kumpineu te in Gospel thu ading teci hong pan’ uh ciangin lung dam mah mah hi. Ahih hangin amau ki huut nading a gal hiam zat ding dongin hong ki kup uh ciangin, tua mun panin “Gospel thu upna pen Pasian bek in huu ding hi... Nasepna ah mihing helh-hawtna a tawm ciang bekin Pasian’ sep ki langh zaw hi. Gam ukna tawh kisai a ki dop nading a gen pian te pen uh ama muhna ah up lahna leh muan lahna mawhna a suak hi.” –*D’Aubigng, b. 10, ch. 14, London, ed*.*.*

Galte kikop-in Puahphatna upna thal paih a sawm ciangin a leh do dinga namsau tul tampi dawh khiat sa banga a om laitakin Luther in, “Satan in a hehna suah khia a Pasian-milo pope tawh kikop-in eite hong sim uh ahi hi. Mite hansuah un la Pasian tokhom mai ah haang takin upna leh thu ngetna tawh ko sak lel un. Tua hi leh Pasian Kha Siangtho in i galte hong zawh sak-in gal lemna hong bawl nuam ding uh hi. I kisapna pi pen leh i nasep lian pen in thungetna ahi hi. I mite in namsau maa leh Satan hehna mai ah om ahih lam uh theih sak un la, thu ngen sak sak zaw un,” a ci hi. - *D’Aubigne, b. 10, ch. 14.*

Tua khit zawh khat vei ciangin, puahphatna pom kumpineu teng kipawl-a vaihawmna khat a genna ah Luther in hih kidona-a ki zangh galhiam pen “ Kha Siangtho galhiam” bek ih hi sak ding hi a ci leu leu hi. Saxony Me teelpa kiang ah lai gelh a, Kipawlna bawl le’ng i sunglam upna bangin zong ki om thei nawn lo zel ding hi. I Gospel in sisan mal khat a taak sak ding sangin sawm vei-in a si nuam zaw ding te I hi hi. Eite nasep in a ki go tuuno bang I hih ding kisam a hi hi. Khrist singlamteh i pua ding hi. Lau het kei in, i galte kisialhna sangin i thungetna in na tam sem zo zaw ding hi. Na sanggamte’ sisan na khut ah baang kha sak kei in. Kumpipa in sit telna leh bawlsiatna hong neih nop leh va ki laak dingin i ki ging khol zo hi. I upnate nang kia huut zawh ding hi lo hi. Eite in i upna hangin siatna leh lauhuaina a om leh a thuak lel ciat ding i hi hi. - *Idem. b. 14, ch. 1.*

Munsimtham pan-a thungetna hangin Puahphatna tawh leitung a lok zo ding vangliatna hong pusuak hi. Topa naseem te in kamciam suangpikip tungah siangtho leh daai tak- **(210)** in akhe uh nga in siksan ding uh hi.... Ausburg a ki thasaan hun laitakin Luther in ni khat-in nai 3 sung peuh mah thu ngetna-in zangh loin ni tum sak lo hi. Laisim hun dinga a deih huai pen hunte-in thu a ngen den hi.” Ama inn dei sung ah Pasian kianga a ki aapna kammalte ki za a, “lawmte khat hopih bangin lam etna, zahtaakna leh launa tawh a hopih hi.” “Nangmah in kote Pa leh Pasian na hih ka thei a, na tate mi’ bawl siat-a ki theh keek ding na deih hi. Nangmah mah zong kote mah tawh a lau huai munah na om hi. Hih vai khempeuh nangma vai hi a, Nangma hong sawlna hang bekin ka khut uh tawh a leen ka hi uh hi. Tua ahih manin, Pa aw, kote hong vil in” a ci hi. - *D’ Aubigne, b. 14, ch*. *6.*

Launa leh lunggimna van gik tawh kidim Melanchthon kiang ah hi bangin a gelh hi: Khrist sung ah muanna leh hehpihna na ngah ta in - - Leitung hi loin,… Khrist ah, Amen. Nang hong kaang tum ding banga a kheng val-a na lung hih mawhnate, huat theih tawp-in ka hua hi. Hih nasepna a maan lopi ahih leh nusia mai in; amaan ahih leh lungmuang tak in a ihmu dinga hong sawl Pa’ kam ciam te bang hangin muang lah ding i hiam?...Khrist in thumaan leh thutang nasepna adingin hawmthawh huailo-in a ki cing hi. Amah nungta-in a uk hi; lau ding bang om hiam? - *Ibid.*

Pasian in Ama naseem te kiko na awte a za hi. Amah in kumpineu te leh thuhilhsiate thupha pia a, leitung khuamial ukpa langdo ngam nadingin thumaan a pia hi. Topa cih, “A kiteel a vanglian inn kiu khuam bul suangpi, Zion mual tungah ka koih hi. Tua suangpi a beel mi in, zumna a thuak kei ding hi,” 1 Pet. 2:6. Protestant puahphate in Khrist tungah ki phut uh a, Hell kongkhak in amaute a zo zo kei hi.